**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ ΙΗ΄- ΣΥΝΟΔΟΣ Β΄**

**ΔΙΑΡΚΗΣ ΕΠΙΤΡΟΠΗ ΔΗΜΟΣΙΑΣ ΔΙΟΙΚΗΣΗΣ, ΔΗΜΟΣΙΑΣ ΤΑΞΗΣ ΚΑΙ ΔΙΚΑΙΟΣΥΝΗΣ**

**Π Ρ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα σήμερα, 27 Μάϊου 2021, ημέρα Πέμπτη και ώρα 13.05΄, στην Αίθουσα **Γερουσίας** του Μεγάρου της Βουλής, συνήλθε σε συνεδρίαση η Διαρκής Επιτροπή Δημόσιας Διοίκησης, Δημόσιας Τάξης και Δικαιοσύνης, υπό την προεδρία του Προέδρου αυτής, κ. Μάξιμου Χαρακόπουλου, με θέμα ημερήσιας διάταξης τη συνέχιση της επεξεργασίας και εξέτασης του σχεδίου νόμου του Υπουργείου Εσωτερικών «Εκλογή Δημοτικών και Περιφερειακών Αρχών». (4η συνεδρίαση – β΄ ανάγνωση).

Στην συνεδρίαση παρέστησαν ο Υπουργός Εσωτερικών, κ. Μαυρουδής (Μάκης) Βορίδης, ο Αναπληρωτής Υπουργός Εσωτερικών, κ. Στυλιανός Πέτσας, ο Υφυπουργός Εσωτερικών, κ. Σταύρος Καλαφάτης, καθώς και αρμόδιοι υπηρεσιακοί παράγοντες.

Ο Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Αυγερινοπούλου Διονυσία-Θεοδώρα, Γιαννάκου Μαριορή (Μαριέττα), Γκιουλέκας Κωνσταντίνος, Δαβάκης Αθανάσιος, Ζεμπίλης Αθανάσιος, Δούνια Παναγιώτα, Καππάτος Παναγής, Καραγκούνης Κωνσταντίνος, Καρασμάνης Γεώργιος, Κόνσολας Εμμανουήλ (Μάνος), Κοτρωνιάς Γεώργιος, Κούβελας Δημήτριος, Κουμουτσάκος Γεώργιος, Κουτσούμπας Ανδρέας, Κυρανάκης Κωνσταντίνος, Κωνσταντινίδης Ευστάθιος, Λαμπρόπουλος Ιωάννης, Μάνη-Παπαδημητρίου Άννα, Μελάς Ιωάννης, Μπούγας Ιωάννης, Παππάς Ιωάννης, Πάτσης Ανδρέας, Τσαβδαρίδης Λάζαρος, Τσιγκρής Άγγελος, Υψηλάντης Βασίλειος-Νικόλαος, Χαρακόπουλος Μάξιμος, Χιονίδης Σάββας, Αγαθοπούλου Ειρήνη-Ελένη, Γκαρά Αναστασία (Νατάσα), Ζαχαριάδης Κωνσταντίνος, Καλαματιανός Διονύσιος-Χαράλαμπος, Κάτσης Μάριος, Καφαντάρη Χαρούλα (Χαρά), Λάππας Σπυρίδωνας, Ξανθόπουλος Θεόφιλος, Παπαηλιού Γεώργιος, Πολάκης Παύλος, Πούλου Παναγιού (Γιώτα), Ραγκούσης Ιωάννης, Χατζηγιαννάκης Μιλτιάδης, Ψυχογιός Γεώργιος, Γιαννακοπούλου Κωνσταντίνα (Νάντια), Καμίνης Γεώργιος, Καστανίδης Χαράλαμπος, Κεγκέρογλου Βασίλειος, Εμμανουήλ Συντυχάκης, Κανέλλη Γαρυφαλλιά (Λιάνα), Μανωλάκου Διαμάντω, Μυλωνάκης Αντώνιος, Χήτας Κωνσταντίνος, Αδαμοπούλου Αγγελική, Μπακαδήμα Φωτεινή.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Κυρίες και κύριοι συνάδελφοι αρχίζει η συνεδρίαση της Διαρκούς Επιτροπής Δημόσιας Διοίκησης, Δημόσιας Τάξης και Δικαιοσύνης, με θέμα ημερήσιας διάταξης τη συνέχιση της επεξεργασίας του σχεδίου νόμου του Υπουργείου Εσωτερικών με τίτλο «Εκλογή Δημοτικών και Περιφερειακών Αρχών».

Είναι η τέταρτη συνεδρίαση και η δεύτερη ανάγνωση του νομοσχεδίου.

Κύριε Υπουργέ, πριν δώσω τον λόγο για τις τελικές παρατηρήσεις στους Εισηγητές και τους Ειδικούς Αγορητές, έχετε να κάνετε γνωστές κάποιες αλλαγές, νομοτεχνικές βελτιώσεις, αν κάνετε αποδεκτές κάποιες παρατηρήσεις, προτάσεις;

**ΜΑΥΡΟΥΔΗΣ (ΜΑΚΗΣ) ΒΟΡΙΔΗΣ(Υπουργός Εσωτερικών):** Όχι, κύριε Πρόεδρε. Να ενημερώσω απλώς το Σώμα ότι, μία σειρά παρατηρήσεων, οι οποίες έχουν υποβληθεί και στα πλαίσια της ακρόασης των φορέων, αλλά και από συναδέλφους, θα τις συνεκτιμήσουμε και θα καταθέσουμε νομοτεχνικές στην Ολομέλεια.

Το δεύτερο, το οποίο οφείλω να ενημερώσω την Επιτροπή είναι ότι θα υπάρξουν τροπολογίες, οι οποίες θα κατατεθούν. Από την πλευρά του Υπουργείου Εσωτερικών στις τροπολογίες θα προσπαθήσουμε να είμαστε εξαιρετικά φειδωλοί. Υπάρχει μία κατεπείγουσα, την οποία θα την καταθέσουμε. Αφορά στη ρύθμιση της παρατάσεως των συμβάσεων κάποιων σχολικών καθαριστριών, καθαριστριών στα σχολεία, κυρίως του Δήμου της Αθήνας. Άρα, θα καταθέσουμε για αυτήν. Θα δω, κατά πόσον, αυτό διευρύνεται, ανάλογα με τι λήξεις έχουμε, για να δω τη συνολικότερη ρύθμιση και θα δούμε, αν υπάρχει κάτι άλλο, από πλευράς Υπουργείου Εσωτερικών, το οποίο είναι ιδιαίτερα κατεπείγον και πρέπει να συμπεριλάβουμε σε αυτή την Τροπολογία.

Όμως με έχει ενημερώσει η Γραμματεία της Κυβέρνησης ότι κατά πάσα πιθανότητα θα χρειαστεί να κάνουμε δεκτές και τροπολογίες, οι οποίες προέρχονται από άλλα Υπουργεία, γιατί πράγματι υπάρχουν κατεπείγοντα ζητήματα, τα οποία πρέπει να ρυθμιστούν και δεν υπάρχει άλλο νομοθέτημα στη Βουλή αυτό το διάστημα - εκτός από κυρώσεις, στις οποίες όπως ξέρετε δεν μπορούν να μπουν τροπολογίες - παρά εκτός από το νομοθέτημα το δικό μας. Επομένως, από πλευράς νομοθεσίας, θα δεχτούμε τροπολογίες από άλλα Υπουργεία. Άρα, ενημερώνω σχετικώς το Σώμα γι’ αυτό και θα τις δούμε όλοι μαζί τις τροπολογίες εν ευθέτω χρόνο. Πάντως, η προσπάθεια που θα γίνει είναι να κατατεθούν εμπροθέσμως και νομίζω, η δικιά μας είναι αρκετά έτοιμη και ώριμη, μόλις τελειώσει η Επιτροπή να την καταθέσουμε.

Ευχαριστώ, κύριε Πρόεδρε.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Και εμείς, ευχαριστούμε, κύριε Υπουργέ. Άρα και οι τροπολογίες των άλλων Υπουργείων θα συζητηθούν στην Ολομέλεια.

**ΜΑΥΡΟΥΔΗΣ (ΜΑΚΗΣ) ΒΟΡΙΔΗΣ(Υπουργός Εσωτερικών):** Στην Ολομέλεια.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Καλώ στο βήμα τον Εισηγητή της Πλειοψηφίας, κ. Παναγή Καππάτο για 8 λεπτά. Θα δείξουμε ανοχή στον χρόνο ομιλίας, αλλά στη δεύτερη ανάγνωση έχουμε το μισό χρόνο από την συζήτηση επί της αρχής.

**ΠΑΝΑΓΗΣ ΚΑΠΠΑΤΟΣ (Εισηγητής της Πλειοψηφίας):** Ευχαριστώ, κύριε Πρόεδρε. Κύριε Υπουργέ, κυρίες και κύριοι συνάδελφοι ολοκληρώνουμε αισίως σήμερα την επεξεργασία στην Επιτροπή του σχεδίου νόμου του Υπουργείου Εσωτερικών με τίτλο «Εκλογή Δημοτικών και Περιφερειακών Αρχών», ενός σχεδίου νόμου, τα χαρακτηριστικά του οποίου αναδείξαμε από την πρώτη στιγμή, ήδη κατά τη διαδικασία της δημόσιας διαβούλευσης.

Βασικό χαρακτηριστικό που καθιστά το σχέδιο νόμου εμβληματικό, δεν είναι άλλο από την ανάγκη, η απλή αναλογική και η εφαρμογή του ν. 4555/2018 στην κατανομή των εδρών του Δημοτικού και Περιφερειακού Συμβουλίου να αλλάξει.

Φυσικά, δεν είμαστε, εμείς, εκείνοι που οδηγηθήκαμε στο συμπέρασμα αυτό ούτε και πρόκειται για διαπίστωση, την οποία τόσο εύκολα αναδείξαμε. Αντίθετα, ήταν η εφαρμογή του σχεδίου ΣΥΡΙΖΑ στην Τοπική Αυτοδιοίκηση, που δημιούργησε περισσότερα εμπόδια από εκείνα, που υποτίθεται ότι θα επίλυε.

Ήταν η αποτελεσματική διοίκηση των Δήμων, που τέθηκε εν αμφιβόλω, αφού οι Δήμαρχοι και οι Περιφερειάρχες της χώρας συχνά στερούνταν των απαραίτητων πλειοψηφιών στα συμβούλια, με ό,τι αυτό συνεπάγεται στη διαδικασία λήψης των αποφάσεων. Εκείνη ήταν και η αφορμή, εκλεγμένες δημοτικές και περιφερειακές αρχές να εγκλωβίζονται συχνά σε ένα αδιέξοδο άσκησης πολιτικής, για την οποία ψηφίστηκαν από το εκλογικό σώμα.

Επομένως, με το πρόβλημα να έχει εντοπιστεί στο μηχανισμό κατανομής των εδρών, ερχόμαστε με το παρόν σχέδιο νόμου και το διορθώνουμε στη ρίζα του. Κάνουμε, όμως, και κάτι περισσότερο. Ακούμε τους προβληματισμούς, τις προτάσεις και τις αγωνίες των εκπροσώπων της Τοπικής Αυτοδιοίκησης, που περιμένουν από εμάς, να διευκολύνουμε την απρόσκοπτη λειτουργία τους προς όφελος των δημοτών. Ακούμε τον Πρόεδρο της Κεντρικής Ένωσης Δήμων Ελλάδας, τον κ. Παπαστεργίου, να επισημαίνει πως το σχέδιο νόμου κινείται στη σωστή κατεύθυνση, πως δίνει λύσεις στο μεγαλύτερο από τα προβλήματα που τα τελευταία 2 χρόνια οι Δήμοι αντιμετώπισαν, δηλαδή, την κυβερνησιμότητα και τη δυνατότητα να παίρνουν αποφάσεις άμεσα και γρήγορα.

Ακούμε τον Αντιπρόεδρο της Ένωσης Περιφερειών και Περιφερειάρχη Αττικής, κ. Πατούλη, να καταγραφεί επισήμως περιπτώσεις, όπου το μοντέλο της απλής αναλογικής επέφερε θα λέγαμε «δύο ταχύτητες» στις Περιφέρειες της χώρας. Πώς, άλλωστε, μπορεί, να ερμηνευθεί Περιφερειάρχης, που δεν έχει την πλειοψηφία στο ανώτατο εκτελεστικό όργανο, που τελικά στερείται της δυνατότητας άσκησης της πολιτικής, για την οποία ψηφίστηκε από το εκλογικό σώμα; Είναι, επομένως, το εν λόγω σχέδιο, οι ρυθμίσεις του οποίου συνάδουν με τις θέσεις της Ένωσης Περιφερειών Ελλάδος.

Δική μας ευθύνη δεν είναι άλλη από το να μην εμποδίσουμε τους θεσμούς της Αυτοδιοίκησης, να ασκούν τις αρμοδιότητές του. Να μην αποπροσανατολίζουμε τους Έλληνες πολίτες από την υποχρέωση και δικαίωμά τους να παρακολουθούν ως δημότες την πορεία της διοίκησης του τόπου τους. Αυτή την πορεία θα κληθούν, να αξιολογήσουν στην κάλπη. Είναι, όμως, εξίσου σημαντικό, να τονίσουμε ότι η παρέμβασή μας αυτή λαμβάνει χώρα σε ένα χρονικό περιβάλλον ουδέτερο πολιτικά και ώριμα θεσμικά.

Η ημερομηνία για τις επόμενες δημοτικές και περιφερειακές εκλογές προσδιορίζεται την 8η Οκτωβρίου του 2023. Η δε εγκατάσταση των νέων αρχών για την 1η Ιανουαρίου του 2024. Αντιλαμβανόμαστε, συνεπώς, όλοι πως ο χρόνος, που συζητούμε το παρόν σχέδιο νόμου, παρέχει τη δυνατότητα, να αναπτύξουμε εκτενώς τα επιχειρήματά μας. Επιτρέπει, παράλληλα, στους Οργανισμούς Τοπικής Αυτοδιοίκησης, να προετοιμαστούν σε ένα επαρκές χρονικό διάστημα στο πλαίσιο του νέου περιβάλλοντος, που το νομοθέτημα επιφέρει.

Στο πλαίσιο αυτό το νομοσχέδιο θέτει τις βάσεις μιας υγιούς μετάβασης της Αυτοδιοίκησης σε ένα νέο περιβάλλον μετά τις επερχόμενες εκλογές στους Δήμους και τις Περιφέρειες της χώρας. Συγκεκριμένα, διευκολύνεται η συνεπής υλοποίηση του προγραμματικού λόγου των Δημάρχων και Περιφερειαρχών, που θα εκλεγούν. Επανέρχεται η κυβερνησιμότητα των Οργανισμών Τοπικής Αυτοδιοίκησης, ώστε εκείνοι να λειτουργήσουν ομαλά και οι δημότες τους να ωφεληθούν από την αποτελεσματικότερη διοίκησή τους. Τέλος, ευνοείται η καθημερινή παραγωγή δημοτικού περιφερειακού και διοικητικού αποτελέσματος.

Κυρίες και κύριοι συνάδελφοι, στις προηγούμενες συνεδριάσεις της Επιτροπής Δημόσιας Διοίκησης αναπτύξαμε διεξοδικά όλες τις παραμέτρους του σχεδίου νόμου, που συζητούμε σήμερα. Ακόμη, την ερχόμενη εβδομάδα θα έχουμε την ευκαιρία, να υποστηρίξουμε τα επιχειρήματά μας στη συνεδρίαση της Ολομέλειας της Βουλής των Ελλήνων. Είναι, επομένως, χρήσιμο να μην επαναλάβουμε σημεία, που έχουμε αναλυτικά εμβαθύνει, αλλά να επισημάνουμε τα δεδομένα, που θεωρούμε σημαντικότερα. Τι κάνουμε επομένως; Πρακτικά, με το νομοθέτημα για την εκλογή Δημοτικών και Περιφερειακών Αρχών επαναφέρουμε τη θητεία πενταετούς διάρκειας για τις Δημοτικές Περιφερειακές Αρχές και τα αντίστοιχα συμβούλια.

Προσαρμόζουμε το όριο εκλογής από τον πρώτο γύρο σε ποσοστό 43% συν μία ψήφο. Θέτουμε το όριο 3% για το δικαίωμα εκλογής δημοτικού ή περιφερειακού συμβούλου. Εξασφαλίζουμε την εκλογή των 3/5 των μελών του συμβουλίου στον νικητή των εκλογών. Προβλέπουμε την εκλογή συμβουλίων ή Προέδρων δημοτικών κοινοτήτων σε όλη την επικράτεια χωρίς εξαίρεση.

Αναλυτικότερα για τις κοινότητες με πληθυσμό μέχρι και 300 κατοίκους κάθε συνδυασμός μπορεί να περιλαμβάνει πάνω από έναν υποψήφιο Πρόεδρο. Πρόεδρος εκλέγεται ο πρώτος σε σταυρούς ανεξάρτητου συνδυασμού από τον πρώτο γύρο. Προβλέπουμε την υποβολή των υποψηφιοτήτων μόνο μέσω συνδυασμών και με δήλωση που υποβάλλεται στην ηλεκτρονική πύλη gov.gr. Προσδιορίσουμε πως η καταληκτική ημερομηνία την 31η Αυγούστου του έτους των εκλογών για την κατάρτιση και δήλωση των συνδυασμών και τη 10η Σεπτεμβρίου για την ανακήρυξη αυτών από το αρμόδιο Δικαστήριο. Επιτρέπουμε έτσι την ύπαρξη πλήρους ελέγχου των εκλογικών δαπανών καθώς και τη δυνατότητα στους υποψηφίους να καθίσταται εγκαίρως γνωστή στο εκλογικό σώμα. Προβλέπουμε λελογισμένη μείωση του αριθμού των μελών στα συμβούλια Δήμων και Περιφερειών με στόχο τον εξορθολογισμό χωρίς όμως να δημιουργείται πρόβλημα στην ομαλή λειτουργία των ΟΤΑ. Εξορθολογίζουμε και συστηματοποιούμε το πλαίσιο κωλυμάτων εκλογιμότητας και ασυμβίβαστων λαμβανομένων υπόψη και παρατηρήσεων που διατυπώθηκαν στο πλαίσιο της δημόσιας διαβούλευσης. Θέτουμε τέλος και σύμφωνα με τα μέχρι σήμερα ισχύοντα τον εκλεγμένο Περιφερειάρχη σε αναστολή της επαγγελματικής του δραστηριότητας κατά τη διάρκεια της θητείας του.

Επιτρέψτε μου να ολοκληρώσω την εισήγησή μου με λίγα λόγια για τη σημασία της Τοπικής Αυτοδιοίκησης στη δημοκρατία και την αμεσότητα. Ξεκινώ από την τελευταία. Αμεσότητα σημαίνει ότι ο Δημότης, ο πολίτης του Αργοστολίου, της Σάμης, του Ληξουρίου, της Ιθάκης έχει άμεση επαφή με τους εκπροσώπους του στην Τοπική Αυτοδιοίκηση. Ο ίδιος ο πολίτης έχει άμεσο ενδιαφέρον και ανάγκη από τη Δημοτική και Περιφερειακή Αρχή στο πλαίσιο των προβλημάτων που ανακύπτουν στην καθημερινότητα του. Από τον τρόπο που θα μετακινηθεί για την εργασία του ή την οικογένειά του μέχρι και την καθαρότητα της οδού όπου διαμένει προκύπτουν συνεχώς αιτήματα που άμεσος φορέας ικανοποίησης τους είναι η Τοπική Αυτοδιοίκηση. Αμεσότητα άλλωστε είναι και η πρώτη ερώτηση που κάνει κανείς σε έναν άνθρωπο που γνωρίζει πρώτη φορά και τον ρωτά που μένει. Ο τόπος επομένως που μεγαλώνουμε, δραστηριοποιούμαστε και ζούμε θέλουμε να διοικείται από εκλεγμένους που μπορούν και θέλουν να παράγουν τα αποτελέσματα. Εδώ είναι που εμπίπτει το πρώτο στοιχείο του επιχειρήματος μου, η δημοκρατία, όπως εύστοχα έθεσε ο Πρόεδρος της Επιτροπής κατά την πρώτη συνεδρίαση, η αποκέντρωση των εξουσιών, η συμμετοχή των τοπικών κοινωνιών στις αποφάσεις και η ορθή κατανομή των πόρων είναι δημοκρατία. Όπως δημοκρατία είναι και η δυνατότητα των θεσμικώς αρμοδίων να ελέγχουν τα πεπραγμένα των Δημοτικών και Περιφερειακών Αρχών. Εδώ επομένως τίθεται και το επιχείρημα της ισορροπίας μεταξύ διοίκησης και αντιπολίτευσης ενός δήμου ή μιας περιφέρειας.

Η επιχειρούμενη κατάργηση της απλής αναλογικής δίνει την απάντηση στο αίτημα αυτό για ισορροπία. Αφενός μια σχετικά ισχυρή Αρχή που είναι σε θέση να υλοποιεί το πρόγραμμα για το οποίο ψηφίστηκε, αφετέρου μια Αντιπολίτευση που στοχευμένα και συγκροτημένα ασκεί κριτική και αναδεικνύει προτάσεις που βελτιώνουν την καθημερινότητα των πολιτών. Οι τελευταίοι, οι δημότες δηλαδή που παρακολουθούν τη διαδικασία λήψης των αποφάσεων είναι σε θέση να αξιολογούν και να επιλέγουν περισσότερο ορθολογικά, πιο ξεκάθαρα το τι διακυβεύεται.

Το σχέδιο νόμου για το οποίο συζητούμε ικανοποιεί όλα τα ανωτέρω που περιέγραψα. Δίνει τη δυνατότητα στους ΟΤΑ να διοικηθούν αποτελεσματικά, να ελεγχθούν όταν αυτό απαιτείται και να αξιολογηθούν σε εύλογο χρονικό διάστημα από τους πολίτες. Προσφέρουμε με άλλα λόγια στους πολίτες τη δυνατότητα να έχουν τις τοπικές ηγεσίες υπόλογες στους ίδιους. Αποδεσμεύουμε τις Αρχές να διαχειρίζονται τα ιδιαίτερα προβλήματά τους και μπορούν να ανταποκρίνονται άμεσα στις ανάγκες και τα αιτήματα των τοπικών κοινωνιών και τέλος να τις εκπροσωπούν σε άλλους φορείς και κέντρα εξουσίας. Με το σχέδιο αυτό αντιμετωπίζουμε τελικά τον πυρήνα της αυτοδιοίκησης ως ένα εργαστήριο δημοκρατίας όπου η δυνατότητα διοίκησης δεν αποψιλώνεται και η διαφορετική πολιτική πρόταση δεν απαξιώνεται.

Κυρίες και κύριοι συνάδελφοι, με την ολοκλήρωση της επεξεργασίας του σχεδίου νόμου του Υπουργείου Εσωτερικών «Εκλογή Δημοτικών και Περιφερειακών Αρχών» στην Επιτροπή Δημόσιας Διοίκησης, διαμορφώνουμε ένα πλήρες κείμενο. Ένα κείμενο που οδεύει προς την Ολομέλεια της εθνικής μας αντιπροσωπείας μετά από μια ενδελεχή, ουσιαστική και βαθιά θεσμική ανάλυση. Οι φορείς της Τοπικής μας Αυτοδιοίκησης είχαν τον πρώτο λόγο σε αυτή τη διαδικασία γιατί τους αφορά να λειτουργούν σωστά, αποτελεσματικά και ορατά στην καθημερινότητα των Ελλήνων πολιτών. Η εφαρμογή του μοντέλου που ο ΣΥΡΙΖΑ επέβαλε στους Οργανισμούς Τοπικής Αυτοδιοίκησης προκάλεσε μια θεσμική ανωμαλία για την οποία έπρεπε να παρέμβουμε. Η αναντιστοιχία μεταξύ της επιλογής των πολιτών στο πρόσωπο ενός Δημάρχου ή ενός Περιφερειάρχη με την πλειοψηφία που εκείνοι χρειάζονται στο πλαίσιο των συμβουλίων ήταν τελικά τροχοπέδη για τη λήψη των αποφάσεων στο ανώτατο όργανο ενός ΟΤΑ.

Δική μας πολιτική επιλογή είναι να λύσουμε τα χέρια της Τοπικής Αυτοδιοίκησης, ώστε να είναι σε θέση να επιλύσει τα προβλήματα που η καθημερινότητα αναδεικνύει. Το αποδείξαμε στην πρόσφατη πρωτοβουλία μας για τη διευκόλυνση στην άσκηση του δικαιώματος ψήφου των αποδήμων Ελλήνων. Το αποδεικνύουμε και σήμερα προτάσσοντας τη διευκόλυνση στην άσκηση αποτελεσματικής εξουσίας στην Κοινότητα, στο Δήμο, την Περιφέρεια του τόπου μας. Θέλω να πιστεύω, ότι οι Κοινοβουλευτικές δυνάμεις, συνολικά, θα σταθούν αυτή τη φορά στο ύψος των περιστάσεων. Σε ό,τι μας αφορά, το σχέδιο νόμου μας βρίσκει θετικούς. Σας ευχαριστώ και ευχαριστώ για την ανοχή, κ. Πρόεδρε.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Κι εμείς σας ευχαριστούμε, κ. Καππάτο. Θα προχωρήσουμε, τώρα, με τον Εισηγητή της Μειοψηφίας, τον κ. Ζαχαριάδη.

**ΚΩΝΣΤΑΝΤΙΝΟΣ ΖΑΧΑΡΙΑΔΗΣ (Εισηγητής της Μειοψηφίας):** Συγνώμη, κ. Πρόεδρε. Αν μπορώ να μιλήσω στη συνέχεια γιατί, για κάποιο λόγο, θέλει να μιλήσει, ο κ. Χήτας.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Ωραία. Ας προηγηθεί τότε, ο Ειδικός Αγορητής της Ελληνικής Λύσης, ο κ. Κωνσταντίνος Χήτας. Κύριε Χήτα έχετε το λόγο για 8 λεπτά.

**ΚΩΝΣΑΤΝΤΙΝΟΣ ΧΗΤΑΣ (Ειδικός Αγορητής της Ελληνικής Λύσης):** Ευχαριστώ πολύ, κύριε Πρόεδρε.

Κύριε Υπουργέ, αυτό που φάνηκε πραγματικά, ξεκάθαρα από την συνεδρίαση της Επιτροπής μας είναι πως η Κυβέρνηση της Νέας Δημοκρατίας κινείται πραγματικά, μεθοδευμένα και με στρατηγική και στον χώρο της Τοπικής Αυτοδιοίκησης.

Θα αναρωτιόταν κάποιος εύλογα, μα καλά, δεν είναι καλό αυτό; Δεν είναι καλό για την χώρα, για τους Έλληνες να υπάρχει ένας προγραμματισμός στο κυβερνητικό έργο; Είναι παράδοξο πως η απάντηση είναι όχι. Για την Κυβέρνηση της Νέας Δημοκρατίας αυτό που έχουμε αντιληφθεί εμείς, τουλάχιστον, είναι ότι οι έννοιες, οι αξίες και οι αρχές, είτε έχουν χάσει την σημασία τους, είτε τους δίνει μια νέα διάσταση. Ο ρόλος και δεν υπάρχει καμία αμφιβολία επ’ αυτού, της Τοπικής Αυτοδιοίκησης, είναι πάρα πολύ σημαντικός και για την χώρα και για την κοινωνία και για την Πολιτεία και για όλους τους Έλληνες πολίτες.

Για το κόμμα μας, την Ελληνική Λύση, η Τοπική Αυτοδιοίκηση ως θεσμός, ως έννοια και ως αξία είναι πάρα πολύ σημαντικός. Μέσα από την Τοπική Αυτοδιοίκηση με τέτοιο Λαό στα κοινά και στα δρώμενα της χώρας, η δημοκρατική συμμετοχή, το πολίτευμά μας ουσιαστικά, παίρνει σάρκα και οστά και αυτό γιατί, πολύ απλά, ακούγεται η φωνή των πολιτών άμεσα και ξεκάθαρα και το κυριότερο επειδή, ο Λαός μετέχει αποφασιστικά στην ρύθμιση και επίλυση βασικών θεμάτων και προβλημάτων που τον απασχολούν καθημερινά.

Η αλήθεια είναι ότι οι τοπικές κοινωνίες, η Περιφέρεια, οι πολίτες ταλαιπωρούνται από πάρα πολλά προβλήματα. Ενώ, θα περίμενε κανείς να φέρετε ένα νομοσχέδιο για τους ΟΤΑ το οποίο θα δίνει λύσεις έστω κάποιες (λύσεις) στα προβλήματα, όπως να βελτιώσει το σχετικό κανονιστικό πλαίσιο, να ρυθμίζει ζητήματα σύγχυσης αρμοδιοτήτων, τι κάνετε, τώρα, εσείς;

Φέρνετε ένα νομοσχέδιο το οποίο αλλάζει την νομοθεσία για τις Δημοτικές και Περιφερειακές εκλογές.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Κύριε Χήτα, με συγχωρείτε που σας διακόπτω, αλλά με ενημερώνουν πως θα πρέπει να διακόψουμε για λίγο διότι, υπάρχει ένα τεχνικό πρόβλημα. Δεν είναι δυνατή η σύνδεση πολλών συναδέλφων μέσω της τηλεδιάσκεψης. Θα κάνουμε μια μικρή διακοπή τριών λεπτών και θα συνεχίσουμε.

**ΚΩΝΣΑΤΝΤΙΝΟΣ ΧΗΤΑΣ (Ειδικός Αγορητής της Ελληνικής Λύσης):** Κανένα πρόβλημα.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Ελάτε, κύριε Χήτα. Αποκαταστάθηκε η δυνατότητα παρακολούθησης συμμετοχής των συναδέλφων από την τηλεδιάσκεψη. Συνεχίστε παρακαλώ.

Ευχαριστώ, κύριε Πρόεδρε. Συνεχίζω την ανάπτυξη της σκέψης μας και της τοποθέτησή μας.

Αντί, λοιπόν, να αφουγκραστείτε τις ανάγκες των πολιτών των τοπικών κοινωνιών που σας ανέφερα, εσείς κοιτάτε να προετοιμάσετε το έδαφος για την εξυπηρέτηση των κομματικών σας συμφερόντων. Θέλετε να γίνετε αρεστοί, να έχετε νομοθετικά από πριν δημιουργήσει χώρο και προϋποθέσεις για να ελέγξετε και τους ΟΤΑ. Ξέρετε πόσα σοβαρά προβλήματα αντιμετωπίζουν οι τοπικές κοινωνίες. Δεν είναι μόνον το λεκανοπέδιο της Αττικής ή η Θεσσαλονίκη και οι μεγάλες πόλεις. Πάμε λίγο στην επαρχία. Έχετε ακούσει τους κατοίκους που μένουν στην Περιφέρεια. Η απάντηση μάλλον πρέπει να είναι όχι ή αν τους ακούσατε να αδιαφορείτε.

Αν τους είχατε ακούσει, θα είχατε ακούσει για παράδειγμα, το πολύ σημαντικό θέμα των τελευταίων χρόνων, την κραυγή αγωνίας τους πως η Κυβέρνηση και συγκεκριμένα ο κύριος Μηταράκης, γεμίζει με παράνομους μετανάστες τις περιοχές εκεί, κύριε Βορίδη.

Δεν θα μεταφέρετε παράνομους μετανάστες στην ηπειρωτική χώρα μες στη νύχτα, για να μην σας «πάρουν χαμπάρι» σαν Κυβέρνηση και στις δικαιολογημένες αντιδράσεις των κατοίκων, συμπεριφερθήκατε σε αυτούς λες και είναι παραβάτες οι Έλληνες πολίτες που προσπαθούν να προστατευθούν.

Έχετε «φυτέψει» παντού δομές και το γνωρίζετε, χωρίς να ρωτάτε καν την τοπική κοινωνία και τους εκπροσώπους της. Το πολύ-πολύ να τους δίνετε κάποια προθεσμία. Ξέρετε πόσο έχει αυξηθεί η εγκληματικότητα στα μέρη αυτά; Πηγαίνετε στην Β΄ Θεσσαλονίκης, από εκεί που είμαι και εγώ, στα 300 και πλέον χωριά. Χαμός. Πόσοι ντόπιοι έχουν βρει την περιουσία τους, τις στάνες τους, κατεστραμμένες. Έχετε πάει στα νησιά, να δείτε τι γίνεται;

Οι άνθρωποι αυτοί, λοιπόν, είναι σε απόγνωση και εσείς το μόνο που κάνετε είναι να τους τιμωρείται. Βέβαια, έχετε τους δικούς σας - και αυτό θέλετε να κάνετε - δημάρχους εκεί και γίνεται η δουλειά μια χαρά, χωρίς αντιδράσεις. Ορίστε και τα κονδύλια, μη μιλάς, πείτε αυτό έχει και τελείωσε. Ξέρετε ότι αυτοί είναι οι ίδιοι οι άνθρωποι που δεν δίστασαν ούτε λεπτό, που για παράδειγμα πριν από ένα χρόνο περίπου δεν δίστασαν να πάνε στον Έβρο και να υπερασπιστούν, να διαφυλάξουν όπως μπορούσαν τα σύνορα, την πατρίδα μας κ.λπ.

Εν πάση περιπτώσει, πάμε παρακάτω. Χαρακτηριστικό γνώρισμα της Τοπικής Αυτοδιοίκησης είναι η ανεξαρτησία της. Έτσι θέλουμε να πιστεύουμε. Εμείς, ως Ελληνική Λύση, ξεκάθαρα λέμε ότι η Τοπική Αυτοδιοίκηση πρέπει να είναι ανεξάρτητη, μακριά από κομματικές παρεμβάσεις, γι’ αυτό και δεν παρεμβαίνουμε ως κόμμα στις εκλογές αυτές ποτέ. Ούτε να βάλουμε υπό τη σκέπη μας κάποιον δήμαρχο ή κάποιον περιφερειάρχη ή κάποιον τοπικό άρχοντα. Τίποτα και κανέναν. Για την Κυβέρνηση όμως της Ν.Δ. και για τα άλλα κόμματα, αυτό το πεδίο είναι ένα διαφορετικό πεδίο, που θέλετε να το ελέγξετε και πολιτικά και κομματικά.

Το ότι είναι ανεξάρτητη, λοιπόν, δεν σημαίνει, όμως, ότι είναι και ξεκομμένη από την κεντρική διοίκηση. Δεν πρέπει, λοιπόν, να αφεθεί στην τύχη της. Σημαίνει διάχυση των εξουσιών σε τοπικό επίπεδο, σημαίνει ότι μια Τοπική Αυτοδιοίκηση η οποία έχει αποφασιστικές και όχι απλώς γνωμοδοτικές αρμοδιότητες, πρέπει να παίζει σημαντικό ρόλο. Με αυτόν τον τρόπο θα υπάρξει και ώθηση και ανάπτυξη των κοινωνιών αυτών αλλά, θα ενισχυθεί και η απασχόληση που είναι πολύ σημαντικό.

Η επαρχία μαστίζεται ακόμα περισσότερο από την ανεργία. Η ύπαιθρος έχει ερημώσει, δουλειές δεν υπάρχουν, χιλιάδες νέοι έφυγαν στο εξωτερικό να βρούν μια δουλειά και έρχεστε να κάνετε τι με το νομοσχέδιο αυτό; «Ράβε-ξήλωνε». Νομοθετείτε μικροκομματικά, διάφορα τεχνάσματα σε νούμερα, σε ποσοστά που τελικά τί κάνουν; Αποδυναμώνουν την Τοπική Αυτοδιοίκηση, αποδυναμώνουν την Δημοκρατία μας.

Για να είμαστε ξεκάθαροι, η Ελληνική Λύση είναι υπέρ της απλής αναλογικής. Εσείς σπεύδετε να την καταργήσετε πριν καν αυτή δοκιμαστεί. Δεν την αφήσατε να λειτουργήσει. Όταν αλλάζει το εκλογικό Σύστημα κάθε τρεις και λίγο, δεν υπάρχει και η αναγκαία συνέχεια ενώ, έτσι αποδυναμώνεται και το ενδιαφέρον του πολίτη, του νέου, να ασχοληθεί με τα κοινά. Σου λέει τι να ασχοληθώ εδώ, ό,τι θέλουν κάνουν. «Τα κόβουν, τα ράβουν» και τα φέρνουν στα μέτρα τους. Δεν χρειάζεται να επισημάνουμε πόσο ζωτικής σημασίας είναι η ενεργός συμμετοχή των πολιτών, των νέων κυρίως, στα κοινά. Είναι κίνητρο παραμονής στον τόπο, ανάπτυξης και άνθησης αυτών των κοινωνιών και περιοχών που ερημώνουν συνεχώς.

Γιατί, όμως, να ασχοληθεί ενεργά ένας νέος όταν, ξέρει εκ των προτέρων ότι η αποκέντρωση είναι μόνον στα χαρτιά και ότι όλα θα ελέγχονται τελικά, από την κεντρική διοίκηση δηλαδή, την Κυβέρνηση. Αυτό είναι ένα πάρα-πάρα πολύ σοβαρό ζήτημα και δεν πρέπει να κάνουμε ότι δεν υπάρχει ή να το προσπερνάμε.

Ερώτηση. Ενδυναμώνουν αλήθεια τη λαϊκή συμμετοχή διατάξεις που μειώνουν τον αριθμό των μελών των κοινοτικών και περιφερειακών συμβουλίων; Μπορεί να ακούγεται ότι έτσι θα είναι πιο ευέλικτα τα συμβούλια, αλλά ουσιαστικά αποθαρρύνεται η συμμετοχή περισσότερων ανθρώπων.

Άλλη ερώτηση. Είναι υπέρ της πολυφωνίας όταν, αλλάζετε το ποσοστό πλειοψηφίας για την ανάδειξη του επιτυχόντος συνδυασμού, κυρίως της εκλογής δημάρχων και δημοτικών συμβούλων αλλά και για τους περιφερειάρχες και περιφερειακούς συμβούλους. Το ποσοστό 50% συν μια ψήφος, το αλλάζετε σε 43% συν μια ψήφος. Ποια είναι τα πολιτικά συμφέροντα που πρέπει να εξυπηρετηθούν.

Τα ίδια ισχύουν, όμως και θα προβλέπεται ότι οι παρατάξεις του εκλεγμένου δημάρχου ή περιφερειάρχη εκλέγει τα τρία πέμπτα του συνόλου των εδρών. Θα έχουμε δηλαδή, συμβούλους οι οποίοι δεν θα έχουν ουσιαστικά εκλεγεί από τον Λαό, από τους πολίτες, ενώ στην απλή αναλογική δεν συμβαίνει κάτι τέτοιο. Δημιουργείτε δηλαδή, αδικίες και πολίτες δύο ταχυτήτων.

Η αποδυνάμωση της λαϊκής βούλησης είναι περισσότερη στις δημοτικές κοινότητες, όπου φωνάζουν με το δίκιό τους οι άνθρωπο. Προβλέπεται διαφορετικά εαν ο πληθυσμός είναι πάνω από 300 ή κάτω από 300 κατοίκους.

Σε προηγούμενο νομοσχέδιο, κύριε Υπουργέ, είχαμε εκφράσει τις επιφυλάξεις μας για την ηλεκτρονική απογραφή, την διαδικασία για την ασφάλεια των προσωπικών δεδομένων και κυρίως, πώς θα απογραφούν οι άνθρωποι «φαντάσματα» και αναφέρομαι σε πάρα πολλούς μετανάστες.

Είμαστε σίγουροι ότι στην τελευταία περίπτωση θα τους απογράψετε όλους. Μάλιστα, για να μην υπάρξουν δυσάρεστες ανατροπές για εσάς, προχωρήσατε ακόμα περισσότερο. Προβλέπετε τώρα ότι τα ζητήματα νομιμότητας εγγραφών, μετεγγραφών ή διαγραφών εκλογέων στους εκλογικούς καταλόγους που έγιναν πριν το προηγούμενο έτος και εννοώ των εκλογών δεν θα ελέγχονται, ούτε ως παρεμπίπτον ζήτημα από το δικαστήριο. Άρα, για παράδειγμα, παρατυπίες, ελλείψεις που γίνουν τώρα, το 2021, δεν θα ελέγχονται από κανέναν.

Καταλήγοντας, κύριε Πρόεδρε, ήθελα να επισημάνω ότι ο Έλληνας πολίτης, ο ελληνικός λαός, έχει πολύ μεγάλη αξία για εμάς και πρέπει να έχει για όλα τα κόμματα και για την Πολιτεία και την Κυβέρνηση. Είναι κάτι αυτονόητο για εμάς, όσο και απαραίτητο. Δυστυχώς, όμως, για την Κυβέρνησή σας, οι Έλληνες, οι ανάγκες τους, ποτέ δεν ήταν προτεραιότητα και η Τοπική Αυτοδιοίκηση δεν αποτελεί εξαίρεση.

Για την Ελληνική Λύση η Τοπική Αυτοδιοίκηση σημαίνει αποκέντρωση, διάχυση εξουσιών, αυτοδιοίκητο, όμως, για την Κυβέρνηση σημαίνει συγκεντρωτισμός, έλεγχος και εξυπηρέτηση ημετέρων. Ο ελληνικός λαός σας έχει καταλάβει και νομίζω ότι θα σας τιμήσει δεόντως την επόμενη φορά.

**ΜΑΞΙΜΟΣ ΧΑΡΑΚΟΠΟΥΛΟΣ (Προέδρος της Επιτροπής):** Σας ευχαριστούμε, κύριε Χήτα.

Τον λόγο έχει ο κ. Ζαχαριάδης.

**ΚΩΝΣΤΑΝΤΙΝΟΣ ΖΑΧΑΡΙΑΔΗΣ (Εισηγητής της Μειοψηφίας):** Κύριε Πρόεδρε, σας ευχαριστώ πολύ.

Κύριε Βορίδη, κύριε Πέτσα, θέλω να ενημερώσετε τον κύριο Μητσοτάκη, σε περίπτωση που δεν το έχει καταλάβει, ότι η χώρα μας, η Ελλάδα, δεν είναι κάτι, το οποίο, το κληρονόμησε από τον μπαμπά του και θα το κληροδοτήσει στον γιο του. Το λέω αυτό, διότι αυτό που έγινε προχθές με το ΑΣΕΠ, είναι πέρα από κάθε προηγούμενο. Η χώρα σαν ευρωπαϊκή χώρα οφείλει να έχει θεσμούς, να έχει λειτουργίες, βεβαίως, έχει ενοικιαστές, αλλά δεν έχει ιδιοκτήτες.

Τι πήγατε και κάνατε στο ΑΣΕΠ;

**ΜΑΥΡΟΥΔΗΣ (ΜΑΚΗΣ) ΒΟΡΙΔΗΣ (Υπουργός Εσωτερικών):** Τι κάναμε;

**ΚΩΝΣΤΑΝΤΙΝΟΣ ΖΑΧΑΡΙΑΔΗΣ (Εισηγητής της Μειοψηφίας):** Κάνατε έναν θεσμικό ακρωτηριασμό, κύριε Βορίδη.

**ΜΑΥΡΟΥΔΗΣ (ΜΑΚΗΣ) ΒΟΡΙΔΗΣ (Υπουργός Εσωτερικών):** Γιατί;

**ΚΩΝΣΤΑΝΤΙΝΟΣ ΖΑΧΑΡΙΑΔΗΣ (Εισηγητής της Μειοψηφίας):** Παραβιάσατε, δυστυχώς και με τη σύμπραξη του Κινήματος Αλλαγής, τη βασική δομή που λέει ότι για τις Ανεξάρτητες Αρχές και ιδίως για το ΑΣΕΠ, που είναι η ναυαρχίδα των Ανεξάρτητων Αρχών επιβάλλεται η συναίνεση.

**ΜΑΥΡΟΥΔΗΣ (ΜΑΚΗΣ) ΒΟΡΙΔΗΣ (Υπουργός Εσωτερικών):** Που το λέει αυτό;

**ΚΩΝΣΤΑΝΤΙΝΟΣ ΖΑΧΑΡΙΑΔΗΣ (Εισηγητής της Μειοψηφίας):** Το λέει στη συνταγματική αναθεώρηση, εκεί που ψηφίσαμε στο αιτιολογικό, για να είναι στα τρία πέμπτα.

**ΜΑΥΡΟΥΔΗΣ (ΜΑΚΗΣ) ΒΟΡΙΔΗΣ (Υπουργός Εσωτερικών):** Δεν υπήρξαν τρία πέμπτα;

**ΚΩΝΣΤΑΝΤΙΝΟΣ ΖΑΧΑΡΙΑΔΗΣ (Εισηγητής της Μειοψηφίας):** Η συναίνεση, κύριε Βορίδη, όσο και αν σας προκαλεί αλλεργία δεν προκαλείτε με αθροίσματα. Όταν λέμε συναίνεση και συνεννόηση σε μία χώρα μιλάμε για την πολιτική συναίνεση και συνεννόηση των πολιτικών δυνάμεων της χώρας, ιδίως των μεγαλύτερων.

Δεν το καταλαβαίνετε αυτό;

Αυτό που δεν τόλμησε ο κύριος Σαμαράς, αυτό που δεν διανοήθηκε ποτέ ο Κώστας Καραμανλής, αυτό που δεν έκανε ο Γιώργος Παπανδρέου, αυτό που δεν έκανε ο Κώστας Σημίτης, το κάνατε εσείς με το ΚΙΝΑΛ. Έναν δημοκρατικό θεσμό, έναν καταξιωμένο θεσμό για την αξιοκρατία και τη διαφάνεια στη χώρα, τον συγκροτείτε με την Αξιωματική Αντιπολίτευση και την ελάσσονα Αντιπολίτευση πλην ΚΙΝΑΛ, να καταγγέλλει.

Γι’ αυτό η χώρα λειτουργεί έτσι, κύριε Βορίδη. Για αυτό είμαστε στις τελευταίες χώρες της Ευρωπαϊκής Ένωσης. Για αυτό έχουμε θεσμική υστέρηση. Για αυτό έχουμε διαφθορά. Γιατί ο καθένας θέλει να βάζει στις ανεξάρτητες αρχές του κολλητούς του. Άλλος να βάζει συνεργάτες του, άλλος να βάζει εν ενεργεία πολιτικά στελέχη, άλλος να βάζει τους φίλους του, άλλος να βάζει τους συμμαθητές του. Για αυτό η Ελλάδα είναι έτσι μετά από 40 χρόνια Δημοκρατίας. Εμείς συγκροτήσαμε 6 ανεξάρτητες αρχές με τη συμφωνία και τη δικιά σας, με τέσσερα πέμπτα και είχαμε κόντρα και όξυνση και πόλεμο πολιτικό και πόλεμο συμφερόντων, ποτέ όμως δεν σκεφτήκαμε, κύριε Βορίδη, να σας βάλουμε στη γωνία και να σας περιθωριοποιήσουμε και να σας βγάλουμε εκτός. Ποτέ. Διότι, έτσι πρέπει να λειτουργεί η Δημοκρατία και σας καταγγέλλουμε και δεν θα περάσει έτσι αυτό, όσο και αν προσπαθείτε να καλύψετε τις φωνές και να ακούσετε λίγο και μέσα στο κόμμα σας. Συμφωνούν όλοι μέσα στη Νέα Δημοκρατία με αυτό το πράγμα;

**ΜΑΥΡΟΥΔΗΣ (ΜΑΚΗΣ) ΒΟΡΙΔΗΣ (Υπουργός Εσωτερικών):** Ο μόνος που φωνάζει είστε εσείς.

**ΚΩΝΣΤΑΝΤΙΝΟΣ ΖΑΧΑΡΙΑΔΗΣ (Εισηγητής της Μειοψηφίας):** Ναι. Όταν φωνάζω εγώ, κύριε Βορίδη, υπάρχει λόγος. Υπάρχει πολύ σοβαρός λόγος για να φωνάζω εγώ, που είμαι μετριοπαθής, σε αντίθεση με εσάς που τη φωνή και την ένταση την έχετε κάνει επάγγελμα. Εσείς φωνάζετε κάθε μέρα. Εσείς καταγγέλλετε κάθε μέρα. Όταν φωνάζω εγώ, λοιπόν, κύριε Βορίδη, υπάρχει πολύ σοβαρός λόγος. Υπάρχει σοβαρός λόγος δημοκρατίας και καλώ τους συναδέλφους και στο Κίνημα Αλλαγής και στη Νέα Δημοκρατία να πάρουνε θέση για αυτό το οποίο έγινε στο ΑΣΕΠ. Κουμπάρος ο Υπουργός της Ανάπτυξης με τον Πρόεδρο της Αρχής της ΕΑΑΔΗΣΥ, κολλητός και συνεργάτης ο Πρωθυπουργός με τον Πρόεδρο της Ενιαίας Αρχής Διαφάνειας. Καλά, έχετε καταλάβει στην Ευρώπη γιατί έχουμε ανεξάρτητες αρχές; Να τις καταργήσουμε όλες τις ανεξάρτητες αρχές, να τις φέρουμε πίσω στα Υπουργεία και να διορίζει ο Υπουργός. Γιατί να ταλαιπωρούμαστε; Αφού αυτό κάνετε, κύριε Βορίδη. Έχετε κομματικοποιήσει το Κράτος, έχετε διαλύσει τα πάντα, εσείς της αξιοκρατίας, της αριστείας, εσείς που λέγατε για τον Καρανίκα –παλιά, τώρα λέτε άλλα- όχι όλοι. Σωστό, να το αναγνωρίσουμε.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Μιλάτε στο νομοσχέδιο, κύριε Ζαχαριάδη.

**ΚΩΝΣΤΑΝΤΙΝΟΣ ΖΑΧΑΡΙΑΔΗΣ (Εισηγητής της Μειοψηφίας):** Ναι, να πάμε και στο νομοσχέδιο. Συγνώμη, κύριε Πρόεδρε, αλλά σιγομουρμουρίζει προκλητικά ο κ. Βορίδης εδώ, τι να κάνω, καταλαβαίνετε, έχω και εγώ τα όριά μου. Φανταστείτε για να φωνάζω εγώ, τι έχουν κάνει.

Λοιπόν, πάμε τώρα στο θέμα του νομοσχεδίου και θα χρειαστώ 2 λεπτά περισσότερο αν γίνεται.

Ακούσαμε με προσοχή όλη την επιχειρηματολογία. Εγώ ρώτησα και τον κ. Πέτσα, σας ερωτώ και εσάς, κύριε Βορίδη, ήρεμα, πού αλλού εφαρμόζεται αυτό το εκλογικό σύστημα στην Ευρώπη; Σε ποια άλλη χώρα κάποιος ο οποίος παίρνει 43% στον πρώτο γύρο, παίρνει το 60% των εδρών; Πού; Μία συγκεκριμένη. Εγώ εξ όσων γνωρίζω και σε χώρες που πλειοψηφία έχουν τα κόμματα της δικής σας πολιτικής οικογένειας, αυτό γίνεται με συστήματα αναλογικά ή απλής αναλογικής. Εδώ δεν έχουμε καμία τέτοια διαδικασία. Εσείς λέτε ότι αυτό θα λύσει τα προβλήματα της κυβερνησιμότητας. Δεν θα λύσει τα προβλήματα της κυβερνησιμότητας, θα μεταφέρει την πίεση αλλού.

Αυτή την στιγμή η πίεση θα μπορούσε να είναι, αν δεν είχατε κάνει όλες αυτές τις μεθοδεύσεις και όλα αυτά τα μαγειρέματα που ξεκίνησαν από τον προκάτοχό σας για το πώς θα συνεργαστούν όμοροι πολιτικοί χώροι, αριστερά, κεντροαριστερά, δεξιά, κεντροδεξιά, κεντροαριστερά, κεντροδεξιά, στο δημοτικό επίπεδο, φεύγουμε από αυτό και μεταφέρεται η πίεση μέσα στο ψηφοδέλτιο. Αυτός ο οποίος θα παίρνει 43% και μετά θα έχει το 60% των δημοτικών συμβούλων θα είναι όμηρος πιέσεων και συμφερόντων στο εσωτερικό του δικού του ψηφοδελτίου.

Είναι κάτι αυτό που το φαντάζομαι εγώ επειδή είμαι στο ΣΥΡΙΖΑ και όλο μου έρχονται φαεινές ιδέες;

Όχι, είναι το πρόβλημα το αυτοδιοικητικό που είχε η χώρα από το 2010 μέχρι το 2019. Υπήρξαν πάνω από 50 περιπτώσεις στις δύο αυτές θητείες όπου κατέρρευσαν οι πλειοψηφίες για λόγους πολιτικούς, είτε για λόγους συμφερόντων -που είπατε ότι το δικό μας σύστημα ευνοεί τη συναλλαγή και τη συνδιαλλαγή- κατέρρευσαν.

Δεν μου δίνεις αυτό που θέλω;

Αποχωρώ, αποσύρομε, τραβιέμαι, βρες τα μόνος σου, χωρίς πλειοψηφία στο δημοτικό συμβούλιο και εκεί δεν μπορούν να γίνουν και εκλογές.

Πάμε τώρα στο επόμενο θέμα. Αρμοδιότητες. Έχετε δίκιο, εσείς είστε τέσσερις μήνες υπουργός και με πλούσιο κοινοβουλευτικό και κυβερνητικό έργο. Όμως η κυβέρνηση από την πρώτη στιγμή που ανέλαβε και έκανε τις διακηρυκτικές της δηλώσεις μίλησε για την αναδιάταξη αρμοδιοτήτων.

Εδώ, φτιάχτηκαν επιτροπές, υπήρξαν επικεφαλής, υπήρξε ολόκληρη συζήτηση που είναι αυτό το νομοθέτημα;

Πάει η μισή κυβερνητική θητεία. Πρώτα θα έπρεπε να έχουμε δει αυτό και μετά βεβαίως να δούμε και τον εκλογικό νόμο.

Γιατί το λέω αυτό επειδή είναι μια αφαιρετική συζήτηση, έτσι ιδεολογική, ωραία;

Όχι, γιατί ακόμα, κύριοι Υπουργοί, κύριε Πέτσα, τα κλαδιά από την κακοκαιρία Μήδεια στον Βόρειο Τομέα που εκλέγομαι, στην Ανατολική Αττική που εκλέγεται ο κύριος Βορίδης -και μαθαίνω, διαβάζω θέλετε να κατεβείτε και εσείς και καλή επιτυχία- είναι εκεί.

Πώς θα κατέβετε στις εκλογές με αυτή την κατάσταση;

Που είναι το κράτος το επιτελικό;

Πότε θα μαζευτούν τα κλαδιά;

Κάνει 40 βαθμούς Κελσίου. Θα αρπάξει φωτιά δίπλα από το Άλσος Συγγρού, δίπλα από το Άλσος της Πεύκης, δίπλα από το Άλσος στην Ιπποκράτειο Πολιτεία και μετά θα φταίει ποιος;

Ο ΣΥΡΙΖΑ θα φταίει.

Ποιος θα φταίει;

Γαλάζιος περιφερειάρχης, επιτελικό κράτος, περισσότεροι γαλάζιοι δήμαρχοι συντριπτικά και τα κλαδιά, τέσσερις μήνες μετά, εκεί. Γι’ αυτό σας τα λέω αυτά.

Τώρα, δύο παρατηρήσεις ακόμα και κλείνω. κύριε Βορίδη σας το είπα και στην εισηγητική σας ομιλία.

Ποιος είναι ο λόγος που βάζετε το 3%;

Αν το βάζετε επειδή θεωρείτε ότι εμείς είμαστε μια παράταξη του 3% δεν πιστεύω ότι τόσο καταλαβαίνετε από πολιτική. Έχετε καταλάβει και σας ευχαριστούμε, ότι με αυτό το οποίο φέρνετε μας κάνετε μια παράταξη 43% στην αυτοδιοίκηση, αλλά είπατε ότι υπάρχει αυτό όπως υπάρχει και στην κεντρική πολιτική σκηνή. Όλοι ξέρουμε γιατί υπάρχει κεντρική πολιτική σκηνή. Για να μην μπορούν να κατέβουν μονοθεματικά ψηφοδέλτια σε εθνικές εκλογές. Γι’ αυτό.

Ποιος λόγος υπάρχει στο δήμο της Άρτας, στο δήμο των Ιωαννίνων, στο δήμο της Σπάρτης, στο δήμο Αθηναίων ώστε να μην υπάρχει το 3%;

**ΜΑΥΡΟΥΔΗΣ (ΜΑΚΗΣ) ΒΟΡΙΔΗΣ (Υπουργός Εσωτερικών):** Το πλαφόν στα εκλογικά συστήματα υπάρχει για αυτό;

**ΚΩΝΣΤΑΝΤΙΝΟΣ ΖΑΧΑΡΙΑΔΗΣ (Εισηγητής Μειοψηφίας):** Το πλαφόν στην Ελλάδα υπάρχει γι’ αυτό.

**ΜΑΥΡΟΥΔΗΣ (ΜΑΚΗΣ) ΒΟΡΙΔΗΣ (Υπουργός Εσωτερικών):** Υπάρχει στην Γερμανία, στην Ισπανία (….) γι’ αυτό;

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Κύριε Υπουργέ, αφήστε τον να ολοκληρώσει την φράση του.

**ΚΩΝΣΤΑΝΤΙΝΟΣ ΖΑΧΑΡΙΑΔΗΣ (Εισηγητής Μειοψηφίας):** Κάνετε το 43%, το κάνετε 60% και ταυτόχρονα για όλους τους υπόλοιπους μειώνεται και το συνολικό χώρο 20%.

Δεν βλέπετε ότι εκεί πέρα υπάρχει θέμα δημοκρατίας και αντιπροσώπευσης;

Το βλέπει και η ίδια η ΚΕΔΕ. ΜηΝ μικραίνετε τον αριθμό. Δεν είναι θέμα ούτε δημοσιονομικό, ούτε τίποτα. Έχουν γίνει οι συνενώσεις των δήμων, υπάρχει σοβαρό ζήτημα, μη μικρύνει ο αριθμός. Όπως, επίσης, μην καταργήσετε και τα περιφερειακά συμβούλια. Από την τοποθέτησή σας στη δεύτερη ανάγνωση, κατάλαβα ότι δεν έχετε καταλάβει καθόλου -καταλαβαίνω δεν σκέφτεστε αυτοδιοικητικά, σκέφτεστε κεντρικοπολιτικά και εγώ τώρα τα μαθαίνω ομολογώ, συζητώ κάθε μέρα, μαθαίνω πράγματα και τα λοιπά- δεν έχετε καταλάβει καθόλου πως δουλεύει ως θεσμός των κοινοτήτων. Δεν είναι έξτρα θεσμός. Δεν πάμε να γυρίσουμε πίσω στον Καποδίστρια, δεν θέλουμε να γυρίσουμε στις Κοινότητες. Θέλουμε να έχει η αυτοδιοίκηση όργανα και θεσμούς εγγύτητας για να μπορέσει να προσεγγίσει το πρόβλημα, να το επικοινωνήσει και να το πληροφορηθεί. Πηγαίντε σε μια νησιωτική περιοχή, πηγαίντε σε μία ορεινή περιοχή. Εδώ, ακούστηκε στη διαβούλευση, ότι όλοι λέει στην Πέλλα συμφωνούν με κάτι.

Που συμφωνούν;

Εγώ, που έκανα μια έρευνα, δεν συμφωνεί κανείς. Σε ένα δύο δήμους συμφωνούν. Διαβάστε επειδή, λέτε ότι υπάρχει και μια απόλυτη ομοφωνία στις προτάσεις σας.

Ο Δήμος του Ηρακλείου που κατέθεσε ολόκληρο σκεπτικό απέναντι στη νομοθετική σας πρωτοβουλία, είναι μικρή υπόθεση; Το χθεσινό ψήφισμα του περιφερειακού συμβουλίου Αττικής, είναι μικρή υπόθεση; Αλλά εγώ, δεν στέκομαι σε αυτά εγώ, ρωτάω ξανά αυτά που φέρνετε εδώ, σαν μεταρρύθμιση που αλλού εφαρμόζονται, που έχει μετρηθεί το αποτέλεσμά τους και πώς θα μπορέσουμε να εξασφαλίσουμε στην αυτοδιοίκηση και στους θεσμούς της και στους ανθρώπους της μια αυτονομία και μια αυτοτέλεια; Αυτό είναι το μεγάλο ερώτημα.

Λέω, λοιπόν, καταλαβαίνω ότι υπάρχουν θέματα τα οποία για σας είναι ιδεολογικά, νομίζω ότι το θέμα των περιφερειακών συμβουλίων, συζητήστε πάλι με τους ανθρώπους σας στην αυτοδιοίκηση των τοπικών κοινοτήτων, συζητήστε μαζί τους, αποσύρετέ το, κρατήστε το, είναι μια καλή μεταρρύθμιση, όπου έχει εφαρμοστεί είναι καλό. Το θέμα του μεγέθους των δημοτικών συμβουλίων, μην τα συρρικνώνεται, θα κάνει κακό στην αυτοδιοίκηση. Δεν είναι αυτά να τα ξεχειλώνουμε τη μία φορά, τα μαζεύουμε την άλλη, θέλουν διαβούλευση, θέλουν συζήτηση, θα δημιουργήσετε προβλήματα που ούτε εσείς τα φαντάζεστε. Μιλήστε με το κόσμο της αυτοδιοίκησης.

Ευχαριστώ πολύ, κύριε Πρόεδρε και ευχαριστώ για την ανοχή σας.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Το λόγο έχει ο κ. Υπουργός.

**ΜΑΡΟΥΔΗΣ (ΜΑΚΗΣ) ΒΟΡΙΔΗΣ (Υπουργός Εσωτερικών):** Θα απαντήσω στην ομιλία μου σε όσα λέει ο κ. Ζαχαριάδης, για το θέμα το οποίο επεξεργαζόμαστε σήμερα για το νομοσχέδιο.

Αλλά επιτρέψτε μου, επειδή είδα υψηλοφώνως να θέτει το θέμα του ΑΣΕΠ, να τα διευκρινίσουμε τα θέματα για να τα τελειώνουμε, γιατί είναι απλά; Τι ορίζει το Σύνταγμα για το τρόπο με τον οποίο γίνεται η επιλογή των μελών του ΑΣΕΠ; Υπάρχει κάτι το οποίο δεν τηρήθηκε, κύριε Ζαχαριάδη και ήταν αντιθεσμικό; Δεν κατάλαβα, ποιο είναι αυτό; Το Σύνταγμα ορίζει ότι πρέπει στη Διάσκεψη των Προέδρων, δεν είναι θέμα της κυβέρνησης, είναι θέμα της Διάσκεψης των Προέδρων, είναι θέμα της Βουλής, η Διάσκεψη των Προέδρων με την σύνθεσή της, με πλειοψηφία τριών πέμπτων, επιλέγει τη σύνθεση των μελών του ΑΣΕΠ, αυτό ορίζει.

Εφόσον απαιτείται αυξημένη πλειοψηφία, προφανώς αποτελεί αντικείμενο διαβούλευσης μεταξύ των Κοινοβουλευτικών Ομάδων. Γίνονται προτάσεις, οι προτάσεις έρχονται από τα κόμματα στο επίπεδο των προσώπων, έτσι δουλεύει, δεν πέφτουν από τον ουρανό οι προτάσεις, τα κόμματα συμμετέχουν σε αυτή τη διεργασία και διαμορφώνεται η πλειοψηφία των τριών πέμπτων. Δεν διαμορφώθηκε; Ποιο είναι το ζήτημα το οποίο θέτετε; Δεν έχω καταλάβει. Έπρεπε υποχρεωτικά να συμφωνήσει η πλειοψηφία μαζί σας; Το λέει αυτό το Σύνταγμα, ότι πρέπει να κάνω συμφωνία με τον ΣΥΡΙΖΑ; Το Σύνταγμα λέει, ότι πρέπει να υπάρξει πλειοψηφία των τριών πέμπτων. Υπήρξε. Οπότε αν γινόταν η συμφωνία μαζί σας και δεν γινόταν η συμφωνία με το ΚΙΝΑΛ ή δεν γινόταν η συμφωνία με το ΜέΡΑ25 ή δεν γινόταν η συμφωνία με την Ελληνική Λύση αλλά, γινόταν μαζί σας, όλα θα ήταν θεσμικά. Επειδή, αυτή η συμφωνία δεν σας συμπεριλαμβάνει τώρα, δεν είναι θεσμικά. Αυτό πως το διαβάσατε στο Σύνταγμα μέσα γιατί δεν το γράφει πάντως. Το Σύνταγμα δεν γράφει ότι αποτελεί προϋπόθεση, παραδείγματος χάριν να κάνεις συμφωνία με την Αξιωματική Αντιπολίτευση, δεν το λέει αυτό.

**ΚΩΝΣΤΑΝΤΙΝΟΣ ΖΑΧΑΡΙΑΔΗΣ (Εισηγητής της Μειοψηφίας):** Άλλο τα μαθηματικά και άλλο οι θεσμοί.

**ΜΑΡΟΥΔΗΣ (ΜΑΚΗΣ) ΒΟΡΙΔΗΣ (Υπουργός Εσωτερικών):** Όχι, καθόλου, αντιθέτως, κύριε Ζαχαριάδη, κάνετε κάτι απαράδεκτο. Ακούστε τώρα διότι εγώ, σας άκουσα υψηλοφώνως. Τώρα, θα ακούσετε και εσείς σιωπηλά. Σιωπηλά διότι, προβλέπεται. Κύριε Ζαχαριάδη, προβλέπεται να ακούτε όπως σας άκουσα άρα, σιωπηλά. Η ακρόαση προϋποθέτει σιωπή.

Εδώ, στην πραγματικότητα γι’ αυτό λέω ότι αυτό που κάνει ο κύριος Ζαχαριάδης, είναι απαράδεκτο, υπονομεύει με την κριτική του την συνταγματική πρόβλεψη και την ακεραιότητα της διαδικασίας. Διότι, ενώ τηρείται η συνταγματική πρόβλεψη στο ακέραιο, ξαφνικά, ο κύριος Ζαχαριάδης θυμήθηκε πως το πρόβλημα είναι ότι αυτή η πλειοψηφία των τριών πέμπτων δεν τον συμπεριλαμβάνει και υπονομεύει την ακεραιότητα της διαδικασίας επειδή, δεν κατέστη μέρος.

Αυτό είναι, που είναι απαράδεκτο θεσμικά. Προσβάλλει πρόσωπα, προσβάλλει την θεσμική διαδικασία, υπονομεύει την ακεραιότητα του ίδιου του ΑΣΕΠ το οποίο δεν υπονομευόταν, όμως, αν το συμπεριελάμβανε η ίδια αυτή διαδικασία που τηρήθηκε.

Επαναλαμβάνω. Το πώς δουλεύουν τα πράγματα, κύριε Ζαχαριάδη, ορίζεται στο σύνταγμα. Στο σύνταγμα ορίζεται ο αριθμός. Ο αριθμός αυτός συγκροτήθηκε, ο διορισμός είναι νόμιμος και για να σας πάω και ένα βήμα παρακάτω, για ψαχτείτε και λίγο στον εαυτό σας γιατί δεν είστε μέρος της συμφωνίας.

Αναρωτηθείτε τι είναι εκείνο το οποίο ζητήσατε, τι θέλατε, εάν ήταν εύλογο, εάν ήταν δίκαιο, εάν ήταν σωστό, εάν ήταν αναλογικό, κύριε Ζαχαριάδη.

**ΚΩΝΣΤΑΝΤΙΝΟΣ ΖΑΧΑΡΙΑΔΗΣ (Εισηγητής του ΣΥΡΙΖΑ):** (Ομιλεί εκτός μικροφώνου)

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Παρακαλώ, κύριε Ζαχαριάδη! Δεν έχετε τον λόγο. Ολοκληρώνει ο κύριος υπουργός την παρέμβασή του και συνεχίζουμε με τους Ειδικούς Αγορητάς.

**ΜΑΥΡΟΥΔΗΣ (ΜΑΚΗΣ) ΒΟΡΙΔΗΣ (Υπουργός Εσωτερικών):** Κύριε Ζαχαριάδη το ότι δεν κατέστη εξ υπαιτιότητός σας δυνατή η συγκρότηση μιας πλειοψηφίας στην οποία να συμμετέχετε και εσείς, αυτό είναι θέμα δικό σας. Δεν είναι θέμα ούτε του συντάγματος, ούτε της θεσμικής ακεραιότητας της διαδικασίας. Είναι θέμα δικό σας!

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Ευχαριστούμε, κύριε Υπουργέ.

Προχωρούμε με τον Ειδικό Αγορητή του Κινήματος Αλλαγής, στον κύριο Κεγκέρογλου.

Τον λόγο έχει ο κ. Κεγκέρογλου.

**ΒΑΣΙΛΕΙΟΣ ΚΕΓΚΕΡΟΓΛΟΥ (Ειδικός Αγορητής του Κινήματος Αλλαγής):** Ευχαριστώ, κύριε Πρόεδρε.

Κύριε Ζαχαριάδη, πρόσκληση και είδα ότι στεναχωριέστε που «δεν τα βρίσκετε»-έτσι είπατε- στον κ. Βορίδη. Αν αυτό είναι ένα αίτημα σας, χάρισμα σας και η Ν.Δ., χάρισμά σας και ο κ. Βελόπουλος, με τον οποίο συμφωνούσατε χθες, και να προχωρήσετε σε συζητήσεις απρόσκοπτα για μελλοντικές συνεργασίες. Ακούστε τώρα! Όταν με ρωτάνε πολλές φορές «μα, τι γίνεται με τον ΣΥΡΙΖΑ; Έχετε κοινό τόπο;» και τα λοιπά και «υπάρχει περίπτωση να συνεργαστείτε;». Λέω ότι θεσμικά και στο Κοινοβούλιο με όλους μπορούμε να συνεργαστούμε, σύμπραξη δεν μπορούμε να κάνουμε διότι, έχουμε χαώδης διαφορές. Χαώδης διαφορές με την νέα Ν.Δ. στα κοινωνικά, χαώδης διαφορές με τον ΣΥΡΙΖΑ στον τρόπο αντιμετώπισης της επιχειρηματικότητας αλλά, κυρίως, διότι, είναι η παράταξη των ΣΥΡΙΖΑ-ΑΝΕΛ που επέδειξε την μεγαλύτερη ασέβεια στους δημοκρατικούς θεσμούς, τις ανεξάρτητες Αρχές και την Δικαιοσύνη.

Ποιοι μιλάνε σήμερα και θα πρέπει να έχουν περισσότερη σεμνότητα; Όλοι έχουμε δικαίωμα να πούμε ότι κάναμε λάθος αλλά, πρέπει να το πείτε πρώτα και με σεμνότητα να έρθετε εδώ να τοποθετηθείτε. Αυτοί οι οποίοι κυβέρνησαν πριν τον Αύγουστο του ‘15 ως μειοψηφία; Και συνέχισε να κρατά την εξουσία και την κυβέρνηση ενώ δεν είχαν κοινοβουλευτική πλειοψηφία; Πριν τον Αύγουστο του ΄15. Ποιοι μιλάνε; Αυτοί που στο τέλος της θητείας τους και μετά την αποχώρηση των ΑΝΕΛ δεν είχαν την Κοινοβουλευτική πλειοψηφία στη Βουλή και την κράταγαν τεχνητά με επιστολές; Με επιστολές ψήφιζαν. Το θυμήθηκα σήμερα, που έχουμε διαμαρτυρία για τις επιστολικές ψήφους λόγω πανδημίας. Ποιοι μιλάνε; Αυτοί οι οποίοι καταγγέλλονται σήμερα από τους ίδιους τους Υπουργούς Δικαιοσύνης για παραθεσμικές παρεμβάσεις στη δικαιοσύνη; Ποιοι μιλάνε; Αυτοί που άλλαξαν τη σύνθεση της Διάσκεψης των Προέδρων για να μπορούν να συμπληρώνουν τα 4/5 που προέβλεπε το σύνταγμα; Ποιοι μιλάνε; Αυτοί που ψήφισαν μαζί με τη Ν.Δ. τα 3/5 για να έχουμε λιγότερη δυνατή συναίνεση από την μεγάλη συναίνεση που χρειάζεται; Ποιοι μιλάνε για συναίνεση; Αυτοί που αρνούνται συναίνεση για να δώσουμε ψήφο στους απόδημους Έλληνες; Η συναίνεση εχθές ήτανε. Που ήσασταν; Για ποια συναίνεση μιλάτε;

Να έρθω και επί της ουσίας, ποιοι μιλάνε για επιλογές συγκεκριμένες και για κομματικές επιλογές; Υπάρχει πιο κομματικό πρόσωπο από τον Γενικό Γραμματέα ενός Κόμματος; Ο ΣΥ.ΡΙΖ.Α., λοιπόν, σε συνέχεια της καραμανλικής περιόδου, με την οποία έχει μια ιδιαίτερη σχέση, τι έκανε; Έδωσε δεύτερη και τρίτη θητεία στον κ. Ζαγορίτη, Γενικό Γραμματέα της Νέας Δημοκρατίας και έρχεστε και μιλάτε εσείς για κομματικά στελέχη σε ανεξάρτητη Αρχή, μονομελές Όργανο- ούτε καν συμβούλιο έχει- και του δώσατε θητεία και μιλάτε για κομματικούς;

Είσαστε εσείς σε θέση σήμερα να μας κάνετε υποδείξεις σε σχέση με τη στάση μας, που είναι σταθερή, με δημοκρατική ευθύνη συμμετέχουμε στη στήριξη των ανεξάρτητων Αρχών και στη συγκρότησή τους; Θυμίζω, με τον νόμο Παππά και τις «μπουγάδες για το στήσιμο» των διαγωνισμών, δεν συμφωνούσαμε και αποδείχθηκε ότι είχαμε δίκιο. Για τη συγκρότηση όμως του Εθνικού Συμβουλίου Ραδιοτηλεόρασης, κύριε Ζαχαριάδη, ήμασταν αυτοί που σπάσαμε αυτό το μπλοκ που υπήρχε να μην συγκροτηθεί ΕΣΡ και αναγκάσαμε και τη Νέα Δημοκρατία να έρθει στο τραπέζι της συνεννόησης για να συγκροτηθεί, γιατί ανεξάρτητα αν κάνει τη δουλειά του καλά σήμερα ή πόσο αποτελεσματικό είναι, ΕΣΡ πρέπει να υπάρχει και τότε ήμασταν καλοί;

Ήμασταν καλοί όταν στηρίξαμε και ψηφίσαμε όλες τις ανεξάρτητες Αρχές, χωρίς καμία συνεννόηση εγώ ήμουν εκπρόσωπος, δεν με πήρε ποτέ ο κ. Βούτσης να με ρωτήσει για πρόταση ποτέ, πλην του ΕΣΡ που δώσαμε μια πρόταση, μία καθηγήτρια που είναι μέσα. Όμως, συμμετείχαμε και στηρίξαμε και έρχεστε σήμερα και μιλάτε για κομματικούς εσείς; Ποιος; Ο κύριος Ραγκούσης χθες ο οποίος συμφωνούσε με τον κύριο Βελόπουλο ότι «4 κομματικοί του ΠΑΣΟΚ διορίστηκαν και προς θεού, το ΠΑΣΟΚ κυβερνά». Τι είναι αυτά που λέτε; Τι ψέματα λέτε ότι σε γραφείο δικό μου είναι αποσπασμένος άνθρωπος; Έχετε κανένα χαρτί, να μου το δείξετε;

Εμείς, λοιπόν, κάναμε μία πρόταση στο ΑΣΕΠ δημόσια, τον Παναγιώτη Καρκατσούλη. Τότε βγαίνει η Νέα Δημοκρατία και είχε κάποιες αντιρρήσεις για τον Παναγιώτη Καρκατσούλη και βγαίνουν τα έντυπα τα δικά σας και λένε «Μα, τον Παναγιώτη Καρκατσούλη δεν θέλουνε που είναι εμπειρογνώμονας της διοίκησης, που είναι άνθρωπος που γνωρίζει την λειτουργία των διοικητικών Θεσμών και μπορεί να συμβάλει στο ΑΣΕΠ;» Διθύραμβοι, ακόμα κι η «ΑΥΓΗ» έγραψε και όλα τα σχετικά έντυπα.

Τότε, λοιπόν, που τον απέρριπτε η Νέα Δημοκρατία ήταν ο άνθρωπος που έκανε για το ΑΣΕΠ. Έρχεται στην συνέχεια η νομοθετική ρύθμιση στη Βουλή την οποία εμείς και καταγγείλαμε- εγώ ήμουν εκπρόσωπος κοινοβουλευτικός- και καταψηφίσαμε διότι, αυτές οι ρυθμίσεις θα πρέπει να γίνονται σε ουδέτερο χρόνο, με ουδέτερο χρώμα και να μην συνδυάζονται με την επικείμενη συγκρότηση ανεξάρτητων Αρχών διότι, έχει πολλή συζήτηση αν πρέπει ή αν δεν πρέπει.

Σε εκείνη την φάση, λοιπόν, που γίνονταν παζάρια- για να τα πούμε σήμερα, όλα- με πήρε άνθρωπος που προτεινόταν από τον ΣΥ.ΡΙΖ.Α. για αντιπρόεδρος του συμβουλίου. Τον ρώτησα, λοιπόν. «Καλά, ενδιαφέρεσαι να πας για 11 μήνες, όπως λέει ο ΣΥ.ΡΙΖ.Α., για αντιπρόεδρος;» Μου λέει «Όχι, εάν υπάρξει συμφωνία θα υπάρξει συμφωνία και στην παράταση άρα, λοιπόν, μου λέει εγώ σου μιλάω δεδομένα και να είμαι για να υπάρξει παράταση». «Πολύ καλά» του λέω, εμείς, παρόλα αυτά διαφωνήσαμε σε αυτήν την διαδικασία.

Έρχομαι, όμως, τώρα να δούμε ποιοι είναι οι τέσσερις. Οι δύο πρώτοι, λοιπόν, είναι ο πρόεδρος και ο αντιπρόεδρος. Είναι οι άνθρωποι που μας έφερε ο ΣΥ.ΡΙΖ.Α.. Μια μέρα ο ΣΥ.ΡΙΖ.Α. σε μια Διάσκεψη Προέδρων λέει: «Προτείνω για Αντιπρόεδρος του ΑΣΕΠ τον κύριο Θάνο Παπαϊωάννου».

**ΜΑΥΡΟΥΔΗΣ (ΜΑΚΗΣ) ΒΟΡΙΔΗΣ (Υπουργός Εσωτερικών):** Πρόταση Νικολάου Βούτση.

**ΒΑΣΙΛΕΙΟΣ ΚΕΓΚΕΡΟΓΛΟΥ (Ειδικός Αγορητής του Κινήματος Αλλαγής):** Εγώ, λοιπόν, επειδή είχα μια σχέση βρέθηκα γιατί δεν γνώριζα κάτι. «Α, πολύ ωραία ψηφίζουμε» είπαμε, ήταν «καλό» το Κίνημα Αλλαγής τότε.

Πρόταση για μέλος του Συμβουλίου. Ο κύριος Μακρινάκης. Ψηφίζουμε και άλλους. Όλους τους ψηφίσαμε χωρίς να έχουμε κάνει κάποια πρόταση. Χωρίς να έχω ερωτηθεί. Άρα, λοιπόν, για τι μας μιλάτε σήμερα; Για ποιο πράγμα; Έχουμε δύο προτάσεις του ΣΥΡΙΖΑ, της προηγούμενης περιόδου το αν θα πρέπει και δικαιούνται να κάνουν έξι χρόνια. Εγώ, σημείωσα. Θα το κρίνουν τα δικαστήρια τελικά, διότι, άκουσα ότι θα προσφύγουν εκεί άνθρωποι που έχουν έννομο συμφέρον. Πολύ ωραία. Εάν το κρίνουν τα δικαστήρια, βεβαίως θα τερματιστεί η θητεία τους την ημέρα που θα αποφασίζουν τα δικαστήρια. Είπαμε εδώ ευδοκίμως εφύτευσε ο Πρόεδρος Αντώνιος Καραβοκύρης. Ευδοκίμως. Πρόταση της Κυβέρνησης - όπως τη λέει ο ΣΥΡΙΖΑ – «Σαμαροβενιζελέων.» Αυτός είναι κομματικός; Είναι ΠΑΣΟΚ και αυτός. Αν ήταν δυνατή η συνέχεια της θητείας - που εμείς αν ήταν δυνατή, θα ψηφίζαμε τον κύριο Καραβοκύρη - τότε ήταν καλά τα πράγματα; Δεν ήταν αυτός που τοποθέτησε από την Κυβέρνηση Σαμαρά; Θα το αποδεχόταν ο κύριος Βελόπουλος, λόγω ιδιαίτερης σχέσης που υπάρχει με ένα στέλεχος στο γραφείο του. Δικαιολογούνται αυτές οι σχέσεις.

**ΚΩΝΣΤΑΝΤΙΝΟΣ ΧΗΤΑΣ (Ειδικός Αγορητής της Ελληνικής Λύσης)**: Δεν ισχύει αυτό.

**ΒΑΣΙΛΕΙΟΣ ΚΕΓΚΕΡΟΓΛΟΥ (Ειδικός Αγορητής του Κινήματος Αλλαγής)**: Είναι ανιψιός του Προέδρου. Εγώ δεν κατακρίνω αυτές τις σχέσεις. Δεν είμαι σαν το ΣΥΡΙΖΑ που κατακρίνει και λέει ότι δεν βάζουν τις γυναίκες τους κ.λπ. και ήταν πρώτη η Κυβέρνηση του ΣΥΡΙΖΑ που είχε αντρόγυνο Υπουργούς. Θυμάστε τον κύριο Παπαδημητρίου και την κυρία Παπαδημητρίου; Επίσης, ο κύριος Δρίτσας και η σύζυγός του; Κάναμε καμία μομφή; Όχι, αλλά δεν μπορεί να κάνει αυτός μομφή που τα κάνει. Κλείνω, λοιπόν, με το θέμα του ΑΣΕΠ, ότι εμείς όπως κάναμε με το ΕΣΡ τότε, επί ΣΥΡΙΖΑ, κάναμε και τώρα. Μία πρόταση είχαμε κάνει.

Ο κύριος Δίβρας προέρχεται από το ΑΣΕΠ. Δεν είναι πρόταση κομματική και δεν τον προτείναμε εμείς. Υπάρχει και μία κενή θέση Αντιπροέδρου και μία κενή θέση Συμβούλου. Κάνατε τρεις μέρες παζάρια. Αν δεν το ξέρετε εσείς, κύριε Ζαχαριάδη, έκαναν άλλοι τα παζάρια και τις συνεννοήσεις. Δεν ξέρω, βρείτε τα. Βρείτε να έρθει η πρόταση. Εμάς έρχεται η πρόταση του Προέδρου βάσει Συντάγματος, βάσει νόμου. Δεν μπορεί να έρθει άλλη πρόταση απέξω ή δεν μπορεί να καταθέσει κάποιο κόμμα μέσα και με αυτή την έννοια ψηφίστηκε αυτή η πρόταση. Εάν εσείς στις κενές θέσεις έχετε να προτείνετε, πέστε ποιους προτείνετε.

Έρχομαι στο νομοσχέδιο. Η παράταξή μας από το 1974 κιόλας, έθεσε το ζήτημα της μεγάλης προτεραιότητας που πρέπει να έχει η χώρα στη ριζική αποκέντρωση και την ισχυρή αυτοδιοίκηση. Όχι μόνο ως διοικητικό σύστημα, αλλά κυρίως ως θεσμός οικονομικής και κοινωνικής ανάπτυξης. Γι’ αυτό και προχωρήσαμε σε μεγάλες τομές και αλλαγές από το 1982. Από το 1235/82 με τα νομαρχιακά συμβούλια, το 1416/84 με τις εθελοντικές συνενώσεις και τις επιχειρήσεις στον ΟΤΑ. Το 1622 με τον δημοκρατικό προγραμματισμό και τις προγραμματικές συμβάσεις. Το 1898/89 με τους αυτοτελείς πόρους. Το 1994 ήταν ώριμο και η νομαρχιακή αυτοδιοίκηση πλέον θεσμοθετείται. Το 1997 ο ΚΑΠΟΔΙΣΤΡΙΑΣ. Η πρώτη μεγάλη προσπάθεια αντιμετώπισης της πολυδιάσπασης της αυτοδιοίκησης.

Είχαμε 2004-2009 τη διακυβέρνηση Καραμανλή, στην οποία θα επανέλθω με δυο κουβέντες και ήλθε το 2010 ο «Καλλικράτης». Σήμερα, η κυβέρνηση κάνει ένα τραγικό λάθος, ξεκινά από το εκλογικό σύστημα, ασχολείται με τα εκλογικά συστήματα και δεν ασχολείται με την ουσία των θεσμών και την προοπτική που μπορεί να έχει η χώρα αν ενισχύσουμε την Τοπική Αυτοδιοίκηση. Το ίδιο έκανε και στηΝ διακυβέρνηση 2004-2009, στη διακυβέρνηση 2004-2009 οι δύο μεγάλες παρεμβάσεις εκτός από την κωδικοποίηση του Κώδικα Δήμων και Κοινοτήτων, ήταν το 42% του κυρίου Παυλόπουλου και ο εκλογικός νόμος της ενισχυμένης, υπέρ ενισχυμένης αναλογικής με την αύξηση του μπόνους. Αυτές οι δύο παρεμβάσεις ήταν. Αυτή ήταν η ουσία της Αυτοδιοίκησης;

Αντί να αξιοποιήσουμε τη μεγάλη δυνατότητα που μας έδινε η συμμετοχή στην ΟΝΕ, στην ευρωζώνη, αντί να αξιοποιήσουμε το ότι ήμασταν το 2004, 23η οικονομική δύναμη, μπήκαμε σε μια απαξίωση της μεγάλης προσπάθειας, κατρακύλησε η ανταγωνιστικότητα, βρεθήκαμε στα τάρταρα με το εξωτερικό χρέος, διογκώθηκαν τα ελλείμματα, ο εκτροχιασμός και η συνέχεια, που, δυστυχώς, έπληξε τη χώρα.

Γιατί το συνδέω; Το συνδέω διότι ορισμένες φορές πρέπει να σταθμίζονται οι προτεραιότητες και η προτεραιότητα σήμερα ήταν να έλθει το πόρισμα της Επιτροπής που αξιολογεί το θεσμό της Αυτοδιοίκησης και πώς πρέπει αυτός να συγκροτηθεί για να προχωρήσουμε μπροστά για πρόοδο. Με δεδομένη και την πανδημία και τα προβλήματα που έχει φέρει, η επόμενη μέρα δεν είναι εύκολη. Μπορεί, όπως και με την κρίση, μέσα από την περιφερειακή ανάπτυξη και την αξιοποίηση των τοπικών και περιφερειακών δυνάμεων να έχει το καλύτερο αποτέλεσμα για αυτό λέμε αλλαγή προτεραιοτήτων. Η Εισηγήτριά μας, η κυρία Λιακούλη, ανέλυσε τις θέσεις μας για το νομοσχέδιο, έδωσε το στίγμα μας και τις δικές μας προτάσεις.

Θα κλείσω με τέσσερις επισημάνσεις. Ήλθατε αμέσως μετά την ανάληψη της διακυβέρνησης να διορθώσετε ένα λάθος του ΣΥΡΙΖΑ, όπου ο ΣΥΡΙΖΑ αντί να κάνει αξιολόγηση του ΚΑΛΛΙΚΡΑΤΗ και να δει και αυτός με τη σειρά του τότε, πριν από εσάς, τι χρειάζεται να αναβαθμιστεί και να γίνει στην Αυτοδιοίκηση ούτως ώστε να αντιμετωπισθούν δυσλειτουργίες που υπήρξαν αξιολογώντας τον «Καλλικράτη» και όλους τους θεσμούς, ήλθε να ασχοληθεί και αυτός με το εκλογικό. Ήλθε να μας κάνει την υπό απλή αναλογική, η οποία δημιούργησε ένα «μπάχαλο» και ήλθατε μετά εσείς να διορθώσετε το μπάχαλο και δημιουργείτε μικρά τερατάκια και μεγάλα τέρατα και ενώ το καλοκαίρι του 2019 ήταν «δικαιολογημένη», είχατε άλλοθι για αυτή σας την παρέμβαση, γιατί ήταν φανερό ότι δεν μπορεί να υπάρχει διοίκηση και κυβερνησιμότητα στους δήμους σήμερα, είναι εντελώς αδικαιολόγητη και εξηγούμαι.

Ο ΣΥΡΙΖΑ έκανε τους δημάρχους του 60% στο δεύτερο γύρο, 51%, 55%, 60%, να έχουν 20%, 25%, 30%, 35%, 40%, στο δημοτικό συμβούλιο. Δημάρχους με ισχυρή εντολή αλλά, ανίσχυρη υποστήριξη από το δημοτικό συμβούλιο. Έρχεστε τώρα, εσείς και τι λέτε; Εγώ, θα κάνω το αντίστροφο. Δημάρχους με μειωμένη νομιμοποίηση 43%, αλλά 60% στο δημοτικό συμβούλιο. Αυτή είναι μια μεγάλη αντίφαση. Ισορροπία δεν υπάρχει; Να πούμε ότι όποιος πάρει 51% στον δεύτερο γύρο, καταρχήν είναι πάρα πολύ σημαντικό να υπάρχει δεύτερος γύρος, μιλάμε για Τοπική Αυτοδιοίκηση, όποιος πάρει 51% θα πρέπει να έχει και πλειοψηφία στο δημοτικό συμβούλιο. Αυτό που έπρεπε να έχουν πει οι προηγούμενοι, αλλά οι προηγούμενοι είχαν άλλα στο μυαλό τους, εσείς που υποτίθεται ότι είστε διαφορετικοί και ορθολογικοί γιατί δεν το κάνετε; Γιατί πάτε στο άλλο άκρο; Πάτε στο άλλο άκρο.

Είναι ένα ζήτημα το οποίο θα μας προκύψει το επόμενο διάστημα. Δοκιμάστηκε το 42%. Βολεύει κάποιους δεν βολεύει κάποιους, όμως, γενικώς επειδή, τα εκλογικά συστήματα φτιάχνονται με τη συγκυρία και με αυτό που βλέπουμε γύρω μας να υπάρχει στην συνέχεια η συγκυρία αλλάζει. Αυτός που πάει να σκάψει το λάκκο κάποιου άλλου τελικά, πέφτει ο ίδιος μέσα πολλές φορές.

Δεύτερο ζήτημα είναι η ενδοδημοτική αποκέντρωση. Ήταν προαιρετική η υποστήριξη από τον δήμο των τοπικών και δημοτικών κοινοτήτων. Τα 2 και 4 χιλιάρικα σχεδόν κανείς δήμος δεν παρέδωσε και έτσι, δεν υλοποιήθηκε ένας βασικός θεσμός που λύνει προβλήματα. Όλα τα μικροπροβλήματα στις μικρές κοινότητες λύνονται μέσω αυτού του θεσμού με μικροποσά διότι, συνδυάζεται και ο εθελοντισμός.

Πενήντα (50) ευρώ ένα μεροκάματο και δέκα εθελοντές κάνουν μια δράση καθαριότητας η οποία είναι πάρα πολύ δυναμική. Αυτό λείπει. Να στηρίξουμε και να ανοίξουμε δρόμους.

Έρχεστε, λοιπόν και λέτε ότι στην κάθε κοινότητα όποιος συνδυασμός πάρει πλειοψηφία είναι αυτός ο πρόεδρος και βάση, αν υπάρχουν πολλοί υποψήφιοι πρόεδροι, αυτός που έχει τους περισσότερους σταυρούς. Δεν κατάλαβα γιατί σε μια κοινότητα, είτε κάτω από 300, είτε πάνω από 300, θα πρέπει οι άλλες κοινότητες να αποφασίζουν για αυτήν την κοινότητα; Πρέπει να υπάρχει αυτή η δημοκρατική αρχή της πλειοψηφίας σε επίπεδο κοινότητας, ανεξάρτητα αν έχει συμβούλιο ή μόνον εκπροσώπηση.

Το 2010 που επικαλείστε είχε μια λογική για τις δημοτικές κοινότητες των εδρών που ίσχυε μόνο. Ποια λογική είχε; Ήταν η πρώτη φορά που ο Καλλικράτης ενώνονταν με Καποδιστριακούς Δήμους και υπήρχε μεγάλο ενδεχόμενο τα συμβούλια των αντιπολιτεύσεων, ανεξάρτητα τι θέση είχαν για τον Καλλικράτη και τις συνενώσεις, να παίξουν αντιπολιτευτική πολιτική σε σχέση με το γεωγραφικό και να ασχοληθούν με αυτό το θέμα. Γι' αυτό, δόθηκε τότε, για την πρώτη θητεία, η πλειοψηφία των Δημοτικών Κοινοτήτων των εδρών να είναι στο Δήμαρχο, αλλά μόνο των εδρών.

Τώρα, εδώ, τα κάνετε τα πάντα όλα. Οι άλλοι εξαφανίζονται. Μειώνετε δραματικά τον αριθμό των Συμβούλων και αυξάνετε την ίδια ώρα τους υποψηφίους. Θέλετε να έχετε περισσότερους αποτυχημένους υποψηφίους; Μάλιστα, τους αυξάνετε και το κόστος. Θα πρέπει να έχουμε πλούσιους Δημάρχους, γιατί όλα αυτά τα βάζουν οι Δήμαρχοι, πιο πλούσιους Δημάρχους για να μπορούν να κατέβουν.

Θα πρέπει να ξεκαθαρίσετε δύο - τρία πράγματα με τα δύο βασικά θέματα που σας έθεσα. Το εκλογικό και το θέμα των κοινοτήτων της ενδοδημοτικής αποκέντρωσης, για να μπορέσει έστω, με αυτήν την λάθος προτεραιότητα που δίνετε σήμερα, να συνδυαστεί αυτό που πρέπει να έρθει ως ένα ξεκαθάρισμα αρμοδιοτήτων, λειτουργικότητας και ρόλου της αυτοδιοίκησης για την επόμενη μέρα σε σχέση με την πανδημία, αλλά και όχι, μόνο.

Αυτό, λοιπόν, που έπρεπε να έχει έρθει και δεν ήρθε, δε μπορεί να υπονομευτεί εκ των προτέρων. Το μεγάλο πρόβλημα που υπάρχει και που δίνουν σήμερα, στη διαδικασία του Ταμείου Ανάκαμψης είναι ότι δεν υπάρχει θεσμική αντιμετώπιση της αυτοδιοίκησης να είναι κανονικός εταίρος σε μια διαβούλευση για ένα εθνικό σχέδιο για τη χώρα. Είτε Ταμείο Ανάκαμψης είναι, είτε ΕΣΠΑ. Στα ΕΣΠΑ, λίγο - πολύ τα προηγούμενα χρόνια γινόταν και σε τούτο θα γίνει. Όμως, στο Ταμείο Ανάκαμψης δεν έγινε καθόλου και αυτό είναι ένα τεράστιο έλλειμμα της δικιάς σας διακυβέρνησης.

Στο σημείο αυτό έγινε η β΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Αυγερινοπούλου Διονυσία-Θεοδώρα, Γιαννάκου Μαριορή (Μαριέττα), Γκιουλέκας Κωνσταντίνος, Δαβάκης Αθανάσιος, Ζεμπίλης Αθανάσιος, Δούνια Παναγιώτα, Καππάτος Παναγής, Καραγκούνης Κωνσταντίνος, Καρασμάνης Γεώργιος, Κόνσολας Εμμανουήλ (Μάνος), Κοτρωνιάς Γεώργιος, Κούβελας Δημήτριος, Κουμουτσάκος Γεώργιος, Κουτσούμπας Ανδρέας, Κυρανάκης Κωνσταντίνος, Κωνσταντινίδης Ευστάθιος, Λαμπρόπουλος Ιωάννης, Μάνη-Παπαδημητρίου Άννα, Μελάς Ιωάννης, Μπούγας Ιωάννης, Παππάς Ιωάννης, Πάτσης Ανδρέας, Τσαβδαρίδης Λάζαρος, Τσιγκρής   
Άγγελος, Υψηλάντης Βασίλειος-Νικόλαος, Χαρακόπουλος Μάξιμος, Χιονίδης Σάββας, Αγαθοπούλου Ειρήνη-Ελένη, Γκαρά Αναστασία (Νατάσα), Ζαχαριάδης Κωνσταντίνος, Καλαματιανός Διονύσιος-Χαράλαμπος, Κάτσης Μάριος, Καφαντάρη Χαρούλα (Χαρά), Λάππας Σπυρίδωνας, Ξανθόπουλος Θεόφιλος, Παπαηλιού Γεώργιος, Πολάκης Παύλος, Πούλου Παναγιού (Γιώτα), Ραγκούσης Ιωάννης, Χατζηγιαννάκης Μιλτιάδης, Ψυχογιός Γεώργιος, Γιαννακοπούλου Κωνσταντίνα (Νάντια), Καμίνης Γεώργιος, Καστανίδης Χαράλαμπος, Κεγκέρογλου Βασίλειος, Συντυχάκης Εμμανουήλ, Κανέλλη Γαρυφαλλιά (Λιάνα), Μανωλάκου Διαμάντω, Μυλωνάκης Αντώνιος, Χήτας Κωνσταντίνος, Αδαμοπούλου Αγγελική, Μπακαδήμα Φωτεινή.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Τον λόγο έχει ο κ. Συντυχάκης.

**ΚΩΝΣΤΑΝΤΙΝΟΣ ΧΗΤΑΣ (Ειδικός Αγορητής της Ελληνικής Λύσης):** Πραγματικά δεν ξέρω γιατί πρέπει, να υπάρχει οικογενειακή ευθύνη κάπου. Πρώτον, είναι τελείως φασιστικό αυτό. Δεύτερον, αγνοούμε πλήρως την ύπαρξη του ανθρώπου αυτού, πραγματικά εν πλήρη τιμή, κύριε Κεγκέρογλου, και τρίτον απαγορεύεται ένας άνθρωπος, ο οποίος μπορεί να είναι ανιψιός ενός ανθρώπου που μπορεί, να προταθεί ως μέλος να δουλέψει τίμια.

Πέραν τούτου εμείς δεν είπαμε, ότι τα μέλη του ΑΣΕΠ που προτάθηκαν είναι ανίκανα, είναι άχρηστα, είναι απατεώνες. Μπορεί να είναι μια χαρά άνθρωποι.

Εμείς καταγγείλαμε την πολιτική συναλλαγή που φάνηκε μεταξύ Ν.Δ. και ΣΥΡΙΖΑ, άλλο το νόμιμο, κύριε Βορίδη, και άλλο το ηθικό.

**ΜΑΥΡΟΥΔΗΣ (ΜΑΚΗΣ) ΒΟΡΙΔΗΣ (Υπουργός Εσωτερικών):** Με συγχωρείτε πολύ, όταν απαιτούνται αυξημένες πλειοψηφίες, δεν απαιτεί το Σύνταγμα συνεννόηση; Που να τις βρούμε τις πλειοψηφίες αλλιώς.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Προφανώς για να υπάρξουν αυξημένες πλειοψηφίες, πρέπει να υπάρχουν συναινέσεις.

Τον λόγο έχει ο κ. Συντυχάκης, Ειδικός Αγορητής του Κομμουνιστικού Κόμματος Ελλάδος .

**ΕΜΜΑΝΟΥΗΛ ΣΥΝΤΥΧΑΚΗΣ (Ειδικός Αγορητής του Κ.Κ.Ε.):** Ευχαριστώ, κύριε Πρόεδρε.

Πραγματικά είναι να τους κάνεις το καπέλο. Δηλαδή επιδίδονται σε διάφορα σικέ - σε σικέ αντιπαραθέσεις, σε λεονταρισμούς τα έχουν κάνει επιστήμη, στην κυριολεξία το έχουν κάνει επιστήμη και πετάνε την μπάλα στην κερκίδα. Τι συζητάμε τόση ώρα για το Διοικητικό Συμβούλιο του ΑΣΕΠ και τον Προέδρου του ΑΣΕΠ, η όλη διαφωνία σας εξαντλείται εκεί στον διορισμό του ΑΣΕΠ. Επαγγέλλεστε δηλαδή όλοι αυτό το ηθικό, το αδιάφθορο κράτος και την ίδια στιγμή τσακώνετε, για το ποιος ελέγχει τη Διοίκηση στο ΑΣΕΠ.

Για να σας πω, εσείς δεν ψηφίσατε το άρθρο του Συντάγματος για τα 3/5; Δεν το ψηφίσατε; Γιατί φωνάζετε τώρα, γιατί τσακώνεστε; Δεν ξέρατε ότι πρέπει να υπάρξει συμφωνία με μικρότερα κόμματα; Εμείς δεν το ψηφίσαμε. Εμείς έχουμε άλλη αντίληψη για το θέμα των ανεξάρτητων αρχών και το πρόβλημα μας δεν είναι τα πρόσωπα στις ανεξάρτητες αρχές, ούτε στον ΑΣΕΠ, ούτε στις άλλες ανεξάρτητες αρχές, αλλά μέσα σε θεσμικό και νομικό πλαίσιο καλούνται να λειτουργήσουν αυτά τα πρόσωπα, ποιες πολιτικές δηλαδή καλούνται να υπηρετήσουν;

Η Δημόσια Διοίκηση ο ΑΣΕΠ δεν είναι εργαλείο στήριξης της ανταγωνιστικότητας, της αποτελεσματικότητας της καπιταλιστικής οικονομίας; Δεν απαγορεύονται οι προσλήψεις μόνιμου προσωπικού, δεν που υπηρετεί τις ελαστικές εργασιακές σχέσεις τις συμβάσεις ορισμένου χρόνου, δεν τις υπηρετείτε εσείς, δεν το έχετε στηρίξει όλο αυτό το νομικό και θεσμικό πλαίσιο; Και τώρα τσακώνεστε εάν στη θέση -στο θώκο- του Προέδρου του Διοικητικού Συμβουλίου του ΑΣΕΠ είναι της Νέας Δημοκρατίας, αν είναι του ΣΥΡΙΖΑ, ή οποιοσδήποτε άλλος.

Πραγματικά πρόκειται για μία αντιπαράθεση που σκόπιμα περιορίζεται σε τέτοια ζητήματα είτε για τον ΑΣΕΠ, είτε ακόμα και για το εκλογικό σύστημα. Θα περίμενε κανείς εξαντλήσετε την αντιπαράθεσή σας στο θέμα του εκλογικού νόμου, που είναι ένα ακόμα επεισόδιο -φυσικά αποπροσανατολισμού- το να περιορίζεται στο θέμα του εκλογικού νόμου.

Και το λέω αυτό διότι από μόνο του αυτό το γεγονός μαρτυρά, ότι δεν υπάρχει άλλο ουσιαστικό σημείο αντιπαράθεσης, αφού κανείς σας όχι μόνο δεν απορρίπτει το αντιλαϊκό θεσμικό πλαίσιο που διέπει τους οργανισμούς τοπικής αυτοδιοίκησης, αλλά το διαμορφώσαμε κιόλας διαχρονικά όλες οι κυβερνήσεις του ΠΑΣΟΚ και της Νέας Δημοκρατίας και του ΣΥΡΙΖΑ στο χώρο της τοπικής αυτοδιοίκησης Καποδίστριας, Καλλικράτης, Κλεισθένης1.

Γι’ αυτό άλλωστε το ασπάζεστε. Το υλοποιήσατε, το υλοποιείτε, το εκσυγχρονίζετε προς το αντιλαϊκότερο. Για πέστε μου, ο ΣΥΡΙΖΑ απορρίπτει τον «Καλλικράτη»; Το αντίθετο μάλιστα. Τον παινεύει, τον αναγνωρίζει ως πρόγραμμα που έβαλε τις βάσεις για μελλοντικές θεσμικές υποδοχές ενός τοπικού και περιφερειακού διοικητικού μοντέλου, δηλαδή το κράτος έχει συνέχεια και αν ένα αστικό κράτος έχει συνέχεια, σημαίνει ότι έχει συνέχεια και η αντιλαϊκότητά του. Μήπως δεν υπάρχει εδώ και καιρό, επί της ουσίας, συναίνεση του ΣΥΡΙΖΑ με τη Νέα Δημοκρατία και το Κίνημα Αλλαγής και της Κυβέρνησης με την ΚΕΔΕ, με την ΕΝΠΕ, με επίκεντρο την διοικητική και οικονομική αυτοτέλεια της Τοπικής Αυτοδιοίκησης, την επιχειρηματικότητα, την ανταποδοτικότητα στη λειτουργία της; Μήπως, για την κρατική χρηματοδότηση, δεν συμφωνείτε με τον εξισορροπητικό χαρακτήρα της, που απλά θα συνεπικουρεί την επιχειρηματικότητα και την φοροεισπρακτική δεινότητα των δήμων;

Όσο δε για το εκλογικό σύστημα ο ΣΥΡΙΖΑ υπεραμύνεται της απλής αναλογικής ασχέτως εάν δεν την εφήρμοσε βέβαια ποτέ μα ποτέ και αναφέρομαι για την καθαρή, απλή, ανόθευτη αναλογική, μόνον και μόνον τι ήθελε; Απλά, να διαμορφώσει με τυχοδιωκτικές μεθόδους, όρους διείσδυσης των δυνάμεών του στην τοπική διοίκηση για να προσεταιριστεί δυνάμεις του Κινήματος Αλλαγής, του ΠΑΣΟΚ και να εδραιωθεί στον χώρο, κάτι για το οποίο φυσικά, απέτυχε προκειμένου να διαμορφώσει -όπως έλεγε- μια διαφορετική λογική συνθέσεων και συνεργασιών και κουλτούρα αναζήτησης προγραμματικών συγκλίσεων. Πρόβαλε μάλιστα την «αρχή της εγγύτητας και της επικουρικότητας», τη δημοκρατική λαϊκή συμμετοχή σε αποφάσεις. Αποδείχθηκε εξαπάτηση, απάτη. Θέλει τον Λαό όχι μόνον αποδέκτη της πολιτικής, αλλά συμμέτοχο στο έγκλημα που ξετυλίγεται ενάντιά του.

Έδωσε ο ΣΥΡΙΖΑ την πάσα στη Νέα Δημοκρατία να επικαλείται ζήτημα κυβερνησιμότητας στην τοπική διοίκηση, για να της δώσει το δικαίωμα να επαναφέρει ένα προκλητικό εκλογικό σύστημα που καθιστά την πρώτη δύναμη σε δήμους και περιφέρειες, παντοδύναμη με ένα ποσοστό 43% και που καμία σχέση δεν έχουν με την έγνοια της γνήσιας και ακριβής αποτύπωσης της λαϊκής ψήφου.

Είναι φανερό ότι γίνεται αγώνας εντυπώσεων, για το ποιος θα πάρει το πάνω χέρι της πολιτικής νομιμοποίησης, δηλαδή, ποιος θα ηγηθεί της κοινωνικής συναίνεσης προς τα κάτω, με βάση την αστική στρατηγική, για το ρόλο και τον χαρακτήρα της τοπικής διοίκησης.

Πολιτικά συναίνεση ήδη υπάρχει μεταξύ σας. Αν δει κάποιος τα νομοσχέδια που ψηφίζονται εδώ μέσα και ποιοι τα ψηφίζουν, είναι φανερό ότι υπάρχει τέτοιου είδους πολιτική συναίνεση. Το στοίχημα για εσάς, για τον καθένα χωριστά, είναι ποιος θα ηγηθεί στην εξαπάτηση του λαού. Θέλετε να σας δείξω ένα πρότυπο πολιτικής συναίνεσης; Το είπα και την προηγούμενη φορά. Δεν είναι το πρότυπό σας, ο Σταύρος Αρναουτάκης στην Κρήτη, όχι ως πρόσωπο, αλλά με βάση το θεσμό που έχει; όπου όντως εκεί έχει επιτευχθεί, αυτό που λέμε προγραμματική σύγκλιση, ανάμεσα όχι μόνο σε πρόσωπα, αλλά επίσημα, ανάμεσα στο ΣΥΡΙΖΑ, στο Κίνημα Αλλαγής, επίσημα πλέον και με τη Νέα Δημοκρατία, παρά το γεγονός ότι κατέβηκε χωριστά, δηλαδή διασπασμένη η Νέα Δημοκρατία; Η επίσημη κατέβηκε ξεχωριστά, η ανεπίσημη στήριξε τον Αρναουτάκη, ακόμα και ακροδεξιά και εθνικιστικά στοιχεία.

Δεν είναι αυτός ο Περιφερειάρχης που συμμετέχει μαζί με τον κύριο Τσίπρα πρόσφατα στην ημερίδα του ΣΥΡΙΖΑ και μάλιστα ως εισηγητής; Δεν είναι αυτός ο Περιφερειάρχης που θα υποδεχθεί μεθαύριο, το Σάββατο, αν δεν κάνω λάθος, που κατεβαίνει στην Κρήτη ο Πρωθυπουργός, που θα κάνουν κοινές εμφανίσεις σε αυτές τις φιέστες, που συνήθως γίνονται για να ανακοινώσουν για το Βόρειο Οδικό Άξονα, την κατασκευή του, ένα έτσι κι αλλιώς αναγκαίο έργο για τους Κρητικούς, που όμως εδώ και τριάντα με σαράντα χρόνια, όλοι σας υπόσχεστε ότι θα κάνετε αυτόν τον περιβόητο Βόρειο Οδικό Άξονα - έχουν σκοτωθεί εκατοντάδες άνθρωποι Έλληνες και ξένοι και τουρίστες, δηλαδή έχει καταντήσει το γεφύρι της Άρτας - χωρίς όμως να τους λέτε ότι θα το χρυσοπληρώσουν και στην κατασκευή και στη χρήση και στη συντήρηση με την επιβολή των πανάκριβων διοδίων.

Οι κοκορομαχίες, λοιπόν, της Νέας Δημοκρατίας, του ΣΥ.ΡΙΖ.Α και του ΚΙΝ.ΑΛ. γύρω από την χρηματοδότηση και τον τρόπο υλοποίησης του νέου Βόρειου Οδικού Άξονα, δεν μπορούν να κρύψουν τις ευθύνες που έχουν διαχρονικά, ούτε τον κοινό καημό τους πως θα εξασφαλίσουν γρήγορη και ικανοποιητική κερδοφορία στο μεγάλο κεφάλαιο.

Επί της ουσίας δηλαδή, συμφωνείτε ότι με την κατασκευή του έργου θα πληρώσει λαός μέσω της φορολογίας του, μέσω του δανεισμού του Δημοσίου, στη συνέχεια θα ξανά πληρώσει και τη συντήρηση με τα διόδια ή με κάθε άλλο πρόσφορο τρόπο και το χρήμα θα καταλήγει στα ταμεία των επιχειρηματικών ομίλων που θα διαχειρίζονται τον δρόμο.

Όσο δε για την εξασφάλιση της ασφάλειας και της προστασίας του περιβάλλοντος. Σας παραπέμπουμε στο πρόσφατο θλιβερό παράδειγμα των πλημμυρικών καταστροφών σε πολλές περιοχές της χώρας. Γνωρίζω για την περιοχή των περιοχή των οικισμών Γούρνες, Γούβες, Χερσόνησο, Μάλια, οι πιο top πιο τουριστικές περιοχές, όπου σημειωτέον οι κάτοικοι ακόμη να αποζημιωθούν. Τους ζητούν εξωφρενικά έγγραφα να καταθέσουν, για παράδειγμα, τίτλους ιδιοκτησίας, τοπογραφικά, πιστοποιητικά ιδιοκτησίας από υποθηκοφυλακεία, κτηματολογικό φύλλο, οικοδομική άδεια, υπεύθυνη δήλωση στεγαστικής συνδρομής, φωτογραφίες πληγέντος κτηρίου, σχέδιο κάτοψης κ.λπ.. Δηλαδή, οι άνθρωποι αυτοί δεν πρόκειται πότε να αποζημιωθούν υπό αυτές τις συνθήκες.

Διαφωνείτε μήπως μεταξύ σας για το θέμα των διοδίων, για παράδειγμα, που θα επιβληθούν στην Κρήτη.

Όχι.

Για αυτό και θα βρίσκεται και στη Βουλή και στους δήμους και στις περιφέρειες.

Σε αντίθεση βέβαια με το Κ.Κ.Ε, που είναι κρυστάλλινη η θέση του υπέρ των συμφερόντων της ασφάλειας και της ικανοποίησης των σύγχρονων αναγκών του λαού, κατασκευή, συντήρηση και λειτουργία έργων οδικών έργων με αποκλειστική ευθύνη του κράτους, χωρίς διόδια και φυσικά ασφαλείς έργα.

Το παράδειγμα που ανέφερα για την Κρήτη, είναι ένα μοντέλο για το ίδιο το σύστημα, το οποίο υπηρετείτε όλοι, χωρίς καμία παρέκκλιση. Υπηρετεί την καπιταλιστική ανάπτυξη, τα συμφέροντα μεγάλων ξενοδόχων, τουριστικών πρακτόρων, Tour Operators, των ενεργειακών κολοσσών στον τομέα των Ανανεώσιμων Πηγών Ενέργειας, των κατασκευαστικών ομίλων κ.λπ..

Το μοντέλο σας και η επιδιωκόμενη κοινωνική συναίνεση, όμως, δεν αφορά τις ανάγκες των λαϊκών νοικοκυριών. Αφορά τις ανάγκες του κεφαλαίου για ανάκαμψη των κερδών και τόνωση της ανταγωνιστικότητας. Δεν θα μπορούσε να ήταν αλλιώς, αφού η τοπική διοίκηση είναι η προέκταση του αστικού κράτους. Επιβεβαιώνεται, άλλωστε, από τις ίδιες τις εξελίξεις.

Ανεξάρτητα από τις όποιες παλικαριές, Υπουργών της Κυβέρνησης, της ΚΕΔΕ, της ΕΝΠΕ, για τα περί απορρύθμισης, ακυβερνησίας, ενίσχυση της συναλλαγής κ.λπ., ότι έχει διαμορφωθεί ένα ευρύτατο στρώμα τοπικών στελεχών, όλων σας και της Νέας Δημοκρατίας και του ΣΥ.ΡΙΖ.Α. και του ΠΑΣΟΚ – ΚΙΝ.ΑΛ. και άλλων κομμάτων, που ενστερνίζεται και υπερασπίζεται με σθένος αυτές τις αντιδραστικές αναδιαρθρώσεις και συνολικά στο κράτος και στην τοπική διοίκηση και πιέζει για ακόμα πιο γρήγορες και βαθιές ανατροπές. Αυτό αποτυπώνεται σε πλείστες των περιπτώσεων. Ο ένας, δηλαδή, συμπληρώνουν τον άλλον, δείχνοντας στο λαό το δέντρο για να χάνει το δάσος των αντιλαϊκών πολιτικών, που προωθούνται και υλοποιούνται στην τοπική διοίκηση.

Κράτος, στρατηγείο, που θα χαράσσει πολιτική και τοπική διοίκηση σε όλες τις βαθμίδες, εντολοδόχος, που θα την εκτελεί. Αυτός ο άξονας πάνω στον οποίο κινούνται οι κυβερνητικοί σχεδιασμοί και της Νέας Δημοκρατίας για την αναδιάρθρωση της διοικητικής δομής της χώρας, με τις εντολές της Ευρωπαϊκής Ένωσης και του κεφαλαίου.

Όσον άφορα τις κοινότητές μας μιας και έγινε κουβέντα και για αυτές. Πολύ σημαντικό.

Τι τις θέλετε;

Απλώς τις θέλετε ως ατραξιόν, χωρίς προσωπικό, χωρίς πόρους, χωρίς απολύτως τίποτα. Να έχουν απλά τον κοινοτάρχη, αν υπάρχει ο κοινοτάρχης, που να τους βάζει δουλειά εθελοντικά, το παιδί για όλες τις δουλειές, κυτίο παραπόνων των δημοτών, για τα προβλήματα, για τα αποχετευτικά, για την ύδρευση, για την αγροτική και αστική οδοποιία, τα κοιμητήρια, τις παιδικές χαρές, τον φωτισμό κ.λπ.. Δηλαδή, να είναι ένας ιμάντας μεταφοράς προβλημάτων στο δημοτικό συμβούλιο, έτσι, για να χάνεται και ο θυμός και να περιορίζεται στον κοινοτάρχη, μετατρέποντάς τον σε έναν σάκο του μποξ.

Οι αλλαγές, λοιπόν, που έγιναν στο παρελθόν, γιατί έχει πολύ μαλλί πίσω αυτή η στρατηγική, αυτό το θεσμικό πλαίσιο που διαμορφώθηκε στο χώρο της τοπικής αυτοδιοίκησης με «Καποδίστρια», «Καλλικράτη» και πάει λέγοντας, όλες, λοιπόν, αυτές οι αλλαγές έφεραν μήπως ανάπτυξη προς όφελος του λαού; Μήπως αναίρεσαν τις οικονομικές περιφερειακές ανισομέτριες και πολύ περισσότερο τη συγκέντρωση πλούτου σε λίγα χέρια, σε βάρος της λαϊκής πλειοψηφίας; Όλες οι μεταρρυθμίσεις στη διοικητική δομή της χώρας μέχρι σήμερα συνέβαλαν τα μέγιστα στην δημοσιονομική πειθαρχία, στη διεύρυνση της φοροληστείας, στην εμπορευματοποίηση υπηρεσιών και αγαθών, στην ανατροπή των εργασιακών σχέσεων. Δεν είναι τυχαίο ότι αυτές οι μεταρρυθμίσεις στηρίχτηκαν από το σύνολο των πολιτικών δυνάμεων των αστικών πολιτικών δυνάμεων και τα θεσμικά όργανα της τοπικής αυτοδιοίκησης και την ΚΕΔΕ και την ΕΝΠΕ, η σύνθεση των οποίων προέρχεται από τη Νέα Δημοκρατία και το ΠΑΣΟΚ ενώ συνέβαλε τα μέγιστα φυσικά και ο ΣΥΡΙΖΑ με τη διακυβέρνησή του.

Το Κ.Κ.Ε δικαιώθηκε όταν έλεγε ότι η συντριπτική πλειοψηφία των τοπικών προβλημάτων είναι απόρροια της κεντρικής πολιτικής γραμμής ότι είναι αδύνατο να υπάρχει τοπική ευημερία, φιλολαϊκές τοπικές νησίδες, άμβλυνση των τοπικών και περιφερειακών ανισοτήτων όσο υπάρχει η βάρβαρη αντιλαϊκή κεντρική πολιτική.

Είναι κι άλλα ζητήματα, θα έχουμε τη δυνατότητα φυσικά να τα πούμε και στην Ολομέλεια. Σε κάθε περίπτωση, όλοι αυτοί οι σχεδιασμοί θεωρεί η Κυβέρνηση ότι μπορεί να υπηρετηθούν πιο αποτελεσματικά με το εκλογικό σύστημα που σήμερα καταθέτει, καθώς φυσικά και με τις νέες αντιδραστικές προσαρμογές, που έφερε ή προετοιμάζεται να φέρει στην τοπική διοίκηση για το αμέσως επόμενο χρονικό διάστημα. Το Κ.Κ.Ε. χωρίς καμία αυταπάτη για το ρόλο της τοπικής διοίκησης και με αρχή του την ισοτιμία της ψήφου, όσο είναι εφικτό στις συνθήκες τις σημερινές της καπιταλιστικής εκμετάλλευσης, υπερασπίζεται σταθερά και χωρίς «ναι μεν, αλλά» το σύστημα της απλής ανόθευτης αναλογικής και στην εκλογή των τοπικών οργάνων.

Με αυτή την αφετηρία εναντιωνόμαστε καθαρά και στην επαναφορά του ορίου του 3% όσον αφορά την εκπροσώπηση των συνδυασμών στον εκβιαστικό δεύτερο γύρο που εκτός από το στόχο της ενσωμάτωσης ενισχύει και τον προσωποκεντρικό χαρακτήρα των λειτουργιών αυτών των θεσμών, αναπαράγοντας και με αυτό τον τρόπο φαινόμενα σήψης παραγοντισμού, που γενικεύονται και σε αυτό το επίπεδο, στη μείωση του αριθμού των δημοτικών και περιφερειακών συμβούλων και την ευθυγράμμιση των ψηφοδελτίων στις κοινότητες με τα κεντρικά ψηφοδέλτια των δήμων, όρια και μέτρα που φέρνει η Κυβέρνηση για τον αποκλεισμό πολιτικών δυνάμεων, για να εξοβελίσει ει δυνατόν και με αυτό τον τρόπο ενοχλητικές ριζοσπαστικές φωνές και δυνάμεις που είναι ενάντια στους αστικούς σχεδιασμούς, για να συντηρήσει και να διευρύνει το δίπολο αυτών των δύο εναλλακτικών μορφών των δύο μιγμάτων της καπιταλιστικής διαχείρισης. Με αυτήν τη γραμμή το Κ.Κ.Ε στέκεται απέναντι συνολικά στις αντιδραστικές αλλαγές. Με αυτή τη θέση που αφορά τους εργαζόμενους και εκλεγμένους σε τοπική και περιφερειακή διοίκηση το Κ.Κ.Ε. επιδιώκει να οργανώσει την πάλη, τη διεκδίκηση και την εναντίωση σε Κυβέρνηση και στις τοπικές αρχές που στηρίζουν όλες αυτές τις αντιδραστικές ανατροπές.

Με βάση λοιπόν και όλα τα παραπάνω επί της αρχής το Κ.Κ.Ε καταψηφίζει το σχέδιο νόμου. Ευχαριστώ, κύριε Πρόεδρε.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Και εμείς ευχαριστούμε, κύριε Συντυχάκη.

Ολοκληρώνουμε τις τοποθετήσεις με τις τελικές παρατηρήσεις επί του νομοσχεδίου από πλευράς Εισηγητών και Ειδικών Αγορητών με την Ειδική Αγορήτρια του ΜέΡΑ25 κυρία Φωτεινή Μπακαδήμα.

Κυρία Μπακαδήμα, έχετε το λόγο.

**ΦΩΤΕΙΝΗ ΜΠΑΚΑΔΗΜΑ (Ειδική Αγορήτρια ΜέΡΑ25):** Σας ευχαριστώ πολύ κύριε Πρόεδρε.

Κύριε Υπουργέ, κυρίες και κύριοι συνάδελφοι, πραγματικά είναι εξαιρετικά ενδιαφέρον να παρακολουθείς κοκορομαχίες μεταξύ των κομμάτων του μνημονιακού τόξου για το ποιος είναι πιο άμεμπτος, ποιος βόλεψε λιγότερα στελέχη από τον άλλο. Πραγματικά, είναι αστείο -επιτρέψτε μου να πω- να το ακούμε αυτό να βγαίνει από τα χείλη του ΣΥΡΙΖΑ όπου έχουμε δει να κάνει μεταγραφές όχι μόνο στελεχών χαμηλότερα στη διοίκηση, αλλά μεταγραφές υψηλόβαθμων στελεχών, πρώην υπουργών του ΠΑΣΟΚ. Βέβαια, άλλοι πρώην Υπουργοί του ΠΑΣΟΚ έχουν πάει στη Νέα Δημοκρατία, οπότε πραγματικά μιλάμε για μεταγραφική περίοδο διαρκείας. Πλέον, δεν τίθεται θέμα συναίνεσης, αλλά εργαλειοποίησης και ελέγχου του δημοσίου με κάθε έννοια και σε όλο το φάσμα, είτε μιλάμε για θεωρητικά ανεξάρτητες αρχές, είτε μιλάμε για τον δημόσιο φορέα.

Παρακολουθούμε κάθε φορά ένα παιχνίδι εντυπώσεων και εξουσίας, ένα πινγκ πονγκ για το ποιος έχει τη μεγαλύτερη εξουσία, για το ποιος έχει τα καλύτερα στελέχη. Οφείλω να πω ότι εδώ και αρκετές μέρες της συνεδριάσεις αυτής της Επιτροπής ακούω ένα παράπονο από το ΣΥΡΙΖΑ. Δεν τους παίζετε κύριε Υπουργέ. Παίξτε τους και εσείς, επιτέλους, με ηρεμήσουν, να νιώσουν καλύτερα, να νιώσουν μέλη της συναίνεσης που θέλουν να επιτύχουν. Δεν το κάνετε. Όσο δεν το κάνετε, αυτά θα έχουμε, αυτό θα συζητάμε.

Θα μου επιτρέψετε όμως, να γυρίσουμε και στο νομοσχέδιο γιατί η δεύτερη ανάγνωση του νομοσχεδίου πριν την Ολομέλεια είναι οπότε ας τηρήσουμε και τον Κανονισμό της Βουλής και να μιλήσουμε για το νομοσχέδιο. Με το νομοσχέδιο που συζητάμε -και κλείνουμε σήμερα τη συζήτησή του- η Κυβέρνηση εισάγει ένα πλέγμα διατάξεων που στο όνομα της κυβερνησιμότητας παραβιάζει βασικές αρχές του Συντάγματος, το άρθρο 1 την παράγραφο 2 αυτού, που ορίζει ως θεμέλιο του Πολιτεύματος τη λαϊκή κυριαρχία. Το άρθρο 52 που προβλέπει ότι η ελεύθερη και ανόθευτη εκδήλωση της λαϊκής θέλησης είναι έκφραση της λαϊκής κυριαρχίας και τελεί υπό την εγγύηση όλων των λειτουργών της πολιτείας που έχουν υποχρέωση να την διασφαλίζουν σε κάθε περίπτωση. Αυτό γίνεται αποσιωπώντας τις πραγματικές συνέπειες και στοχεύσεις. Στην αντιπροσωπευτική δημοκρατία κριτήριο του πραγματικά δημοκρατικού χαρακτήρα της είναι ο βαθμός συμμετοχής των πολιτών και της ελεύθερης και ανόθευτης έκφρασής τους στις διαδικασίες ανάδειξης μεταξύ άλλων και εκλογής των αιρετών εκπροσώπων τους στα όργανα της τοπικής αυτοδιοίκησης.

Στο κείμενο που συνοδεύει το σχέδιο νόμου, την ανάλυση συνεπειών ρύθμισης, παρατηρούμε ότι δηλώνετε πως λαμβάνεται υπόψη το άρθρο 102 του Συντάγματος, το οποίο όμως παραβιάζεται. Δεν λαμβάνεται υπόψιν επίσης κανένα άλλο στοιχείο, δηλαδή δεν λαμβάνονται τουλάχιστον υπόψιν ούτε ο ευρωπαϊκός χάρτης αυτονομίας της τοπικής αυτοδιοίκησης και το πρόσθετο πρωτόκολλο αυτού, ούτε νόμος 1850/1989 που κύρωσε τον ευρωπαϊκό χάρτη αυτονομίας της τοπικής αυτοδιοίκησης, ούτε μελέτη του ινστιτούτου τοπικής αυτοδιοίκησης για τα εκλογικά συστήματα στην Ευρωπαϊκή Ένωση του 2017, ούτε άλλες συγκριτικές μελέτες που έγιναν σε άλλα κράτη της Ευρώπης για τα εκλογικά συστήματα στην Ευρωπαϊκή Ένωση, τις μεταρρυθμίσεις στην αυτοδιοίκηση, πιθανά μοντέλα αποκέντρωσης και πολλές άλλες. Ούτε φυσικά βλέπουμε να έχει εκπονηθεί κάποια μελέτη για τα αποτελέσματα και τις επιπτώσεις των νομοθετημάτων μήτε είναι ο Καποδίστριας, είτε ο Καλλικράτης, είτε ο Κλεισθένης που μεταρρύθμισαν όλα αυτά τα χρόνια την αυτοδιοίκηση πρώτου και δεύτερου βαθμού στη χώρα μας.

Πολύς λόγος έγινε και γίνεται για την κυβερνησιμότητα. Έναν όρο που θεωρητικά σχετίζεται με την ικανότητα υλοποίησης της κυβερνητικής πολιτικής. Αφορά, δηλαδή, την εκάστοτε κυβέρνηση και όχι την αυτοδιοίκηση.

Στο Σύνταγμα της Ελλάδος δε, υπάρχει και το γνωρίζετε καλύτερα από εμένα σαφής διάκριση του κυβερνητικού έργου από το έργο που επιτελεί η Τοπική Αυτοδιοίκηση. Οι Ο.Τ.Α. έχουν διοικητική και οικονομική αυτοτέλεια, δεν επιτελούν κυβερνητικό έργο αλλά, διοίκηση των τοπικών υποθέσεων και το κράτος οφείλει να ασκεί σε αυτούς εποπτεία που συνίσταται αποκλειστικά σε έλεγχο νομιμότητας αλλά, δεν επιτρέπεται να εμποδίζει την πρωτοβουλία ούτε, την ελεύθερη δράση τους.

Δεν υπάρχει κανένα άρθρο του Συντάγματος που να αναφέρεται per se ο όρος της κυβερνησιμότητας. Έτι, δε περισσότερο δεν προκύπτει και δεν προβλέπεται από κανένα άρθρο του Συντάγματος ή ακύρωση της εκπεφρασμένης λαϊκής βούλησης στο βωμό της διασφάλισης μιας επικαλούμενης κυβερνησιμότητας.

Επιστρέφω στην έκθεση ανάλυσης συνεπειών, όπου βλέπουμε να διατυπώνεται ο ισχυρισμός, ότι με τις προτεινόμενες ρυθμίσεις, ευθυγραμμίζεται η εντολή του εκλογικού Σώματος προς τον υποψήφιο που επέλεξε ως δήμαρχο, με την απαραίτητη πλειοψηφία στο ανώτατο αιρετό όργανο, ώστε εκείνος να υλοποιήσει το προεκλογικό του πρόγραμμα. Ο ισχυρισμός αυτός παραβιάζει την αρχή της ανόθευτης εκδήλωσης της λαϊκής θέλησης, όπως ορίζεται στο άρθρο 52 του Συντάγματος, αλλά και της καθολικής ψηφοφορίας, όπως ορίζεται στο άρθρο 102.

Ανατρέχοντας τώρα στη μελέτη του ΙΤΑ, που δεν λάβατε υπόψη σας, για τα εκλογικά συστήματα στην Ε.Ε. του 2017, θα δούμε, πως πέντε από τις εννέα χώρες της μελέτης, συγκεκριμένα, Αυστρία, Ισπανία, Ολλανδία, Σουηδία και Φιλανδία, εφαρμόζουν εδώ και χρόνια την απλή αναλογική, χωρίς να έχει διαπιστωθεί καμία αδυναμία κυβερνησιμότητας. Η ίδια μελέτη έδειξε, επίσης, ότι εφαρμόζεται σε αρκετές χώρες της Ε.Ε., Γαλλία, Ισπανία, Πορτογαλία και πολλές άλλες, το σύστημα της εκλογής του δημάρχου από το δημοτικό συμβούλιο, πάλι χωρίς να έχει διαπιστωθεί αδυναμία κυβερνησιμότητας. Συνεπώς, από τα στοιχεία της μελέτης, δεν προκύπτει καμία πιθανότητα αδυναμίας κυβερνησιμότητας εξαιτίας της απλής αναλογικής.

Αλήθεια, αναρωτιόμαστε, πώς προκύπτει το συμπέρασμα, πως οι σημερινοί αυτοδιοικητικοί αδυνατούν να κυβερνήσουν με την απλή αναλογική, ειδικά όταν στο νομοσχέδιο και στα συνοδευτικά αυτού κείμενα, δεν βλέπουμε να δηλώνεται, ότι δεν έχουν ληφθεί υπόψη συναφείς πρακτικές από άλλη και άλλες χώρες της Ε.Ε., ούτε από διεθνείς οργανισμούς; Το μυστήριο, όμως, της επικαλούμενης αδυναμίας, μας το αποκάλυψε, με παλαιότερες δηλώσεις του, ο ίδιος ο κ. Υπουργός, όταν σχολίαζε, πως ο Πρωθυπουργός θα πρέπει να κάνει παρεμβάσεις στο κράτος και στους θεσμούς για να μην ξαναέρθει η Αριστερά στην εξουσία, γιατί οι ιδέες τις είναι ελαττωματικές, ενώ αργότερα δηλώσατε, διαψεύστε με αν κάνω λάθος, αν σας παραφράζω, ότι οι εκλογές θα γίνονται για να χάνει η Αριστερά.

**ΜΑΥΡΟΥΔΗΣ (ΜΑΚΗΣ) ΒΟΡΙΔΗΣ (Υπουργός Εσωτερικών):** Αυτό το τελευταίο δεν το είπα, αλλά πιστεύω να συμβεί.

**ΦΩΤΕΙΝΗ ΜΠΑΚΑΔΗΜΑ (Ειδική Αγορήτρια του ΜέΡΑ25):** Αν συνδυάσουμε, λοιπόν, τις δηλώσεις αυτές, με αρκετές αναφορές που έκανε ο κ. Πέτσας σε ένα επικείμενο σχέδιο Μάρσαλ, που θα ενισχύσει τη τοπική αυτοδιοίκηση, είναι μοιραίο να οδηγηθούμε σε πολύ συγκεκριμένα συμπεράσματα. Θα ήθελα ειλικρινά να πιστέψω, πως πραγματικά, χρησιμοποιήθηκε ο όρος σχέδιο Μάρσαλ, με την ευρύτερη έννοια που χρησιμοποιείται πλέον και δεν συνδέεται με μία προσπάθειά σας και επιθυμία σας να συνδεθεί άμεσα με το αρχικό σχέδιο Μάρσαλ του 48΄, που ήθελε να «προστατέψει» την Ευρώπη από τον κομμουνισμό και γι’ αυτό είδαμε να δίνονται πάρα πολλά χρήματα σε αρκετές χώρες της δυτικής Ευρώπης.

Δυστυχώς, δεν θεωρούμε, πως μπορεί, σε αυτή τη περίπτωση, να θεωρηθεί πρόγραμμα κρατικής ενίσχυσης το συγκεκριμένο νομοσχέδιο, παρά μόνο προσπάθεια πριμοδότησης των γαλάζιων παιδιών και των δικών σας τοπικών αρχόντων, πόσο μάλλον, όταν έρχεται προς νομοθέτηση το σχέδιο νόμου από εσάς με αυτές τις δηλώσεις που ακούσαμε. Είναι δεδομένο, ότι θα λειτουργήσει ως βατήρας το νομοσχέδιό σας, που θα διευθύνει και θα στηρίξει τη χρηματοδότηση των δήμων και των περιφερειών, ως εχέγγυο και ως βατήρας ανέλιξης και συντήρησης στην εξουσία των δικών σας στελεχών. Το ΜέΡΑ25 δεν θα συναινέσει, δεν θα σας δώσει τη στήριξή του σε μία τέτοια καταστροφική πορεία εξαθλίωσης της τοπικής αυτοδιοίκησης και μετατροπής αυτής σε δεκανίκι της κεντρικής εξουσίας.

Ευχαριστώ πολύ.

**ΑΝΝΑ ΜΑΝΗ – ΠΑΠΑΔΗΜΗΤΡΙΟΥ (Αντιπρόεδρος της Επιτροπής):** Τον λόγο έχει ο κ. Ξανθόπουλος.

**ΘΕΟΦΙΛΟΣ ΞΑΝΘΟΠΟΥΛΟΣ:** Ευχαριστώ κυρία Πρόεδρε.

Κύριοι Υπουργοί, είναι ευτυχής συγκυρία που είστε και οι δύο σήμερα εδώ, οι αρχιτέκτονες του νομοθετήματος, για να γίνει μια ουσιαστική κουβέντα στο βαθμό, εν πάση περιπτώσει, που έχουμε την ευθύνη ως Βουλευτές της Αξιωματικής Αντιπολίτευσης.

Είναι γνωστό ότι ένας νόμος, εκτός από το να διεκπεραιώνει τις τρέχουσες κοινωνικές σχέσεις δημιουργεί συνειδήσεις. Ο νόμος που ψήφισε ο ΣΥΡΙΖΑ για την απλή αναλογική πάνω στο κομμάτι των Οργανισμών Τοπικής Αυτοδιοίκησης, εάν θα μπορούσε να λειτουργήσει, εάν τον είχατε αφήσει να μακροημερεύσει, θα δημιουργούσε συνειδήσεις και στους πολίτες και στους αυτοδιοικητικούς.

Ατυχώς, όμως, για τη χώρα, η αλλεργία σας, η ακραία αντίθεσή σας σε κάθε αυθεντική μορφή έκφρασης της λαϊκής βούλησης συμπαρέσυρε και το νομοθέτημα του ΣΥΡΙΖΑ, καταργήσατε την απλή αναλογική, κατ’ αρχάς με εμβαλωματικές λύσεις, όπου «περάσατε» τις αποφασιστικές αρμοδιότητες στις οικονομικές επιτροπές και καταστρατηγήσατε με έναν προκλητικό και ευθύ τρόπο την πρόσφατα εκφρασμένη λαϊκή βούληση η οποία εξέλεξε αυτά τα Δημοτικά Συμβούλια και τα εξουσιοδότησε, ώστε να ρθούν στις βέλτιστες συναινέσεις και να λειτουργήσει το σύστημα, και στη συνέχεια, με αυτό που πάτε να κάνετε τώρα.

Η κυβέρνηση, λοιπόν, έρχεται να καταργήσει έναν νόμο ο όποιος δεν εφαρμόστηκε ποτέ. Έναν νόμο τον οποίο δεν προλάβαμε να δούμε ως κοινωνία, έτσι ώστε να κάνουμε τις παρεμβάσεις μας εκεί που είχε ανάγκη το σύστημα και να βελτιώσουμε τις όποιες πλημμέλειες και αδυναμίες. Έρχεστε τώρα και προτείνετε- εν τάχει, να πω- κάποιες αλλαγές οι οποίες αλλοιώνουν συνολικά αυτό που είχαμε ψηφίσει εμείς ο ΣΥΡΙΖΑ ως καταστατικό χάρτη αλλά και προσβάλλετε και θίγετε βασικές αξίες και σε εκλογές όλου του αυτοδιοικητικού κινήματος.

Κάνετε, λοιπόν, ένα υπερπλειοψηφικό εκλογικό σύστημα με το οποίο προβλέπει την εκλογή δημάρχου και περιφερειάρχη με το 43% και με μπόνους το 60% των εδρών. Το 43% να το καταλάβω. Γιατί, κύριοι Υπουργοί, του δίνετε 60%; Δώστε του μία στοιχειώδη πλειοψηφία για να το αναγκάσετε να πηγαίνει σε κάποιες συναινέσεις. Ποιος είναι ο επιταχυντής ο όποιος το 43% το κάνει 60% στις έδρες; Θέλω να ακούσω μια επαρκή πολιτική εξήγηση για αυτό και ξαναλέω, ότι θα το καταλάβαινα να έχουμε κυβερνησιμότητα αλλά να υπάρχει μια πλειοψηφία στο Δημοτικό Συμβούλιο, έτσι που να μην έχουμε ένα δήμαρχο κεντρικό σύστημα και να αισθάνεται απόλυτος άρχοντας να επιβάλλεται να δημιουργεί τις βέλτιστες συναινέσεις για τη δημιουργία ευρύτερων πλειοψηφιών.

Καταργείτε τις τοπικές κοινότητες. Ειλικρινά, εγώ είμαι από τη Δράμα, είναι μία επαρχιακή πόλη η οποία έχει πάρα πολλά χωριά μικρά, μικρότερα και στα οποία, αυτή η δυνατότητα που χορηγήσαμε ως ΣΥΡΙΖΑ, ενεργοποίησε τις αυθεντικές λαϊκές τοπικές δυνάμεις και είδαμε, κύριοι Υπουργοί, πολλά νέα παιδιά να δραστηριοποιούνται για την υποψηφιότητά τους και την εκλογή του στα Τοπικά Συμβούλια. Τι είναι αυτό που σας εμποδίζει και θέλετε να τους προσδέσετε στα άρματα των κυρίαρχων συνδυασμών; Γιατί φοβάστε την αυθεντική βούληση της τοπικής κοινωνίας; Και τι είναι αυτό που θέλετε να σβήσετε και να απαλείψετε από την κοινωνική συνείδηση, ότι μπορούν οι πολίτες στις πιο μικρές κοινωνίες που έχουν μια πιο προσωπική, πιο αδιαμεσολάβητη σχέση, να αναλάβουν «τα του οίκου τους» χωρίς να έχουν συμμετοχή σε ευρύτερα σχήματα τα οποία, είτε δεν θέλουν να συμμετάσχουν, είτε δεν τους εκφράζουν;

Θέτετε το όριο του 3%. Για το κεντρικό πολιτικό σύστημα, για την κεντρική πολιτική αντιπαράθεση, το 3% ενδεχομένως να έχει μία λογική με την οποία μπορεί να συμφωνούμε ή να διαφωνούμε για τις εκλογές στο Κοινοβούλιο. Εδώ γιατί δεν θέλουμε να ανθίσουν χίλιες απόψεις στην τοπική κοινωνία, γιατί να μην έχει τη δυνατότητα ο άλλος να κάνει ένα σχήμα και να πάρει ένα στοιχειώδες ποσοστό για να εκπροσωπήσει αυτό που του ανέθεσαν;

Μειώνετε τους συμβούλους και αυτό σημαίνει μειωμένη εκπροσώπηση και δεν βρίσκω ένα ορθολογικό επιχείρημα, γιατί να μειωθεί ο αριθμός στο δημοτικό συμβούλιο, με την κλιμάκωση που τους έχετε, μέχρι 5.000 έτσι, μέχρι 20.000 και τα λοιπά.

Βάζετε επιπλέον προσκόμματα και θέλετε να έχουμε υποψηφίους στο 150% των εδρών κάθε ΟΤΑ και να έχουμε 80% συμμετοχή στις δημοτικές κοινότητες, που σημαίνει πραγματικά, ότι μόνο κυρίαρχοι συνδυασμοί είτε οικονομικών είτε πολιτικών απόψεων μπορούν να έχουν τις τυπικές προϋποθέσεις να κατέβουν. Θα ήθελα να σας υπενθυμίσω, ότι στην Τοπική Αυτοδιοίκηση ένας συνδυασμός ο οποίος έχει μία συμβολική μόνον παρουσία και δεν μπορεί να παρουσιάσει ένα δυναμικό ψηφοδέλτιο στην τοπική κοινωνία κατά το μέγιστο δυνατό, ουσιαστικά δείχνει και τις περιορισμένες του δυνατότητες. Αφήστε τον, δηλαδή, να ακολουθήσει την προδιαγεγραμμένη πορεία. Το να βάζετε όμως εσείς συνεχώς φίλτρα και εμπόδια, έτσι ώστε ουσιαστικά μόνον αυτοί που έχουν μια κομματική στήριξη ή εκφράζουν ενισχυμένα και αυξημένα οικονομικά συμφέροντα να μπορούν να συστήσουν αυτοδιοικητικό συνδυασμό, είναι και αυτό ενδεικτικό των απόψεών σας.

Αυτό που κάναμε εμείς στην Τοπική Αυτοδιοίκηση αποτελεί μια κληρονομιά, η οποία σήμερα αποκόπηκε βίαια από τη ζώσα πραγματικότητα, έχουμε την εντύπωση όμως ότι πολύ σύντομα η Τοπική Αυτοδιοίκηση θα αναζητήσει άλλους τρόπους, πιο αυθεντικής και πιο αναλογικής έκφρασης.

Σας ευχαριστώ, κυρία Πρόεδρε.

**ΑΝΝΑ ΜΑΝΗ-ΠΑΠΑΔΗΜΗΤΡΙΟΥ (Αντιπρόεδρος της Επιτροπής):** Εμείς σας ευχαριστούμε, κύριε συνάδελφε, τον λόγο έχει ο κ. Λάππας.

**ΣΠΥΡΙΔΩΝΑΣ ΛΑΠΠΑΣ:** Κυρία Πρόεδρε, σας ευχαριστώ πάρα πολύ.

Ξεκινάω με μια παρατήρηση καταρχήν- δεν πάω στην επικαιρότητα, πάω κατευθείαν στο νομοσχέδιο. Κάνω μια παρατήρηση για όσα άκουσα από τον κ. Εισηγητή της Νέας Δημοκρατίας, που είπε πως «Σήμερα, απελευθερώνουμε την κυβερνησιμότητα και την αποτελεσματικότητα των ΟΤΑ». Αντίστροφα θα σκεπτόμουν και θα του πω ότι δεν απελευθερώνει τίποτα, δένει πισθάγκωνα την Δημοκρατία και ότι συμπεριέχεται σε αυτή, σε σχέση με την Τοπική Αυτοδιοίκηση, που είναι η συμμετοχή, η συλλογικότητα, η λαϊκότητα του θεσμού, η δραστηριοποίηση για τον τελευταίο πολίτη στο πιο απομακρυσμένο χωριό της χώρας και αντίθετα η λογική του νομοσχεδίου εξοστρακίζει κάθε δυνατότητα κουλτούρας, διαλόγου και συνεργασίας. Δηλαδή, το νομοσχέδιο αφαιρεί ουσιαστικά το οξυγόνο των δήμων και των κοινοτήτων, που είναι απαραίτητο για να επιβιώσει και να διατηρηθεί η ζωή στην ύπαιθρο.

Δεύτερη παρατήρηση. Είχαμε με τον κ. Βορίδη συγκρουστεί μετωπικά, θα έλεγα, όταν συζητούνταν στη Βουλή το νομοσχέδιο για την απλή αναλογική επί ΣΥ.ΡΙΖ.Α.. Τότε είχα πει, ότι ψάχνοντας κανένας από 1950 μέχρι σήμερα, την πολιτική της ΕΡΕ παλιότερα και της Νέας Δημοκρατίας στην μεταπολιτευτική περίοδο- να μην έχει να παρουσιάσει ούτε μία νομοθετική προσπάθεια ή πρωτοβουλία εκσυγχρονισμού ή παρέμβασης και εξευρωπαϊσμού, τουλάχιστον, σε ότι συμβαίνει στο διοικητικό σύστημα της χώρας, το οποίο «δημοκρατικοποιήται» μέσα από τον θεσμό της Τοπικής Αυτοδιοίκησης και όχι μόνον, όχι μόνον πολέμησε με λύσσα όσα νομοσχέδια έφερε το ΠΑΣΟΚ από την δεκαετία ‘80-‘90 όπως το οικογενειακό Δίκαιο, συλλογικές συμβάσεις εργασίας, συντάξεις των γυναικών και λοιπά και λοιπά, μία σειρά δημοκρατικών νομοσχεδίων που αποτύπωνε και το ευρωπαϊκό κεκτημένο σε πολλούς τομείς της κοινωνικής, πολιτικής και οικονομικής ζωής της χώρας ως Αντιπολίτευση αλλά και ως Κυβέρνηση, μόνον όταν μπαίνει πλέον ως οδηγός το όχημα το κυβερνητικό, το «σασμάν» της Νέας Δημοκρατίας βάζει μόνο όπισθεν και αυτό κάνει και τώρα με το νομοσχέδιο αυτό.

Δίνει μία βουτιά στο παρελθόν και είναι κρίμα που επιστρέφει τη χώρα τόσο πίσω. Ο Μιχάλης Χατζηγιαννάκης στην πρώτη ομιλία στην πρώτη Επιτροπή θύμισε τα λόγια του Χάρη Καστανίδη το 2006, που αποτυπώνουν απολύτως την προσπάθεια της Νέας Δημοκρατίας και τότε και τώρα. Στα κείμενα της Νέας Δημοκρατίας όλα αυτά τα χρόνια που αντιδρά στα νομοσχέδια του ΠΑΣΟΚ και του ΣΥΡΙΖΑ, περιέχονται σε μία φράση. Ακούστε, κύριοι Υπουργοί, τι λέτε. Γιατί δεν συμφωνείτε με όλα αυτά τα νομοσχέδια που φέρνουν τη δημοκρατία, το οξυγόνο, τη συλλογικότητα, τη συνεργασία, την κουλτούρα διαλόγου στην πολιτική ζωή και κυρίως στο θέμα της εμπιστοσύνης; Γιατί λέτε ότι υπάρχει κίνδυνος για την ενότητα του κράτους και την αναποτελεσματικότητα της δημόσιας διοίκησης την ώρα που ημερίδες, συνέδρια, πανεπιστημιακοί δάσκαλοι, η ίδια η Βουλή σε δύο ημερίδες, συγγράμματα όπως το «Σύνδρομο της Πηνελόπης» του Αντώνη Μακρυδημήτρη, που επί 70 χρόνια ο ( ……) ράβει και ξηλώνει στην τοπική και δημόσια αυτοδιοίκηση και προκοπή δεν βλέπει. Την ώρα που από το 1950 οι βέλτιστες ευρωπαϊκές πρακτικές είναι συγκεκριμένες και αποτυπώνουν κι αυτό που πρέπει να κάνει η χώρα μας, αν θέλει να δει πραγματικά «άσπρη» μέρα στο διοικητικό γενικότερα σύστημα, το οποίο ο Μακρυδημήτρης και άλλοι συγγραφείς λένε στο συγκεκριμένο βιβλίο ότι περνάει μέσα από το θεσμό της τοπικής αυτοδιοίκησης ο (………) της δημόσιας διοίκησης. Εκεί υπάρχει αποτελεσματικότητα.

Επίσης, ήρθε στη Βουλή, κυρία Πρόεδρε και το είδα στο e-mail ως υπόμνημα, μια έρευνα που (……) δήμων και κοινοτήτων Ελλάδος, σχετικά με το θέμα του νομοσχεδίου που αφορά τις κοινότητες. Είναι συγκλονιστικά τα ευρήματα. Ακούστε. Οι απομακρυσμένες περιοχές της χώρας, ιδίως η νησιωτικότητα και η ορεινότητα, δεν έχει αντιληφθεί σε ποσοστό 40% ότι τροποποιεί το νομοσχέδιο τις ρυθμίσεις για τις κοινότητες. Συγκλονιστικό. Τέσσερις στους δέκα κοινοτάρχες που διοικούν κοινότητες, δεν αντιλήφθηκαν ότι καταργείται το σύστημα ξεχωριστής κάλπης, επιλογής κεντρικών συμβουλίων και κοινοταρχών.

Δεύτερον, το 92% των ερωτηθέντων οι 8 στους 10 και πλέον δηλαδή - πήγαν να ψηφίσουν στις κοινότητες τους στις εκλογές του 2019. Διότι, είτε υπήρχε ξεχωριστή κάλπη, γιατί αποφάσισαν ότι πηγαίνοντας στην κάλπη ορίζουν τη μοίρα του τόπου τους.

Τρίτον, ξεχωριστή κάλπη. Το 80% και ο κόσμος των κοινοτήτων και οι εκπρόσωποί τους είναι υπέρ της ξεχωριστής κάλπης. Το ακούσατε χθες ως κραυγή από τους εκπροσώπους όλων των κοινοταρχών και των επιλογών και των εκπροσώπων όλων των συνδυασμών των κοινοταρχών και των κοινοτήτων. Μην το κάνετε έλεγαν. Θα ερημώσει η ύπαιθρος.

Σε ποσοστό 82% για πρώτη φορά ενεργοποιήθηκαν νέοι άνθρωποι. Όχι στην ηλικία μόνο. Νέοι άνθρωποι γενικώς στην ξεχωριστή κάλπη των κοινοτήτων. Και από αυτούς τους νέους ανθρώπους ένα μεγάλο ποσοστό περίπου 60%- 65% ήταν νέοι και στην ηλικία. Κι αυτό πρέπει να το σεβαστεί τουλάχιστον το πολιτικό σύστημα.

Με τον κύριο Βορίδη είχαμε συγκρουστεί κάποτε και του έλεγα ότι το δίπολο δημοκρατία και τοπική αυτοδιοίκηση, φαντάζει στη σύγχρονη εποχή συνεπικουρούμενο από τα επιτεύγματα της τεχνολογίας σαν το δίπολο της αρχαίας Αθήνας που ήταν δημοκρατία και φιλοσοφία. Αν ένα από τα δύο έλειπε, δεν θα υπήρχε ο Παρθενώνας είπα στον κύριο Βορίδη. Σήμερα στην τοπική αυτοδιοίκηση εάν (……….) ως τριτεύον παρεμπίπτον ζήτημα το θέμα της δημοκρατίας, ποτέ δεν θα έχει καμία επιτυχία ο θεσμός και θα παραμείνουμε πάλι φτωχοί σε συγκυρίες και σε ευρωπαϊκό επίπεδο. Είπα προχθές στους κυρίους Υπουργούς να ρίξουν μια ματιά. Από το 1950 και σήμερα δεν υπάρχει ευρωπαϊκό κράτος να μην (…..) στην απλή αναλογική και μάλιστα, μπροστά 85% των περιφερειών της Ευρώπης έμμεση εκλογή προέδρου και περιφερειάρχη.

Μου άρεσε κάτι που είπε ένας κοινοτάρχης και κλείνω με αυτό, που στράφηκε προς το πολιτικό σύστημα και μας είπε το εξής εκπληκτικό και πρέπει να το ακούσουμε, μία πόλη, μία συνοικία, μία κοινότητα, μία γειτονιά δεν είναι οι πέτρες. Ένας δήμος και κυρίως μια κοινότητα δεν είναι και μόνο ένα διοικητικό όργανο, πρώτα και επάνω από όλα είναι οι άνθρωποι. Αυτό κ. Υπουργέ, ακούστε το και έχετε στο μυαλό σας αυτό που έγραφε η επιγραφή έξω από την πύλη της αρχαίας Αθήνας, εκείνο το φοβερό, «Η πόλις είναι σχολείο και οι τοίχοι της ακόμα διδάσκουν». Δώστε τη δυνατότητα στους νέους ανθρώπους να παραμείνουν στον τόπο τους και για να το κάνουν αυτό, αφήστε τους με ξεχωριστές κάλπες στις κοινότητες και να μην πειράζετε …, κάτω τα χέρια από τις κοινότητες, αν θέλετε να δει προκοπή αυτός ο τόπος.

Σας ευχαριστώ.

**ΑΝΝΑ ΜΑΝΗ-ΠΑΠΑΔΗΜΗΤΡΙΟΥ(Αντιπρόεδρος της Επιτροπής):** Το λόγο έχει ο κ. Χιονίδης.

**ΣΑΒΒΑΣ ΧΙΟΝΙΔΗΣ:** Κύριοι Υπουργοί, κυρίες και κύριοι συνάδελφοι, είναι πολύ σημαντικό να μπορείς τις προεκλογικές σου δεσμεύσεις να τις κάνεις πράξη. Αυτό είναι ένα τεράστιο κριτήριο γιατί για αυτά κρίθηκε η Νέα Δημοκρατία και δεν έκρυψε ποτέ ότι θα αλλάξει το σύστημα λειτουργίας των δήμων, αλλά και το ζήτημα της εκλογής των δημοτικών και περιφερειακών αρχών, αυτό να μην το ξεχνούμε, και για αυτό το λόγο ψηφίσθηκε και μάλιστα υπερψηφίσθηκε από μια ισχυρή πλειοψηφία. Λυπούμαι, πραγματικά όταν διαπιστώνω ανθρώπους να λένε ότι καθιέρωσαν την απλή αναλογική. Είπα και στην τρίτη συνεδρίαση ότι αυτή δεν είναι απλή αναλογική, ήταν μια απλή και δόλια αναλογική, όχι απλή και άδολη και πραγματικά «μαγάρισαν», αν μου επιτραπεί η έκφραση, την απλή αναλογική καταστρέφοντας ένα επιχείρημα ευρύτερα της Αριστεράς ότι η απλή αναλογική έχει ενδιαφέρον. Για ποια απλή αναλογική μιλήσαμε στις προηγούμενες εκλογές; Τρία εκλογικά συστήματα και δημιουργία τριών βαθμών Αυτοδιοίκησης. Το Σύνταγμά μας, αν αλλάξει κάποτε και λέει τρείς βαθμούς αυτοδιοίκησης να συμφωνήσουμε να υπάρχει μια ξεχωριστή κάλπη για τις κοινότητες ή θέλουμε να χαϊδεύουμε μόνο τα αυτιά κάποιων τοπικών παραγόντων;

Σίγουρα είναι στη σωστή κατεύθυνση ότι πραγματικά η συνταγματική επιταγή για δύο βαθμούς αυτοδιοίκησης έρχεται σε αυτό το σχέδιο νόμου, το οποίο ελπίζουμε να ψηφισθεί και καλώ όλους να υπερψηφίσουν.

Θα ήθελα να σταθώ όμως στο κομμάτι των δημοτικών, των τοπικών κοινοτήτων, όπου επειδή δεν έχουν τις αρμοδιότητες αλλά είναι τοποτηρητές με ενδιαφέρον για τον τόπο δεν είναι μόνο το οικονομικό κίνητρο, που έβαλε η προηγούμενη κυβέρνηση, το μέγα κίνητρο, είναι η αγάπη για τον τόπο τους. Επομένως, θεωρώ ότι επειδή δεν έχουν ρόλους ιδιαίτερους, κυρίως είναι ρόλοι γνωμοδότησης αλλά και καταγραφής των ζητημάτων που απασχολούν την περιοχή δεν έχει καμία έννοια να παίρνει πλειοψηφία και εκεί ο πλειοψηφών συνδυασμός τελικώς του δημάρχου, ο οποίος εκλέγεται. Θεωρώ, λοιπόν, ότι θα πρέπει να το δουν οι κύριοι Υπουργοί, ώστε να μπορέσουμε να το ξεπεράσουμε.

Επίσης, το ίδιο θα έλεγα και με τον αριθμό των δημοτικών και περιφερειακών συμβούλων γιατί δεν έχει δημοσιονομικό κόστος και συγχρόνως, εφόσον δίνεται το 60%, να δίνεται και η δυνατότητα περισσότερο με μεγαλύτερο αριθμό συμβούλων και στις μειοψηφίες να μπορούν να εκφράζουν άποψη καλύτερα για να μην έχουν έναν πολύ περιορισμένο αριθμό, ιδιαίτερα στους μικρούς δήμους.

Κλείνω, προτείνοντας δύο θέματα. Κύριοι Υπουργοί, θα ήθελα στη συγκεκριμένη περίπτωση να δώσουμε την ευχέρεια, όπως και πέρσι το καλοκαίρι έτσι και φέτος, γιατί είμαστε σε μια περίοδο covid και δεν έχουν βγει μέσω ΑΣΕΠ, η δυνατότητα να προσλάβουν κόσμο για την καθαριότητα, ιδιαίτερα οι τουριστικοί δήμοι, θα παρακαλούσα να περάσει μία τροπολογία, την οποία αν θέλετε μπορώ να την καταθέσω, να δώσουμε αντί για δύο μήνες τέσσερις μήνες, δηλαδή για την καλοκαιρινή περίοδο σε όλους τους δήμους που έχουν αυτή την ανάγκη.

Δεύτερον, το οποίο θα μπορούσε πολύ άνετα να έρθει να προστεθεί είναι η δυνατότητα ψήφου των δημοτικών ή κοινοτικών συμβούλων μέσω των μέσων τα οποία χρησιμοποιούν μέσω του διαδικτύου και ιδιαίτερα αυτό αφορά τα μικρά και πολύ μικρά νησιά και τις απομακρυσμένες περιοχές.

Τουλάχιστον, να δοθεί η δυνατότητα ψήφου ή συμμετοχής στα δημοτικά ή κοινοτικά συμβούλια εξ αποστάσεως. Αυτό θα είχε και έννοια και νόημα διότι εφαρμόσθηκε πάρα πολύ καλά και στο Κοινοβούλιο, αλλά και στους δήμους μέχρι σήμερα.

Πιστεύω, λοιπόν, πως έχουμε την δυνατότητα να αλλάξουμε την ζωή μας και βέβαια, το μείζον θέμα για την αυτοδιοίκηση για το οποίο δεν άκουσα και πάρα πολλούς συναδέλφους, ιδιαίτερα από την αντιπολίτευση, να μιλούν ότι όταν ο μέσος όρος στην Ευρώπη, αυτή στην οποία αναφερόμαστε με τα εκλογικά συστήματα, είναι 13% του Α.Ε.Π. που διαχειρίζεται η αυτοδιοίκηση, το πώς θα μπορούσαμε να φτάσουμε από το 3% που διαχειρίζεται σήμερα η αυτοδιοίκηση στην Ελλάδα, στο 8% ή στο 10%.

Αυτό είναι το μείζον πολιτικό θέμα, ώστε να μπορέσουμε να δώσουμε δυνατότητες στο πολιτικό προσωπικό που θα εκλεγεί να κινηθεί αυτόνομα και να υπάρχει αυτοτροφοδότηση των Δήμων, να είναι ανεξάρτητοι και σύμφωνα με το Σύνταγμα να έχουν τη δυνατότητα να επιτελέσουν το έργο που τους ανατέθηκε. Ευχαριστώ.

**ΑΝΝΑ ΜΑΝΗ - ΠΑΠΑΔΗΜΗΤΡΙΟΥ (Αντιπρόεδρος της Επιτροπής):** Τον λόγο έχει ο κ. Παπαηλιού.

**ΓΕΩΡΓΙΟΣ ΠΑΠΑΗΛΙΟΥ:** Ευχαριστώ, κυρία Πρόεδρε. Για το νομοσχέδιο συνολικά θα επιχειρήσω να τοποθετηθώ στην Ολομέλεια. Θέλω να κάνω μερικές παρατηρήσεις που αφορούν την ενδοδημοτική αποκέντρωση, την οποία ουσιαστικά καταργείτε, κύριοι της Νέας Δημοκρατίας.

Όταν αναλάβατε τη διακυβέρνηση της χώρας, αλλάξατε τις ρυθμίσεις για την ενδοδημοτική αποκέντρωση με την αφαίρεση αρμοδιοτήτων και κυρίως των πόρων που μπορούσαν να διαχειριστούν για την καθημερινότητα, για τη ζωή χωριών και γειτονιών. Σήμερα, με το νομοσχέδιο που εισάγετε αποδυναμώνεται πλήρως και σε βαθμό εξαφάνισης η αυτοτελής λειτουργία των τοπικών κοινοτήτων και με την κατάργηση της ξεχωριστής κάλπης. Η οποία, ξεχωριστή κάλπη δεν συνιστά τρίτο βαθμό αυτοδιοίκησης, όπως ελέχθη σε προηγούμενη συνεδρίαση με πονηρό τρόπο από τον αρμόδιο Υπουργό.

Στο άρθρο 29 προβλέπεται ότι στις τοπικές κοινότητες τις οποίες μετονομάζετε σε δημοτικές, ώστε με αυτόν τον τρόπο υποδηλώνεται σαφώς η εξάρτηση από την δημοτική Αρχή, με πληθυσμό μεγαλύτερο των τριακοσίων κατοίκων ο συνδυασμός του επιτυχόντος δημάρχου λαμβάνει τα 3/5 των συνολικών εδρών των Συμβούλων σε κάθε Δημοτική, πρώην Τοπική Κοινότητα. Αντίθετα, με τη μέχρι σήμερα πρόβλεψη για ξεχωριστή κάλυψη υποχρεώνονται οι υποψήφιοι να εξαρτώνται από το κεντρικό αποτέλεσμα των Δήμων και τους σχετικούς δημοτικούς συνδυασμούς.

Εξαφανίζετε ουσιαστικά την αυτοτελή λειτουργία των τοπικών κοινοτήτων, των δημοτικών κοινοτήτων πλέον αφού, υποχρεώνετε τους υποψηφίους να προσδένονται σε ένα δημοτικό συνδυασμό εξαρτώμενοι από το κεντρικό αποτέλεσμα των δήμων.

Καταργείτε, δηλαδή, την τρίτη κάλπη που επέτρεψε και αυτό είναι μία εμπειρία από την ελληνική περιφέρεια, από την ελληνική επαρχία, από ορεινές περιοχές, φαντάζομαι και νησιωτικές, που επέτρεψε σε χιλιάδες κυρίως νέους ανθρώπους να συμμετάσχουν ενεργά στις τοπικές υποθέσεις.

Αποσκοπείτε στον πλήρη έλεγχο και αυτών των τοπικών κοινοτήτων διότι, με αυτόν τον τρόπο και με τις προβλέψεις του νομοσχεδίου αποκτά πλασματική πλειοψηφία ο δημοτικός συνδυασμός του υποψηφίου που θα εκλεγεί δήμαρχος στον δεύτερο γύρο, ακόμα και εάν στις κοινότητες ήρθε τελευταίος σε ψήφους. Πρόκειται για την απόλυτη κατάργηση της Δημοκρατίας, της Αρχής της πλειοψηφίας και της ανόθευτης έκφρασης της λαϊκής βούλησης.

Στις Εκλογές του 2019 με αυτόνομα ψηφοδέλτια στις Κοινότητες πολλοί νέοι άνθρωποι με άδολη αγάπη και χωρίς κανένα συμφέρον ασχολήθηκαν και δραστηριοποιήθηκαν με επιτυχία κοντά σε άλλους συντοπίτες τους, χωρίς να προσδεθούν σε συνδυασμούς υποψηφίων Δημάρχων. Αυτοί οι άνθρωποι, φοβάμαι, ότι με τον τρόπο που ρυθμίζετε τα πράγματα θα απογοητευθούν και θα αδρανοποιηθούν. Στόχος μας, λοιπόν, θα έπρεπε να είναι η ακηδεμόνευτη Τοπική Αυτοδιοίκηση.

Καλούμε, λοιπόν, την Κυβέρνηση, τον Υπουργό, να ακούσει τη φωνή της επαρχίας, της ελληνικής επαρχίας, της Περιφέρειας, της υπαίθρου.

Κύριοι Υπουργοί, φοβάμαι ότι δεν γνωρίζετε τι σημαίνει η ελληνική περιφέρεια, τι σημαίνει ελληνική επαρχία, τι σημαίνει η ύπαιθρος. Τι σημαίνει απομόνωση, ερήμωση, αποστάσεις σε μια Ελλάδα με κακό οδικό δίκτυο. Ελλάδα δεν είναι μόνο το λεκανοπέδιο αττικής, κύριοι Υπουργοί.

Συνεπώς, παράλληλα με τη μείωση του αριθμού των τοπικών συμβούλων η επαρχία, η ύπαιθρος θα οδηγηθεί σε περαιτέρω ερήμωση ειδικά τα μικρά χωριά, σε περαιτέρω υποβάθμιση η ζωή των ανθρώπων, οι οποίοι «κρατώντας Θερμοπύλες» ζουν σε αυτά τα χωριά και έχουν όμως τη δυνατότητα και να επιβιώσουν και να διαβιώσουν, αλλά κυρίως να κρατήσουν παραδόσεις και να αναπτύξουν δραστηριότητες, οι οποίες θα βοηθήσουν ειδικά νέους ανθρώπους, οι οποίοι έχοντας και το κίνητρο της συμμετοχής, που είναι πάρα πολύ σημαντικό, μπορεί να επιστρέψουν στα χωριά τους.

Μια αυταρχική, ολιγαρχική συντηρητική αντίληψη του κόμματός σας για τη δημοκρατία όσο λιγότεροι, όσο πιο κομματικά ελεγχόμενοι τόσο το καλύτερο. Τα υπόλοιπα θα τα πούμε στην Ολομέλεια.

Σας ευχαριστώ.

**ΑΝΝΑ ΜΑΝΗ-ΠΑΠΑΔΗΜΗΤΡΙΟΥ (Πρόεδρος της Επιτροπής):** Και εμείς σας ευχαριστώ, κύριε συνάδελφε, με την τοποθέτηση του κυρίου Παπαηλιού, ολοκληρώθηκε ο κύκλος των τοποθετήσεων των συναδέλφων-βουλευτών.

Έχει ζητήσει το λόγο να δευτερολογήσει ο συνάδελφος, ο εισηγητής της Μειοψηφίας κ. Κωνσταντίνος Ζαχαριάδης.

Κύριε Ζαχαριάδη, έχετε το λόγο.

**ΚΩΝΣΤΑΝΤΙΝΟΣ ΖΑΧΑΡΙΑΔΗΣ (Εισηγητής της Μειοψηφίας):** Κύριε Βορίδη, μιλήσατε για παζάρια. Ποια είναι τα παζάρια; Ονόματα, επίθετα και διευθύνσεις, διότι εκ του αποτελέσματος φαίνεται, αν έγιναν παζάρια, με ποιους έγιναν τα παζάρια και τι αποτέλεσμα έβγαλαν. Και κρίμα που δεν είναι εδώ και ο κύριος Κεγκέρογλου.

Χαίρομαι που είπατε τώρα, ότι δεν το είπατε, ίσως ξέφυγε εν τη ρύμη του λόγου σας. Εγώ δεν αμφισβήτησα ποτέ τα βιογραφικά και την επιστημοσύνη των μελών που προτάθηκαν. Εγώ όμως είπα κάτι άλλο. Εσείς είπατε για μαξιμαλισμό.

Εσείς δεν το είπατε αυτό, κάνω λάθος και σε αυτό; Ποιος μαξιμαλισμός; Πρέπει να συνεννοηθούμε σε μία Ευρωπαϊκή χώρα τι σημαίνει συναίνεση και συνεννόηση. Και αυτό δεν είναι παζάρι. Αυτό είναι θεσμική λειτουργία της Δημοκρατίας.

Αυτό είναι Κοινοβουλευτισμός, έτσι λειτουργεί, μπορεί να μην σας αρέσει ή μπορεί να σας αρέσει τώρα τελευταία.

**ΜΑΥΡΟΥΔΗΣ (ΜΑΚΗΣ) ΒΟΡΙΔΗΣ(Υπουργός Εσωτερικών):** Τα άλλα τα είπε ο κ. Κεγκέρογλου, εγώ είπα για συνομιλίες.

**ΚΩΝΣΤΑΝΤΙΝΟΣ ΖΑΧΑΡΙΑΔΗΣ:** Αλλά, έτσι λειτουργεί το Κοινοβούλιο. Εγώ και το κόμμα μου, δεν πάει στη Διάσκεψη των Προέδρων να ζητήσει να μοιραστεί η πίτα 4-2-1, όπως κάνατε στην Κυβέρνηση Σαμαρά-Βενιζέλου, όχι, αλλά αυτό δεν σημαίνει ότι μπορείτε εσείς να πηγαίνετε εκεί πέρα και κολλώντας με το ΚΙΝΑΛ, να βιάζετε τη λογική της συναίνεσης.

Επί των ημερών μας, με τέσσερα πέμπτα (4/5) βγήκαν συναινετικά έξι, αν δεν κάνω λάθος, ανεξάρτητες αρχές. Νομίζετε ότι θα είσαστε για πάντα; Θέλετε έτσι να παίζετε το παιχνίδι; Ο ένας, να έρχεται και να ξηλώνει του αλλουνού; Δεν καταλαβαίνετε ότι αυτό κάνει κακό στη χώρα; Μπορούσαμε εμείς να επιβάλουμε τη συνεργασία; Όχι. Μπορούσατε εσείς, όμως, να επιβάλλετε τον στραγγαλισμό, αυτό το οποίο έγινε και δυστυχώς, το Κίνημα Αλλαγής κατήντησε σ’ αυτή την φάση, το κόμμα του Ανδρέα Παπανδρέου, δεκανίκι της Δεξιάς του Μητσοτάκη, περί αυτού πρόκειται. Τώρα για τον κύριο Καρκατσούλη, εγώ ανέβηκα στο βήμα και είπα, γιατί διάβασα τα δημοσιεύματα και τον κατήγγειλα, ότι δεν μπορεί ένα κόμμα να ανακατευτεί στα εσωτερικά άλλου κόμματος για τις προτάσεις του, εγώ το είπα. Γιατί; Γιατί είμαι βαθιά δημοκράτης, διότι λειτουργώ και το κόμμα μου λειτουργεί θεσμικά.

Αναφερθήκατε στην πρόταση του πρώην Προέδρου, του κ. Βούτση. Βεβαίως, αυτή ήταν μία συναινετική πρόταση. Έτσι πρέπει να λειτουργούν τα πράγματα, συναινετικά. Άρα, λοιπόν, δεν υπάρχει συναίνεση χωρίς την Αξιωματική Αντιπολίτευση, το ΚΙΝΑΛ και το ΜέΡΑ25. Γιατί συμφωνεί το ΜέΡΑ25 με τον αποκλεισμό της Αξιωματικής Αντιπολίτευσης; Συμφωνούν με το γεγονός ότι δεν μάθαμε, πότε κατατέθηκαν άλλες υποψηφιότητες;

Ο κύριος Ζαγορίτης δεν ήταν ΣΥΡΙΖΑ. Τον βρήκαμε και ανανεώσαμε την θητεία του. Αν τον βγάζαμε και βάζαμε έναν δικό μας, όπως κάνετε εσείς , θα έλεγαν «Ά, βάλαν τον Συριζαίο». Είτε αφήνουμε τον Ζαγορίτη, είτε αλλάζουμε τον Ζαγορίτη, πάλι εμείς φταίμε. Ωραίο αυτό, μονά/ζυγά δικά σας. Να ρωτήσω κάτι. Εσείς, οι υπουργοί συμφωνείτε να τοποθετούμε τομεάρχες κομμάτων στις ανεξάρτητες αρχές; Δηλαδή, μπορώ να προταθώ και εγώ; Τι πράγμα είναι αυτό;

Επαναλαμβάνω, λοιπόν, διότι αυτά εδώ μένουν. Η χώρα μας, η Ελλάδα είναι θεσμικά ανάπηρη και ανολοκλήρωτη, γιατί είχε και έχει κυβερνήσεις σαν κι αυτές, τη δική σας τη σημερινή και τις προηγούμενες που κάνανε αυτά τα πράγματα, γιατί δεν κυβερνάτε με κανόνες και από πολιτικούς, διότι κυβερνάτε ενίοτε από τσιφλικάδες και φεουδάρχες. Γιατί για εσάς, κύριε Βορίδη, η Ευρώπη είναι a la carte. Η ανεξαρτησία των αρχών είναι a la carte.

H αποκομματικοποίηση της δημόσιας διοίκησης είναι a la carte. Ξέρω και ξέρετε ότι αυτά που κάνετε δεν έχουν ούτε την αποδοχή των Βουλευτών σας. Ξέρω και ξέρετε ότι, αυτά τα οποία λέω είναι απόλυτα ευθυγραμμισμένα με τη θέση του κόμματός μου, αλλά αισθάνομαι ότι είναι πλειοψηφικά και μέσα στις δικές σας γραμμές. Μία προοδευτική κυβέρνηση την επόμενη μέρα με πρωθυπουργό τον Αλέξη Τσίπρα, θα επαναφέρει την ανεξαρτησία των ανεξάρτητων αρχών, την αποκομματικοποίηση της δημόσιας διοίκησης, την ευρωπαϊκή πορεία της χώρας στη διαδρομή της σε όλα αυτά και αν οι αναφορές, κύριε Βορίδη και κύριε Πέτσα, είναι στο όνομά σας καθότι είστε παρόντες, θέλω να είμαι καθαρός. Ενορχηστρωτής αυτής της σκοτεινής παρωδίας, κατάληψης των θεσμών και της ανεξαρτησίας των Αρχών δεν είστε ούτε εσείς κύριε Πέτσα, ούτε εσείς κύριε Βορίδη που πολύ θα το θέλατε. Είναι ο ίδιος ο κύριος Μητσοτάκης, με την ιδιοκτησιακή αντίληψη.

Ευχαριστώ.

**ΑΝΝΑ-ΜΑΝΗ ΠΑΠΑΔΗΜΗΤΡΙΟΥ (Αντιπρόεδρος της Επιτροπής):** Τον λόγο έχει ο Υπουργός Εσωτερικών, κ. Βορίδης.

**ΜΑΥΡΟΥΔΗΣ (ΜΑΚΗΣ) ΒΟΡΙΔΗΣ (Υπουργός Εσωτερικών):** Οι τοποθετήσεις του κυρίου Ζαχαριάδη, κυρία Πρόεδρε, αγγίζουν τα όρια της εκκεντρικότητας. Εμένα με διασκεδάζουν οι κεντρικές τοποθετήσεις της εκκεντρικότητας.

Ακούστε τι μας λέει ο κ. Ζαχαριάδης και το επαναλαμβάνει. Προσέξτε διότι, όλα έχουν μία ιστορία.

Πρώτον, Ανεξάρτητες Αρχές.

Τι μας λέει ο συνταγματικός νομοθέτης για τις Ανεξάρτητες Αρχές και με τι τις κατοχυρώνει;

Τις κατοχυρώνει πρώτα απ’ όλα για να είναι πραγματικά ανεξάρτητες, με θεσμική και λειτουργική ανεξαρτησία των οργάνων της.

Τι δηλαδή, διαφυλάσσει;

Διαφυλάσσει την προσωπική ανεξαρτησία των μελών τα οποία συγκροτούν αυτές τις Αρχές από οποιαδήποτε παρέμβαση.

Τι άλλο κάνει ο νομοθέτης;

Τις τοποθετεί εκτός του πλαισίου οιασδήποτε ιεραρχικής εποπτείας.

Να το πούμε απλά;

Οι Ανεξάρτητες Αρχές είναι ανεξάρτητες, γιατί;

Είναι ανεξάρτητες διότι, δεν μπορείς να βγάλεις και να βάλεις τα μέλη τους κατά το δοκούν ο υπουργός ή η κυβέρνηση.

Είναι ανεξάρτητες διότι, τα μέλη τους είναι θωρακισμένα με λειτουργικά προνόμια που τους επιτρέπουν να κρίνουν ανεπηρέαστα και όχι μόνον αυτό αλλά, να αποφύγουν την οποιαδήποτε τυχόν αθέμιτη απόπειρα επιρροής.

Αυτό, λοιπόν, συγκροτεί την ανεξαρτησία τους.

Στο μυαλό του κυρίου Ζαχαριάδη ή κάποιων, η Ανεξαρτησία δεν είναι αυτό. Η Ανεξαρτησία είναι ότι εκεί πηγαίνουν άνθρωποι οι οποίοι είναι πολιτικά παρθένοι.

Όχι πως οι άνθρωποι αυτοί έχουν πια θωρακιστεί με αυτή την θεσμική Ανεξαρτησία. Επομένως, κανείς δεν μπορεί να τους πάρει τηλέφωνο και να τους πει κάνε αυτό, κάνε το άλλο και δεν θα του πουν δεν έχεις κανένα δικαίωμα να μου μιλάς διότι, δεν είμαι υφιστάμενός σου.

Όχι διότι είναι εκτός οποιουδήποτε πλαισίου εποπτείας και ιεραρχικής δομής που υπάρχει στην δημόσια διοίκηση. Δεν μπορεί, λοιπόν, ο προϊστάμενος υπουργός να πάρει κάποιον και να του πει εντέλλεσαι να κάνεις αυτό.

Όχι επειδή είναι θωρακισμένες με όλα αυτά τα λειτουργικά προνόμια αλλά, διότι δεν έχουν πολιτική ταυτότητα. Έτσι, το έχει καταλάβει. Αυτό είναι πρωτότυπο. Κάνεις δεν το έχει καταλάβει, έτσι.

Δεύτερον, έχουμε να λύσουμε ένα θέμα. Μας λέει, ποιοι θα τοποθετηθούν και πώς τοποθετούνται; Το Σύνταγμά μας είχε πει κάτι για αυτό.

Τι μας είχε πει το Σύνταγμα; «Δεν θέλω να είναι απόφαση της κυβέρνησης. Θέλω να είναι απόφαση της Βουλής». Ο συνταγματικός νομοθέτης, όταν έθετε την κρίση αυτή στο εσωτερικό της Βουλής, δεν ήξερε ότι υπάρχουν κόμματα; Ήταν αφελής ο συνταγματικός νομοθέτης; Το ήξερε αλλά, η Βουλή έχει κυριαρχικά χαρακτηριστικά.

Οι βουλευτές είναι εκπρόσωποι του έθνους. Οι βουλευτές είναι νομιμοποιημένοι να παίρνουν τέτοιου είδους αποφάσεις. Οι βουλευτές ασκούν πρωτογενή εξουσία. Αυτό κάνουν οι βουλευτές, αυτό κάνει η Βουλή. Οι βουλευτές βεβαίως και συγκροτούνται σε κόμματα και κοινοβουλευτικές ομάδες.

Βεβαίως, η Διάσκεψη των Προέδρων στην οποία το Σύνταγμα ανέθεσε αυτή την διαδικασία προφανώς, έχει κομματική ταυτότητα. Όσοι την συγκροτούν, προκύπτουν με συγκεκριμένες αριθμητικές προβλέψεις που επίσης διαρθρώνονται συνταγματικά και κανονιστικά στο Σύνταγμα και στον Κανονισμό της Βουλής. Προκύπτει, λοιπόν, πώς συγκροτεί την Διάσκεψη των Προέδρων.

Τι άλλο είπε ο νομοθέτης. Εγώ, για να διασφαλίσω την μέγιστη δυνατή αντικειμενικότητα και την μέγιστη δυνατή σύγκλιση στην επιλογή των προσώπων, τι θα κάνω, κύριε Ζαχαριάδη; Τι μας είπε το Σύνταγμα; Θα βάλω αυξημένη πλειοψηφία. Είναι το σύνηθες αυτό; Όχι.

Το σύνηθες είναι ότι η Βουλή αποφασίζει με σχετική πλειοψηφία ούτε καν με απόλυτη. Με την πλειοψηφία των παρόντων Βουλευτών αποφασίζει η Βουλή, απλώς έχει στις περισσότερες περιπτώσεις ένα κάτω όριο. Ωραία.

Γιατί είναι αυτή η συνήθης πλειοψηφία, κύριε Ζαχαριάδη; Διότι, αυτή είναι βασική αρχή της Δημοκρατίας. Όποιος έχει τους πιο πολλούς, με βάση αυτό το κριτήριο το αριθμητικό αποφασίζει. Όμως, εδώ, εν προκειμένω στην επιλογή των προσώπων που συγκροτούν τις Αρχές, ήρθε ο συνταγματικός νομοθέτης και είπε «εγώ θέλω πιο αυστηρή πλειοψηφία, θέλω μεγαλύτερη πλειοψηφία διότι, θέλω να συνεννοούνται οι πολιτικές δυνάμεις». Αυτό είπε ο νομοθέτης. Σωστά; Σωστά. Πόσο ήταν η πλειοψηφία αυτή, κύριε Ζαχαριάδη; Ήταν 4/5. Όμως, ο συνταγματικός νομοθέτης στην τελευταία αλλαγή τι είπε, κύριε Ζαχαριάδη; «Πρέπει να το μειώσουμε να το πάμε στα 3/5». Γιατί το είπε αυτό; Ήταν αφελής ο συνταγματικός νομοθέτης; Διότι, διεπίστωσε μία μεγάλη δυσχέρεια στην συγκρότηση των τεσσάρων πέμπτων, δυσχέρεια που σε ορισμένες περιπτώσεις και αυτό επειδή έχετε πια κυβερνητική εμπειρία, ζήσατε τη δυσκολία της συγκρότησης αυτής της μεγάλης πλειοψηφίας.

Τι είπαν οι πολιτικές δυνάμεις στην αναθεώρηση του συντάγματος και συνεφώνησαν με την αυξημένη πλειοψηφία που απαιτείτο η συνταγματική αλλαγή και με την ειδική διαδικασία αυτής της συνταγματικής αναθεώρησης, τι είπανε; «Το 4/5 είναι πολύ. Θα το πάμε στα 3/5». Έχουν γίνει έτσι όλα αυτά; Έχουν γίνει έτσι όλα αυτά.

Πάμε τώρα. Άρα, τα 3/5 δεν εξακολουθούν να είναι μια αυξημένη πλειοψηφία; Βεβαίως. Θα μπορούσε να την πάρει μόνη της την απόφαση η Νέα Δημοκρατία; Όχι. Γιατί; Γιατί δεν έχει τα 3/5. Αν αύριο, κύριε Ζαχαριάδη, ένα κόμμα έπαιρνε μία τέτοια ισχυρή πλειοψηφία, ένα τέτοιο εκλογικό αποτέλεσμα, που είχε τα 3/5, θα μπορούσε να αποφασίσει μόνο του; Τι λέτε; Λέτε ναι. Γιατί λέτε ναι; Διότι, λέει το Σύνταγμα ναι.

Άρα, λοιπόν, για πάμε. Το Σύνταγμα δεν είπε διότι, εάν ήθελε θα το έλεγε ότι ξέρετε, εδώ πρέπει να υπάρξει συμφωνία για να ορίσουμε τα μέλη του ΑΣΕΠ, μεταξύ της συμπολίτευσης και της αξιωματικής αντιπολίτευσης. Θα μπορούσε να το είχε πει. Δεν το είπε. Τι είπε; «Θέλω 3/5, όπως συγκροτηθεί αυτή η πλειοψηφία». Σωστά; Σωστά. Είπε ότι «ξέρετε, η συναίνεση…» διότι, χρησιμοποιούμε και αφηρημένες έννοιες, η συναίνεση είναι μια πολιτική έννοια τώρα εδώ, η οποία εγώ δεν ξέρω τι ακριβώς σημαίνει. Σημαίνει να τα βρίσκουμε; Άρα, τι; Εμείς, που έχουμε την Πλειοψηφία για να έχουμε συναίνεση με εσάς, πρέπει να σας κάνουμε τα χατίρια και να μην κάνουμε αυτά, για τα οποία έχουμε εκλεγεί, γιατί πρέπει να σας κάνουμε τα χατίρια ενόψει της συναίνεσης; Όχι, λοιπόν.

Άρα, τι σημαίνει αυτό; Σημαίνει ότι πρέπει να αναζητήσουμε την κοινοβουλευτική πλειοψηφία. Την αναζητήσαμε την απαιτούμενη κοινοβουλευτική πλειοψηφία στη Διάσκεψη των Προέδρων; Την αναζητήσαμε. Αυτό το οποίο εσείς είπατε παζάρια εγώ, δεν χρησιμοποίησα αυτή τη λέξη διότι, εγώ χωρίς να είμαι ιδεολόγος της συναίνεσης -καθόλου κιόλας- αλλά, σεβόμενος τις συνταγματικές προσταγές, όταν απαιτείται αυξημένη πλειοψηφία εξαντλώ κάθε δυνατότητα για να βρεθεί αυτή η πλειοψηφία. Αυτό λέει το Σύνταγμα και αυτό πρέπει να γίνει και αυτό έκανε εν προκειμένω και η κοινοβουλευτική πλειοψηφία , όχι η Κυβέρνηση. Η Κυβέρνηση δεν εμπλέκεται σε αυτή την διαδικασία κατά την επιλογή της διοικήσεως του ΑΣΕΠ.

Τι έκανε, κύριε Ζαχαριάδη; Συνομίλησε -ως όφειλε- θεσμικά με τα κόμματα. Δεν υπέπεσε στην αντίληψή σας τέτοια συνομιλία με τον ΣΥΡΙΖΑ; Εγώ κανένα παζάρι δεν είπα. Είπα «συνομίλησε». Συνομίλησε με το ΚΙΝΑΛ, συνομίλησε με το ΣΥΡΙΖΑ. Θα μπορούσε να συνομιλήσει και με άλλα κόμματα αλλά, συνομίλησε και καλά έκανε διότι, αυτό μας λέει ότι πρέπει να κάνουμε ο συνταγματικός νομοθέτης.

Στις συνομιλίες αυτές, κύριε Ζαχαριάδη, τίθενται μια σειρά από θέματα, όπως γνωρίζετε. Τίθενται ζητήματα ποσοτικά, τίθενται ζητήματα προσώπων, τίθενται ζητήματα θέσεων. Αυτό είναι το αντικείμενο των συνομιλιών και δεν είναι καθόλου κακό.

Εσείς, το θεωρείτε κακό αυτό; Για να ακούσω την τοποθέτησή σας. Είναι κακό να γίνονται αυτές οι συνομιλίες όταν, αναζητείται εκ του Συντάγματος η αυξημένη πλειοψηφία;

Πώς θα διαμορφωθεί αυτή η πλειοψηφία εάν δεν υπάρξουν συνεννοήσεις;

Σε αυτές τις συνεννοήσεις τις οποίες εγώ δεν δημοσιοποιώ διότι, σέβομαι την διαδικασία και διότι, τιμώ τις συνομιλίες αυτές. Σε αυτές τις συνεννοήσεις τα κόμματα προσέρχονται με τις απόψεις τους, με τις θέσεις τους για μια σειρά ζητημάτων. Θεσμικά ζητήματα για το ποιες θέσεις θα ήθελαν, για τα πρόσωπα τα οποία προτείνουν όπου ναι, εγώ, συμφωνώ μαζί σας.

Δεν πρέπει να είναι αντικείμενο εγκρίσεως αλλά, πρέπει, όμως, κατ’ ελάχιστον να πληρούν ορισμένες προϋποθέσεις, αυτές που ορίζει ο νόμος. Να είναι πρόσωπα εγνωσμένου κύρους και να μην είναι επιλήψιμα και να είναι ακέραια και διαφανή σύμφωνα με όσα ορίζει ο Νόμος.

Σε αυτές, λοιπόν, τις συνομιλίες τα κόμματα προσέρχονται με τις απόψεις τους. Κάπως συνεννοούνται ή κάπως δεν συνεννοούνται. Κάπως τα βρίσκουν ή κάπως δεν τα βρίσκουν. Εγώ, δεν ευτέλισα την διαδικασία αποκαλώντας την παζάρι. Εγώ την τιμώ τη διαδικασία αυτή διότι, είναι η προβλεπόμενη συνταγματικά διαδικασία. Εσείς, έρχεστε για να την ακυρώσετε, κύριε Ζαχαριάδη και δεν καταλαβαίνω γιατί το κάνετε αυτό.

Γιατί δεν επετεύχθη συμφωνία με το κόμμα σας;

Δεν επετεύχθη συμφωνία με το κόμμα σας. Είχατε μία άποψη, κάποιος άλλος είχε μια άλλη άποψη, υπήρξε μία συζήτηση, δεν επετεύχθη συμφωνία με το κόμμα σας.

Η διαδικασία θα ήταν ωραία και καλή, εάν είχε επιτευχθεί συμφωνία με το κόμμα σας ενώ όταν δεν επιτυγχάνεται συμφωνία με το κόμμα σας είναι απαράδεκτη και αδιάβλητη και τραυματίζεται η διαδικασία;

Που το βρήκατε αυτό;

Με συγχωρείτε, τι βάρος παίρνετε με αυτά που λέτε;

Άρα, εάν αύριο το πρωϊ έχουμε ξανά διαδικασία για το ΑΣΕΠ επειδή, πρέπει να επιλεγεί ένας αντιπρόεδρος και ένα μέλος. Αν αύριο, λοιπόν, όπως προβλέπεται να γίνει συνεχίσουν οι συνομιλίες και συμφωνήσει η Νέα Δημοκρατία με το κόμμα σας, θα γίνει ακέραιη η διαδικασία αύριο;

Ενώ σήμερα, δεν είναι;

Καταλαβαίνετε σε τι τρομακτικές αντιφάσεις, σε τι θεσμικά ατοπήματα πέφτετε;

Λέω αντί να κάτσετε να κάνετε έναν συλλογισμό μήπως η στάση σας η διαπραγματευτική δεν ήταν αρκετά εποικοδομητική, έρχεστε και καταγγέλλετε το σύνολο της διαδικασίας;

Επίσης, επειδή μας κάνετε μαθήματα για τον κομματισμό ξέρετε, κύριε Ζαχαριάδη, το κόμμα σας έκανε δύο εξεταστικές επιτροπές. Μία εξεταστική επιτροπή για να ανακαλυφθούν το τρίγωνο της διαφθοράς μεταξύ των μέσων ενημέρωσης, του τραπεζικού συστήματος και του πολιτικού συστήματος.

Θυμάστε;

**ΚΩΝΣΤΑΝΤΙΝΟΣ ΖΑΧΑΡΙΑΔΗΣ (Εισηγητής Μειοψηφίας):** Μάλιστα.

**ΜΑΥΡΟΥΔΗΣ (ΜΑΚΗΣ) ΒΟΡΙΔΗΣ (Υπουργός Εσωτερικών):** Δεν προέκυψε εμπλοκή οποιουδήποτε πολιτικού προσώπου. Μία εξεταστική επιτροπή για τα αδικήματα στον χώρο της υγείας. Θυμάστε;

Δεν προέκυψε η εμπλοκή πολιτικού προσώπου, παρά της εργώδους προσπάθειάς σας.

**ΚΩΝΣΤΑΝΤΙΝΟΣ ΖΑΧΑΡΙΑΔΗΣ (Εισηγητής Μειοψηφίας):** Την αποζημίωση που πλήρωσαν στις Ηνωμένες Πολιτείες για το σκάνδαλο στην Ελλάδα το θυμάστε;

**ΑΝΝΑ ΜΑΝΗ ΠΑΠΑΔΗΜΗΤΡΙΟΥ (Αντιπρόεδρος της Επιτροπής):** Κύριε συνάδελφε,, κύριε Ζαχαριάδη, σας παρακαλώ.

**ΚΩΝΣΤΑΝΤΙΝΟΣ ΖΑΧΑΡΙΑΔΗΣ (Εισηγητής Μειοψηφίας):** Τριακόσια **(**300) εκατομμύρια δολάρια, το θυμάστε αυτό;

Αν θυμάμαι ή δεν θυμάμαι, θυμάμαι. Έχετε και τον κύριο Πέτσα με την λίστα Πέτσα.

**ΑΘΑΝΑΣΙΟΣ ΠΛΕΥΡΗΣ:** Τις αρχειοθετήσεις….

**ΚΩΝΣΤΑΝΤΙΝΟΣ ΖΑΧΑΡΙΑΔΗΣ (Εισηγητής Μειοψηφίας):** Α, ο κύριος Πλεύρης.

Να συμπληρώσω, λέγοντας όταν κάνετε μια εξεταστική επιτροπή την οποία τραβάτε και την ξεχειλώνετε επί ενάμιση χρόνο και στην οποία είχατε προαναγγείλει ότι θα πιάσετε τους διεφθαρμένους, έχετε ζητήσει υλικό εκατοντάδων χιλιάδων σελίδων, έχετε εξετάσει εκατοντάδες μάρτυρες, μετά από όλα αυτά, μου λέτε για τις Ηνωμένες Πολιτείες;

Εσείς, γιατί δεν κάνετε την δουλειά σας που είσαστε καλοί και επιμελείς ανακριτές, για να πάτε όλους αυτούς τους διεφθαρμένους στην φυλακή; Μετά, αφού δεν είχατε τίποτε, «κατασκευάσατε» την NOVARTIS. «Κατασκευάσατε» την NOVARTIS από την οποία για μαντέψτε τελικά, ποιος είναι ο κατηγορούμενος; Ο κύριος Παπαγγελόπουλος. Μου λέτε εμένα, για την θεσμική τάξη και μου λέτε εμένα όταν σήμερα, έρχεται ο κ. Καλογρίτσας και λέει ότι ήταν μπροστινός του κ. Παππά και έχουν προκύψει όλες οι παρεμβάσεις που έχετε κάνει, για να στήσετε μαγαζιά «μιντιακά» με λεφτά των Αράβων και δεν ξέρω ποιανού και μου λέτε, για την λίστα Πέτσα; Σοβαρά; Μου λέτε, για την ακεραιότητα των επιλογών, εσείς, που επιλέξατε την νομική σύμβουλο του Πρωθυπουργού για να πάει στην Επιτροπή Ανταγωνισμού; Μα τώρα, κοροϊδευόμαστε εδώ μέσα; Νομίζετε ότι έχουμε ξεχάσει τι έχουμε περάσει και μας λέτε για κομματικοποίηση;

Άκουσα την θεωρία από τον κ. Ραγκούση. Απλά, αυτά πρέπει κανείς να τα παίρνει για πλάκα, δεν γίνεται να τα παίρνει κανείς στα σοβαρά. Η θεωρία του κυρίου Ραγκούση πως ο Σύμβουλος Ακεραιότητας είναι ο θεσμός με τον οποίο θα εμπεδωθεί το κράτος της δεξιάς;

Σήμερα, άκουσα από το ΜέΡΑ25 πως το «Αντώνης Τρίτσης» είναι το νέο σχέδιο Μάρσαλ, με το οποίο θα χρησιμοποιήσουμε για τη δίωξη των κομμουνιστών; Με συγχωρείτε, πρέπει κάποια στιγμή δηλαδή, να αποφασίσετε διότι, τα συμπλέγματα αποκτούν πια κωμικό χαρακτήρα στην Αριστερά. Κωμικό, πρόκειται για κωμωδία. Εδώ, έρχονται συγκεκριμένα πράγματα. Συζητήσατε, κάνατε, έχετε να χτίσετε τις θεωρίες σας, οι θεωρίες σας κατέρρευσαν, πάνε στην Δικαιοσύνη, αρχειοθετούνται και αυτή την στιγμή, έχετε έναν κατηγορούμενο πρώην υπουργό στο Ειδικό Δικαστήριο, να πηγαίνει προς το Ειδικό Δικαστήριο και έναν δεύτερο ο οποίος εξετάζεται στην προανακριτική επιτροπή εδώ και μου συζητάτε τώρα, αυτά;

Τι θέλω, λοιπόν, να σας πω. Αφήστε τα, να είστε παραγωγικοί. Μπροστά μας έχουμε πολλά και πράγματι εκεί που επιτάσσει το Σύνταγμα, θα υπάρξουν συνεννοήσεις και συναινέσεις και συγκλίσεις και να είστε εποικοδομητικοί.

Αφήστε αυτή την έπαρση και αυτή την αλαζονεία. Να έρχεστε παραγωγικά στις συζητήσεις. Δεν σας απέκλεισε κανένας, σας αγαπάμε όλοι. Να έρχεστε παραγωγικά. Να είστε παραγωγικοί, εποικοδομητικοί, όχι μαξιμαλισμούς.

Θα έρχεστε να συζητάτε κανονικά, όπως πρέπει. Αφήστε, δεν σας χρωστάει ο κόσμος όλος επειδή είστε Αριστεροί, τι να κάνουμε; Είστε Αριστεροί, δεν σας χρωστάει και όλη η Οικουμένη. Καθίστε να κάνετε κανονικές συζητήσεις. Οι διαπραγματεύσεις γίνονται εκεί που απαιτείται και αφήστε την καραμέλα της γενικής συναίνεσης, Δεν υπάρχει κανένας λόγος γι’ αυτό, τα κόμματα έχουν τις πολιτικές τους τοποθετήσεις. Τα συζητούν εδώ, εκεί που συγκλίνουν συγκλίνουν, εκεί που αποκλίνουν αποκλίνουν, εκεί όπου το Σύνταγμα επιτάσσει αυξημένες πλειοψηφίες προφανώς, θα γίνει προσπάθεια να επιτευχθούν αυτές οι αυξημένες πλειοψηφίες.

Εχθές, με την στάση σας αποκλείσατε τους αποδήμους από το δικαίωμα να ψηφίζουν, 190 ψήφους συγκέντρωσε η Βουλή. Δεν είναι αμαρτία να υπάρχει μία τεράστια πια πλειοψηφία Βουλευτών και εξαιτίας σας να μην μπορούμε να διευκολύνουμε τους ανθρώπους; Τους Έλληνες πολίτες να ψηφίσουν;

Ερχόμαστε στο σημερινό. Τι είναι αυτές οι θεωρίες που άκουσα πάλι; Δεν είναι δεδομένο; Δηλαδή, ποιος πρέπει να σας το πει αυτό, ότι το σύστημα που φτιάξατε το σύστημα της απλής αναλογικής, κόντεψε να καταστρέψει τους Οργανισμούς Τοπικής Αυτοδιοίκησης. Τι να κάνουμε τώρα; Δεν σας το λέω εγώ. Αυτό σας το έλεγα προεκλογικά και δεν ακούγατε. Έρχονται, όμως, ο ένας πίσω από τον άλλο οι δήμαρχοι και οι περιφερειάρχες λένε «αμάν». «Ευτυχώς! Κόντεψε να διαλυθούμε». Τι μου απαντήσατε; «Δεν τους αφήσατε να ωριμάσουν τη διαδικασία των συγκλίσεων». Μέχρι να ωριμάσουν την διαδικασία των συγκλίσεων τα είχαν «πέσει έξω» οι δήμοι, θα είχαν «πέσει έξω» οι περιφέρειες, οι δημότες θα είχαν υποφέρει και θα ψάχναμε την διαδικασία των συναινέσεων και μου λέτε ότι δεν ξέρουμε εμείς από αυτοδιοίκηση! ‘Ε, όχι ξέρετε εσείς που έχετε 3% στην αυτοδιοίκηση και δεν ξέρει η Ν.Δ. που έχει 60% στην αυτοδιοίκηση.

Άρα, λοιπόν, έχουμε πια εμπειρία και αντί να αναστοχαστείτε - εγώ καταλαβαίνω ξεκινάει κάποιος με έναν ιδανικό κόσμο, κάπως τα σκέφτεται στο μυαλό του ότι εμείς θα φτιάξουμε μια απλή αναλογική και όλα ωραία θα λειτουργήσουν και θα την φτιάξουμε και θα έχουμε την σύγκλιση.

Πώς θα την έχει την σύγκλιση; Δεν υπάρχει. Κατέληξαν να μην μπορούν να παρουσιάσουν προϋπολογισμούς, θα καταλήξουν να μην μπορούν να ψηφίσουν τεχνικό πρόγραμμα. Άρα, λοιπόν, στην πραγματικότητα η κατάσταση είναι αυτή που είναι και την ανατάσσουμε και την σώζουμε από αυτά τα οποία έχετε κάνει εσείς.

Ερχόμαστε στα θέματα των Κοινοτήτων. Ας είναι κάτι ξεκάθαρο, με τον κύριο Πέτσα θα τα σκεφτούμε. Έχουμε λάβει υπόψη μας και τις παρατηρήσεις των κοινοτήτων, έχουμε λάβει υπόψη και τις δικές σας παρατηρήσεις και των συναδέλφων μας από την Ν.Δ., όλες τις παρατηρήσεις των Βουλευτών τις λαμβάνουμε υπόψη μας, θα το σκεφτούμε. Αλλά, ας ξεκαθαρίσουμε κάτι. Πρόσθετο βαθμό αυτοδιοίκησης δεν φτιάχνουμε. Καθαρές κουβέντες. Η κάλπη δεν υπάρχει δεν υπάρχει να μπει, αυτό είναι ξεκάθαρο. Τι είναι εκείνο το οποίο μας ενδιαφέρει; Διότι και αυτό έχει μία εξέλιξη και μια δυναμική και πρέπει να το παρακολουθήσετε. Από εκείνη την παλιά εποχή των Κοινοτήτων, όταν έγιναν οι πρώτες συνενώσεις πάντοτε δημιουργούνταν αντιδράσεις πολιτικές και πάντοτε, προσπαθούσε το πολιτικό σύστημα και ο νομοθέτης και η Βουλή αυτές κάπως να τις διακανονίσει.

Πηγαίνουμε, λοιπόν, σε όλο μεγαλύτερες συνενώσεις οι οποίες στην πραγματικότητα εάν θέλετε να δείτε την διαδρομή την διοικητική, είναι μεγαλύτερες διοικητικές ενότητες, είναι μεγαλύτεροι δήμοι με ενίσχυση των αρμοδιοτήτων τους και των προϋπολογισμών τους και του προσωπικού τους και της τεχνικής τους επάρκειας και αφαίρεση αυτών των αρμοδιοτήτων από εκείνα τα αρχικά μικρότερα διοικητικά σχήματα.

Καταλαβαίνω επαναλαμβάνω την αγάπη για το χωριό, καταλαβαίνω την αγάπη για τον τόπο σε συγκεκριμένο επίπεδο αλλά, εδώ μιλάμε για την διοικητική διάρθρωση τώρα. Από αυτό της επιβίωσης καθώς είναι η πορεία η διοικητική, στην πραγματικότητα που φτάσαμε; Φτάσαμε στα Τοπικά Συμβούλια τα οποία ουσιαστικά έχουν γνωμοδοτικό χαρακτήρα και έχουν όσες αρμοδιότητες θέλει να τους μεταφέρει ο δήμαρχος.

Αυτό δεν το κάναμε εμείς. Δεν το κάνει ο Πέτσας και ο Βορίδης, αυτό είναι αυτό που υφίσταται. Ξαφνικά, λοιπόν, ξεκινά μια συζήτηση και επειδή ακούω τώρα και άλλα, εγώ, να ρωτήσω.

Ποια είναι η μεταφορά προϋπολογισμού που έκανε ο ΣΥΡΙΖΑ στις αλλαγές στις κοινότητες; Πόσα λεφτά τους δώσατε; Επειδή, ξαφνικά, γίναμε υπέρμαχοι των κοινοτήτων. Πόσα λεφτά τους δώσατε; Μα, γιατί δεν τους δώσατε; Επειδή τους αντιπαθείτε; Είστε εναντίον των χωριών; Δεν τους δώσατε διότι, η ανάγκη για τεχνική επάρκεια, για διοικητική υποστήριξη, για οικονομικό αποτέλεσμα ουσιαστικά μας πηγαίνει στον δήμο.

Ακούω πως καταργούμε τις Κοινότητες. Πώς τις καταργούμε και από πού καταργήθηκαν οι Κοινότητες; Ποιες Κοινότητες έχουμε καταργήσει; Ας συζητήσουμε σε ποιο σημείο μπορεί διότι, μου λέτε ότι η ΠΕΔΑ δεν έχει αίτημα και το αίτημα της ΠΕΔΑ είναι εδώ και θα το καταθέσω για να το διαβάσει ο κύριος Ζαχαριάδης.

Η ΠΕΔΑ μου το καταθέτει σαν αίτημα. Δεν λέω ότι είναι καθοριστικό για την απόφασή μου αλλά, λέει: «Δεν εκλέγονται συμβούλια δημοτικής Κοινότητας στους Δήμους της Περιφέρειας Αττικής με εξαίρεση τον Ωρωπό, τον Διόνυσο, το Λαύριο, τον Σαρωνικό…», κάνει κάποιες εξαιρέσεις. Αυτό είναι το αίτημα της ΠΕΔΑ.

*(Σε αυτό το σημείο ο κ. Υπουργός καταθέτει έγραφα στην Γραμματεία)*

Μέσα στα όσα σκεφτόμαστε στη συζήτησή μας, στο διάλογο μαζί σας, στο διάλογο με τους Φορείς, προφανώς αξιολογούμε και το αίτημα της ΠΕΔΑ, άλλα όχι ότι δεν έχει γίνει.

Άρα λοιπόν, εκείνο το οποίο σας λέω, ειδικά για το θέμα των Κοινοτήτων, είναι ότι προφανώς θα το αξιολογήσουμε και θα το σκεφτούμε, αλλά μην παριστάνει κάποιος ότι εδώ τους καταργούμε ή αλλάζουμε κάτι συγκλονιστικό. Εκείνο το οποίο αλλάζουμε είναι την κάλπη και ναι, η κάλπη θα αλλάξει. Δεν γίνεται να έχει κάλπη, γιατί να ξεκαθαρίσουμε, όλα αυτά παραπέμπουν σε αυτοτελείς διοικητικές οντότητες. Να συνεννοηθούμε, ότι δεν είναι αυτοτελείς διοικητικές οντότητες; Ε δεν είναι, τι να κάνουμε τώρα.

Τελειώνω διότι, άκουσα κάποια θέματα τα οποία αφορούν τον αριθμό των δημοτικών συμβούλων και τον αριθμό των περιφερειακών συμβούλων και αυτά θα τα εκτιμήσουμε και είναι πράγματα που συνεκτιμώνται. Να ξέρετε ποια είναι η στρατηγική μας. Η γενική προσπάθεια είναι να φτιάξουμε και να ενισχύσουμε τον χαρακτήρα και τον θεσμό και την ισχύ των περιφερειακών και των δημοτικών συμβουλίων, την αποτελεσματικότητα και την λειτουργικότητα τους. Το να φτιάξεις πιο ανταγωνιστικό περιβάλλον εκλογών είναι σε αυτήν την κατεύθυνση. Αυτό εξηγεί γιατί αυξάνουμε τον αριθμό των υποψηφίων σε σχέση με μια μείωση του αριθμού των δημοτικών συμβουλίων και των περιφερειακών συμβουλίων. Η αύξηση της εκλογικής ανταγωνιστικότητας οδηγεί ουσιαστικά, σε αύξηση της ποιότητας των συμμετεχόντων και σε ενίσχυση του ρόλου τους.

**ΘΕΟΦΙΛΟΣ ΞΑΝΘΟΠΟΥΛΟΣ:** Θα ισχύσει το ίδιο και για τη Βουλή;

**ΜΑΥΡΟΥΔΗΣ(ΜΑΚΗΣ) ΒΟΡΙΔΗΣ (Υπουργός Εσωτερικών):** Για την Βουλή το έχουμε και νομίζω, είναι πολύ ανταγωνιστική η Βουλή εγώ, τουλάχιστον, έτσι το αισθάνομαι άμα έχω και τον Πέτσα στην Περιφέρεια Αττικής είναι ακόμα πιο ανταγωνιστική άρα, θα γίνει χαμός.

Άρα, λοιπόν, η στρατηγική μας είναι αυτή. Εγώ θέλω να σας ευχαριστήσω, κυρίες και κύριοι συνάδελφοι και κυρία Πρόεδρε για την ανοχή σας, ευχαριστώ πάρα πολύ, απλώς δεν φταίω και τελείως εγώ, ήταν ο Ζαχαριάδης που μας έβαλε σε όλα αυτά, δεν φταίω και τελείως εγώ για αυτές τις υπερβάσεις, «ο ΣΥ.ΡΙΖ.Α. φταίει», ως γνωστόν, λοιπόν άρα να σας ευχαριστήσω πολύ για την συμμετοχή σας, έχουμε κρατήσει όλα σας τα κριτικά σχόλια, θα τα αξιολογήσουμε με το Στέλιο *(Στέλιος Πέτσας, Αναπληρωτής Υπουργός Εσωτερικών)* και θα καταθέσουμε νομοτεχνικές, σύμφωνα με το πλάνο το οποίο σας έχω πει και για τις τροπολογίες.

Ευχαριστώ πολύ, κυρία Πρόεδρε.

**ΑΝΝΑ ΜΑΝΗ-ΠΑΠΑΔΗΜΗΤΡΙΟΥ (Αντιπρόεδρος της Επιτροπής**): Ευχαριστούμε κύριε Υπουργέ.

Στο σημείο αυτό, κυρίες και κύριοι συνάδελφοι, ολοκληρώθηκε η συνεδρίαση της Διαρκούς Επιτροπής Δημόσιας Διοίκησης, Δημόσιας Τάξης και Δικαιοσύνης με θέμα ημερήσιας διάταξης «Επεξεργασία και εξέταση του σχεδίου νόμου του Υπουργείου Εσωτερικών, εκλογή δημοτικών και περιφερειακών Αρχών». Ήταν η 4η συνεδρίαση, η δεύτερη ανάγνωση. Όπως συνάγεται από τις τοποθετήσεις των Εισηγητών και των Ειδικών Αγορητών, το άρθρο 26 όπως τροποποιήθηκε από τον κύριο Υπουργό γίνεται δεκτό κατά πλειοψηφία, τα άρθρα 1 έως 25 και 27 έως 91 γίνονται δεκτά ως έχουν κατά πλειοψηφία. Επίσης γίνεται δεκτό κατά πλειοψηφία και το ακροτελεύτιο άρθρο.

Τέλος, ερωτάται η Επιτροπή, εάν το σχέδιο νόμου του Υπουργείου Εσωτερικών, γίνεται δεκτό στο σύνολό του;

**(Πολλοί Βουλευτές):** Δεκτό.

**ΑΝΝΑ ΜΑΝΗ-ΠΑΠΑΔΗΜΗΤΡΙΟΥ (Αντιπρόεδρος της Επιτροπής):** Συνεπώς, το σχέδιο νόμου του Υπουργείου Εσωτερικών «Εκλογή δημοτικών και περιφερειακών Αρχών», γίνεται δεκτό επί της αρχής, επί των άρθρων και στο σύνολό του κατά πλειοψηφία.

Σας ευχαριστώ και καλό σας απόγευμα.

Στο σημείο αυτό γίνεται η γ΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Αυγερινοπούλου Διονυσία-Θεοδώρα, Γιαννάκου Μαριορή (Μαριέττα), Γκιουλέκας Κωνσταντίνος, Δαβάκης Αθανάσιος, Ζεμπίλης Αθανάσιος, Δούνια Παναγιώτα, Καππάτος Παναγής, Καραγκούνης Κωνσταντίνος, Καρασμάνης Γεώργιος, Κόνσολας Εμμανουήλ (Μάνος), Κοτρωνιάς Γεώργιος, Κούβελας Δημήτριος, Κουμουτσάκος Γεώργιος, Κουτσούμπας Ανδρέας, Κυρανάκης Κωνσταντίνος, Κωνσταντινίδης Ευστάθιος, Λαμπρόπουλος Ιωάννης, Μάνη Παπαδημητρίου ΄Αννα, Μελάς Ιωάννης, Μπούγας Ιωάννης, Παππάς Ιωάννης, Πάτσης Ανδρέας, Τσαβδαρίδης Λάζαρος, Τσιγκρής ΄Αγγελος, Υψηλάντης Βασίλειος-Νικόλαος, Χαρακόπουλος Μάξιμος, Χιονίδης Σάββας, Αγαθοπούλου Ειρήνη-Ελένη, Γκαρά Αναστασία (Νατάσα), Ζαχαριάδης Κωνσταντίνος, Καφαντάρη Χαρούλα (Χαρά), Λάππας Σπυρίδωνας, Πολάκης Παύλος, Πούλου Παναγιού (Γιώτα), Ραγκούσης Ιωάννης, Χατζηγιαννάκης Μιλτιάδης, Ψυχογιός Γεώργιος, Γιαννακοπούλου Κωνσταντίνα (Νάντια), Καμίνης Γεώργιος, Καστανίδης Χαράλαμπος, Εμμανουήλ Συντυχάκης, Κανέλλη Γαρυφαλλιά (Λιάνα), Μυλωνάκης Αντώνιος, Μπακαδήμα Φωτεινή.

Τέλος και περί ώρα 15.50’ λύθηκε η συνεδρίαση.

**Η ΑΝΤΙΠΡΟΕΔΡΟΣ ΤΗΣ ΕΠΙΤΡΟΠΗΣ Ο ΓΡΑΜΜΑΤΕΑΣ**

**ΑΝΝΑ ΜΑΝΗ - ΠΑΠΑΔΗΜΗΤΡΙΟΥ ΕΥΣΤΑΘΙΟΣ ΚΩΝΣΤΑΝΤΙΝΙΔΗΣ**